একাত্তর হল ছাত্রলীগকে ঢাবি ছাত্রলীগের সংগঠিত ইউনিট করেছি\nঢাবি প্রতিনিধি | সোনালীনিউজ ডটকম\nপ্রকাশিত: ১৭ আগস্ট ২০১৭, বৃহস্পতিবার ১১:২২ পিএম | আপডেট: ১৮ আগস্ট ২০১৭, শুক্রবার ০১:২৫ পিএম\nঢাকা: ঢাকা বিশ্ববিদ্যালয়ের বিজয় একাত্তর হল ছাত্রলীগ সভাপতি ফকীর রাসেল আহমেদ । জন্ম ২৮ জুলাই ১৯৯৬ রাজবাড়ী জেলার গোয়ালন্দ থানার বিখ্যাত ফকীর পরিবারে । দৌলতদিয়া মডেল হাইস্কুল থেকে ২০১১ সালে এস এস সি এবং ২০১৩ সালে রাজউক উত্তরা মডেল হাইস্কুল থেকে এইচ এস সি পাশ করেন।\n২০১৩-২০১৪ শিক্ষাবর্ষে ঢাকা বিশ্ববিদ্যালয়ের সমাজকল্যাণ ও গবেষণা ইন্সটিটিউট ভর্তি হন । তার সাথে বর্তমান ছাত্ররাজনীতি, ভবিষ্যত রাজনৈতিক ক্যারিয়ার এবং ক্যাম্পাস ও হলের বিভিন্ন বিষয় নিয়ে কথা বলেছেন সোনালীনিউজের ঢাকা বিশ্ববিদ্যালয় প্রতিবেদক নাজমুল হুদা রাজ।\nসোনালীনিউজ: হল সভাপতি হিসেবে দায়িত্ব গ্রহণের সময় কি কি পরিকল্পনা হাতে নিয়েছিলেন? কতটুকু বাস্তবায়ন করতে পেরেছেন বলে মনে করেন?\nফকীর রাসেল আহমেদ: ঢাকা বিশ্ববিদ্যালয়ের বর্তমান সময়ের সবচেয়ে নান্দনিক ও সুন্দর আবাসিক ছাত্র হল হচ্ছে বিজয় একাত্তর হল । জননেত্রী শেখ হাসিনা প্রথম থেকেই ঢাকা বিশ্ববিদ্যালয়কে ভালোবাসেন । তার ভালোবাসার বড় প্রমাণ হচ্ছে সুফিয়া কামাল হল ও বিজয় একাত্তর হল প্রতিষ্ঠা । বিজয় একাত্তর হলকে আমাদের জন্য উপহার দিয়েছেন । আমি সভাপতি হিসেবে দায়িত্ব গ্রহণের সময় চিন্তা করেছি যেন এই হলের প্রত্যেকটা ছাত্রের মাঝে বঙ্গবন্ধুর আদর্শ, শেখ হাসিনার উন্নয়নের বাণী পৌছে দিতে পারি এই লক্ষে কাজ করবো ।\nপ্রত্যেকেই যেন বঙ্গবন্ধুর আদর্শের একজন সৈনিক হতে পারে, তারা যেন বিভিন্ন দিকে মেধা, রাজনীতি, শিক্ষা, সংস্কৃতি সবখানে যেন এগিয়ে যেতে পারে । শেখ হাসিনার স্বপ্নের সোনার বাংলাদেশ গড়ার ক্ষেত্রে প্রত্যেকেই যেন একজন কারিগর হতে পারি সে স্বপ্ন দেখেই একাত্তর হলের সভাপতি হিসেবে আমি দায়িত্ব নিয়েছিলাম। দায়িত্ব পাওয়ার পর আমরা ছাত্রছাত্রীদের নিয়ে মতবিনিময় সভা করেছি । তারপর বিভিন্ন সময় বৃক্ষরোপন কর্মসূচি এবং বঙ্গবন্ধুর আত্মজীবনী পাঠ কর্মসূচি হাতে নিয়েছি । আমি এবং আমার সাধারণ সম্পাদক মিলে হলের সাধারণ শিক্ষার্থীদের জন্য কাজ করার নানা পরিকল্পনা গ্রহণ করি । আমরা বিভিন্ন কর্মসূচির মাধ্যমে তা বাস্তবায়ন করতে পেরেছি ।\nসোনালীনিউজ: বঙ্গবন্ধুর আদর্শ সাধারণ শিক্ষার্থীদের মাঝে ছড়িয়ে দিতে আপনার কি ধরণের উদ্যোগ ছিল?\nফকীর রাসেল আহমেদ: ঢাকা বিশ্ববিদ্যালয়ের নবনির্মিত হল হিসেবে এখানে রাজনীতির চর্চা বলতে গেলে শুরু । এই হলে বঙ্গবন্ধুর আদর্শ ছড়িয়ে দেওয়ার প্রমাণ হিসেবে দেখতে পারেন, বর্তমান সময়ে ঢাকা বিশ্ববিদ্যালয়ে ছাত্রলীগের সবচেয়ে বড় ইউনিট হিসেবে ধরা হয় বিজয় একাত্তর হলকে। সংগঠিত একটি ইউনিট । তো রাজনীতির শুরুতে আমরা চেষ্টা করেছি যারা রাজনীতির সাথে সম্পৃক্ত ছিলো না, বঙ্গবন্ধুর আদর্শ সম্পর্কে জানতো না আমরা তাদের রুমে গিয়ে বঙ্গবন্ধুর গল্প শুনিয়েছি, ১৫ আগস্টের গল্প শুনিয়েছি, ৭ই মার্চের ভাষণ শুনিয়েছি ।\nআমরা তাদেরকে বঙ্গবন্ধুর আত্মজীবনী বিতরন করেছি । আমরা এই হলে বঙ্গবন্ধুকে নিয়ে কর্মশালার আয়োজন করেছি। এক্ষেত্রে আপনাদের সবার ভালোবাসা এবং বঙ্গবন্ধুকে সবাই ভালোবাসে বলেই আজকে আমরা বঙ্গবন্ধুর আদর্শ সাধারণ শিক্ষার্থীদের মাঝে ছড়িয়ে দিতে পেরেছি বলে আমি মনে করি ।\nসোনালীনিউজ: শোক দিবস উপলক্ষে কি ধরণের কর্মসূচি গ্রহণ করেছেন?\nফকীর রাসেল আহমেদ: বাংলাদেশ ছাত্রলীগের সভাপতি, সাধারণ সম্পাদক এবং প্রাধ্যক্ষ স্যার সময় দিলে খুব শীঘ্রই একটি অনুষ্ঠানের আয়োজন করবো। আমাদের কর্মসূচিতে থাকবে দেয়াল লিখন, বঙ্গবন্ধুর জীবনী নিয়ে নির্মিত বিখ্যাত মুভি ‘পলাশী থেকে ধানমন্ডি’ এবং বঙ্গবন্ধুকে হত্যার ডকুমেন্টারি হলের মাঠে সাধারণ শিক্ষার্থীদেরকে প্রাধ্যক্ষকের উপস্থিতে দেখানোর ব্যবস্থা করবো । আমাদের পাঠচক্র কর্মসূচি চলছে । এ মাসের শুরুতে আমি এবং আমার সাধারণ সম্পাদক মিলে অসমাপ্ত আত্মজীবনী এবং কারাগারের রোজনামচা বিতরন করেছি । আমাদের যে সাধারণ সভা হয় সেখানে তারা এই বই পাঠ করছে।\nএক্ষেত্রে সবচেয়ে বড় হলের প্রতিনিধি হিসেবে বলতে পারি, প্রতিদিন অন্ততপক্ষে ১০০ ছাত্র কারাগারের রোজনামচা এবং অসমাপ্ত আত্মজীবনী পাঠ করছে । কুইজ প্রতিযোগিতা এবং রচনা প্রতিযোগিতার মাধ্যমে বঙ্গবন্ধু সম্পর্কে তাদের জ্ঞান এবং ভালোবাসাকে আমরা মূল্যায়ন করবো । এবং এখানে পুরস্কার দিবেন বাংলাদেশ ছাত্রলীগের সভাপতি, সাধারণ সম্পাদকসহ ঢাকা বিশ্ববিদ্যালয় ছাত্রলীগের সভাপতি ও সাধারণ সম্পাদক।\nআমাদের মাননীয় প্রাধ্যক্ষও থাকবেন। আর ঈদের পর আমরা ছাত্রলীগ থেকে এ হলের মেধাবীদেরকে তাদের মেধার স্বীকৃতি দেবো। যেসব ছাত্রলীগ কর্মী সিজিপিএ ৪.০০ এর মধ্যে ৪.০০ অথবা ৩.৮০ এর উপরে পেয়েছে তাদের পুরস্কৃত করবো। যারা ছাত্রলীগ করে, রাজপথে জয় বাংলা স্লোগান দিয়ে ডিপার্টমেন্টে গিয়ে ভালো রেজাল্ট করছে তাদেরকে বেশি করে পুরস্কার দেয়া যেতেই পারে। তারা বঙ্গবন্ধুর সৈনিক হয়ে ডিপার্টমেন্টে মেধার ছাপ রাখছে।\nসোনালীনিউজ: গত ১০ অাগস্ট ছাত্রদল ক্যাম্পাসে এসে শোডাউন দিয়ে গেল। বিষয়টিকে আপনি কিভাবে দেখছেন?\nফকীর রাসেল আহমেদ: ধর্মকে ব্যবহার করে যারা রাজনীতি করে তাদেরকে নিষিদ্ধ করে দেয়া হয়েছে । কিন্তু প্রগতিশীল জোট, বাংলাদেশ জাতীয়তাবাদী ছাত্রদলের রাজনীতি নিষিদ্ধ না। এই ক্যাম্পাসে ছাত্রদল নিষিদ্ধ না । তারা বামদের একটা অনুষ্ঠানে এসেছে। আমাদের তো ধাওয়া দেয়ার কিছু নেই। আমরা ছাত্রলীগ সমরাজনীতিতে বিশ্বাসী, সহাবস্থানে বিশ্বাসী। এরা বামের একটি অনুষ্ঠানে একাত্মতা ঘোষণা করতে আসলেও তাদের উদ্দেশ্য ছিল দখল করা, ছাত্রলীগের উপর হামলা করা ।\nতারা মধুর ক্যান্টিনে চেয়ার দখলের জন্য আমাদের উপর হামলা করতে আসছে। সে সময় মধুতে উপস্থিত ছাত্রলীগ নেতারা প্রতিবাদ করে। খবর পেয়ে আমরা বিজয় একাত্তর এবং জসীম উদ্দীন হল ছাত্রলীগ একত্রিত হয়ে তাদেরকে প্রতিহত করার চেষ্টা করেছি। এখানে তাদের সাথে আমরা সংঘর্ষে জড়ানোর চেষ্টা করিনি। কারণ তারা রাজনীতি করে, তাদের রাজনীতিকে আমরা স্বাগত জানাই।\nডাকসু নির্বাচন আমরাও চাই। তারা আসুক। কিন্তু ৩জন আসার কথা বলে যখন ৬০ জন আসে তখন আমরা আমাদের অস্তিত্ব রক্ষার জন্য হলেও বঙ্গবন্ধুর সৈনিক হিসেবে তাদের প্রতিহত করার চেষ্টা করেছি। শেখ হাসিনার আদর্শ, বঙ্গবন্ধুর আদর্শ নিয়ে আমরা বলতে পারি, এই সুষ্ঠু ক্যাম্পাস, এই সোনার বাংলা গড়ার যুদ্ধে কোন ধরনের অরাজকতা, কোন ধরণের বিশৃঙ্খলা ছাত্রলীগ কখনও সহ্য করবে না।\nইতোমধ্যে, বাংলাদেশ ছাত্রলীগের সভাপতি সাইফুর রহমান সোহাগ বিজয় একাত্তর হলকে প্রতিদিন সকাল ১০টায় মধুর ক্যান্টিনে গিয়ে পাহারা দেয়ার নির্দেশ দিয়েছেন। তার নির্দেশমত আমরা কাজ করছি যাতে ক্যাম্পাসে কোন নিষিদ্ধ সংগঠন জামাত-শিবির এবং তাদের দোসররা কোন অরাজক পরিস্থিতি তৈরী করতে না পারে । তারা রাজনীতি চর্চা করতে আসলে আমাদের সমস্যা নেই। কিন্তু যখন তারা আক্রমণাত্মক হবে তখন কিন্তু ছাত্রলীগ তাদের ছেড়ে দিবে না। ছাত্রলীগ রাজপথে থেকে প্রমাণ দেবে শেখ হাসিনার এই উন্নয়ন যাত্রা কেউ বাধাগ্রস্থ করতে পারবে না। আমরা ছাত্রলীগ রাজপথে ছিলাম, আছি এবং থাকবো।\nসোনালীনিউজ: বিরোধী সংগঠনের বিষয়ে আপনার বক্তব্য কি?\nফকীর রাসেল আহমেদ: জামাত-শিবিরের বিষয়ে তো আমার বলার কিছুই নেই । আপনারা জানেন ধর্মকে রাজনীতিতে ব্যবহার করে যারা মানুষ খুন করে, যারা মানুষের রগ কাটে, তারা কি ধার্মিক? আপনাকে একটি কথা আমি বলতে চাই, কোরআনে একটি আয়াত আছে ‘লাকুম দ্বীনুকুম ওয়ালিয়া দ্বীন’। অর্থাৎ তোমার ধর্ম তোমার আমার ধর্ম আমার।। আমাদের নবী কারীম (সাঃ) কিন্তু নিজের ধর্ম কারো উপর চাপিয়ে দেন নি। তো আমার রাজনীতি আমি অন্য কারো উপর চাপিয়ে দিবো আর এবং ইসলামের নাম ব্যবহার করে রাজনীতি করবো! এই রাজনীতি আসলে অপরাজনীতি।\nবাংলাদেশ সরকার এবং গণতন্ত্রী বাংলাদেশের সাধারণ মানুষ ওই শিবির সংগঠন নামে সন্ত্রাসী সংগঠনকে বাংলাদেশে রাজনীতি করার অধিকার কেড়ে নিয়েছে । তারা আসলে সন্ত্রাস, তারা আসলে রাজনীতি করেনা। এদের রাজনীতি করার অধিকার ক্যাম্পাসে নাই। তারা ক্যাম্পাসে ঢুকতে চাইলে বাংলাদেশ ছাত্রলীগ এবং ঢাকা বিশ্ববিদ্যালয়ের ৩৬০০০ স্টুডেন্ট প্রতিহত করবে বলে আমি মনে করি। আর অন্যান্য যে সংগঠনগুলা আছে তাদেরকে ক্যাম্পাসে আমরা রাজনীতি করার অধিকার দিচ্ছি।\nছাত্র ইউনিয়ন ক্যাম্পাসে সরকার বিরোধী বিভিন্ন কার্যক্রমে অন্যায়ভাবে স্লোগান দেয় । ছাত্র ফেডারেশন দেয়, আরো যারা বাম দল আছে তারা দেয়। তো তাদেরকে আমরা রাজনীতি করার সুযোগ দিচ্ছি। কারণ মুক্ত রাজনীতিতে, গণতান্ত্রিক রাজনীতিতে জননেত্রী শেখ হাসিনা যেমন বিশ্বাস করে বাংলাদেশ ছাত্রলীগও বিশ্বাস করে।\nআর ছাত্রদল সম্পর্কে সবচেয়ে বড় কথা হচ্ছে ছাত্রদলকে চেঞ্জ হতে হবে। আমি আপনার মাধ্যমে বলতে চাই, আমি চতুর্থ বর্ষের ঢাকা বিশ্ববিদ্যালয়ের একজন নিয়মিত ছাত্র হিসেবে বিজয় একাত্তর হল ছাত্রলীগের সভাপতি হয়েছি। কিন্তু আপনি পাশের বঙ্গবন্ধু হলে খেয়াল করলে দেখবেন, সে হলের সাধারণ সম্পাদক আলামিন চতুর্থ বর্ষের ছাত্র।\nকিন্তু ওই হলের ছাত্রদলের যে আহ্বায়ক আলামিনের থেকে তার বয়সের ব্যবধান ৯ বছর বেশি। আলামিনের বয়স যদি আজকে ২১ হয় তাহলে তার বয়স ৩০ বছর। ৩০, ৪০ বছরের একজন মানুষ। তার কি ছাত্রত্ব আছে? আর সে তো ক্যাম্পাসের বাইরে। তাইলে অছাত্ররা এসে ক্যাম্পাসে অরাজকতা করবে, এটাতো ছাত্রলীগ মেনে নিতে পারে না । ঢাকা বিশ্ববিদ্যালয় ছাত্রলীগ অছাত্র সন্ত্রাসীদের প্রতিহত করবে।\nযদি ছাত্রদল ছাত্রদের নিয়ে আসে, আমার বন্ধু-সহপাঠিদের নিয়ে আসে তাদের সাথে আমরা রাজনীতি করবো। তাদের সাথে রাজনীতিক চর্চা হবে। আমরা বিজয় একাত্তর হল এবং কবি জসীম উদ্দীন হল ওইদিন যখন মহড়া দিয়েছিলাম, তখন তাদের দেখে মনে হচ্ছিল আমি তার বাচ্চা। এটা তো রাজনীতি হতে পারেনা। এই যে অপরাজনীতি, আদু ভাইদের দিয়ে ছাত্ররাজনীতি করিয়ে ছাত্র রাজনীতিকে কলুষিত করেছে।\nএই কলুষিত রাজনীতিকে ঢাকা বিশ্ববিদ্যালয় প্রশাসন যেমন প্রশ্রয় দিবে না বলে আমি মনে করি ছাত্রলীগও প্রশ্রয় দিবে না। ছাত্রদলকে রাজনীতি করতে হলে ছাত্রদেরকে দিয়ে রাজনীতি করতে হবে। ক্যাম্পাসের নিয়মিত ছাত্রদেরকে আনতে হবে। ছাত্রদের আনলে তাদেরকে আমরা স্বাগত জানাবো। রাজনীতিতে সহাবস্থান আমরা করে দেবো । কিন্তু আদু ভাইদেরকে নিয়ে এসে ক্যাম্পাসে গন্ডগোল করলে তা প্রতিহত করা হবে।\nসোনালীনিউজ: বেশিরভাগ হলে ছাত্রলীগের পূর্ণাঙ্গ কমিটি ঘোষিত হলেও আপনার হলে এখনও দেয়া হয়নি কেন? কবে ঘোষণা করা হতে পারে?\nফকীর রাসেল আহমেদ: ঢাকা বিশ্ববিদ্যালয়ের সবগুলা হলে ছাত্রলীগের ইউনিটটা গোছানো । তো নবীনতম ইউনিট হিসেবে আমরা সাধারণ ছাত্রদের মাঝে বঙ্গবন্ধুর আদর্শের বাণী পৌছে দিয়ে আজকে হলে ছাত্রলীগের কর্মী প্রতিষ্ঠিত করেছি। কিন্তু জননেত্রী শেখ হাসিনা বলেছেন, নেতা বানানোর আগে তোমরা খোজ-খবর নিও । আজকে সরকার ক্ষমতায় । কাদের স্যার বলেছেন দলে কাউয়া ঢুকে পড়েছে। আমার এবং সাধারণ সম্পাদকের চোখের আড়ালে এরকম অনেকেই ঢুকে যেতে পারে।\nঢাকা বিশ্ববিদ্যালয় হচ্ছে বাংলাদেশের ছাত্র রাজনীতির প্রাণ। আর ইতোমধ্যেই বিজয় একাত্তর হল বাংলাদেশ ছাত্রলীগের ঢাকা বিশ্ববিদ্যালয়ের প্রাণের হল হিসেবে অধিষ্ঠিত হয়েছে। সবচেয়ে বড় ইউনিটকে আমরা চাইবো বঙ্গবন্ধুর প্রকৃত সৈনিক এবং শেখ হাসিনার প্রকৃত কারিগররা যাতে উঠে আসে । তাই আমরা যাচাই বাছাই করে একটু সময় নিয়ে কমিটি করবো। তবে খুব বেশি দেরী হবে না । আমরা আশা করি সেপ্টেম্বর মাসের প্রথম সপ্তাহেই পূর্ণাঙ্গ কমিটি উপহার দিতে পারবো।\nসোনালীনিউজ: কাকে দেখে অনুপ্রাণিত হয়ে ছাত্রলীগে আসলেন? ছাত্রলীগে আপনার আইডল কে?\nফকীর রাসেল আহমেদ: আসলে আইডল বলতে আমার চাচা রাজবাড়ী জেলা আওয়ামীলীগের সহ-সভাপতি এবং রাজবাড়ী জেলা পরিষদের সম্মানিত চেয়ারম্যান ফকীর আব্দুল জব্বার । ওনি ১৯৬৮-১৯৭২ পর্যন্ত বৃহত্তর ফরিদপুর জেলা ছাত্রলীগের সাধারণ সম্পাদক ছিলেন। আমি জন্মের পরেই দেখেছি ওনি আওয়ামীলীগের রাজনীতি করেন। এবং আমার ছোট চাচা ফকীর আমজাদ হোসেন যিনি সবসময় আমার কাছে থাকতেন। তিনি ইউনিয়ন ছাত্রলীগের সভাপতি ছিলেন।\nপরবর্তীতে গোয়ালন্দ উপজেলা স্বেচ্ছাসেবক লীগের সভাপতি হয়েছেন। তো আমার ছোটবেলা থেকেই যখন আমার জ্ঞান হয়েছে আমি দেখেছি আমার ফ্যামিলিতে একটি শব্দ বাংলাদেশ আওয়ামীলীগ, বাংলাদেশ ছাত্রলীগ, নৌকা । আমি ২০০৬ সালে ওয়ার্ড ছাত্রলীগের সেক্রেটারি হই। ২০০৮ সালে গোয়ালন্দ উপজেলা ছাত্রলীগের সাংগঠনিক সম্পাদক হই। আমি যখন ছাত্ররাজনীতিতে তখন বাংলাদেশ ছাত্রলীগের সভাপতি লিয়াকত শিকদার ভাইয়ের নামটা প্রথম শুনেছিলাম। তবে, আমার আইডল হচ্ছে আমার পরিবার, আমার চাচা ফকীর আব্দুল জব্বার। যিনি ছাত্রলীগের রাজনীতির জন্য, আওয়ামীলীগের রাজনীতির জন্য আমাদের রাজবাড়ীর একটি বড় সম্পদ।\nকারণ, জননেত্রী শেখ হাসিনার পিতা জাতির জনক বঙ্গবন্ধু শেখ মুজিবুর রহমান ১৯৬৭-৬৮ সালে দুঃসময়ে নৌকার কান্ডারি হিসেবে চাচাকে অবিভক্ত ফরিদপুর জেলা ছাত্রলীগের সাধারণ সম্পাদক করেছিলেন। বঙ্গবন্ধু আমার চাচার কাধে হাত রেখে দৌলতদিয়া-পাটুরিয়া নৌপথ পার হয়েছেন। আমার চাচা অনেক গর্ব করে গল্প আবেগে এসব বলেন। তার গল্প শুনে, তার রাজনৈতিক আদর্শ থেকে, তার ছাত্রলীগ-আওয়ামীলীগের প্রতি ভালোবাসা দেখেই আমি ছাত্রলীগের রাজনীতিতে এতো দূর পর্যন্ত এসেছি।\nসোনালীনিউজ: ভবিষ্যত রাজনৈতিক ক্যারিয়ার নিয়ে পরিকল্পনা কি?\nফকীর রাসেল আহমেদ: বাংলাদেশ ছাত্রলীগ কেন্দ্রীয় নির্বাহী সংসদ ও ঢাকা বিশ্ববিদ্যালয় সবচেয়ে বড় ভ্যানগার্ড এবং জননেত্রী শেখ হাসিনার ঢাকা বিশ্ববিদ্যালয়কে ঠিক রাখার জন্য হল ইউনিট সবচেয়ে বেশি গুরুত্বপূর্ণ। হল কমিটি হলো সারা বাংলাদেশে আলোচিত কমিটি। আজকে যিনি বাংলাদেশ ছাত্রলীগের সভাপতি সাইফুর রহমান সোহাগ, তিনি ছিলেন ঢাকা বিশ্ববিদ্যালয়ের ইতিহাসে সবচেয়ে ছোট বয়সে হলের সাধারণ সম্পাদক।\nআজকে তারই ভালোবাসায়, তারই স্নেহে তিনি আমাকে বাংলাদেশ ছাত্রলীগ ঢাকা বিশ্ববিদ্যালয়ের হলগুলোর মধ্যে সবচেয়ে কনিষ্ঠতম সভাপতি হিসেবে এখানে এনেছেন। রাজনীতিতে আমি অনেক পেয়েছি। আমি কৃতজ্ঞ বাংলাদেশ ছাত্রলীগ সভাপতির প্রতি, কৃতজ্ঞ বাংলাদেশ ছাত্রলীগের প্রতি। স্বপ্ন হচ্ছে, বঙ্গবন্ধুর একজন সৈনিক হিসেবে দেশ গড়ার যে সংগ্রাম জননেত্রী শেখ হাসিনা করে যাচ্ছেন, সেই সংগ্রামের একজন অগ্রসৈনিক আমি হতে চাই।\nজননেত্রী শেখ হাসিনার পাশে থাকতে চাই। জননেত্রী শেখ হাসিনার কাছে গিয়ে তার বিশ্বস্ত ভ্যানগার্ড হতে চাই, যদি বাংলাদেশ ছাত্রলীগের সভাপতি এবং যারা ছাত্রলীগের কর্ণধার রয়েছেন তারা যদি আমাকে সুযোগ দেন আমি জননেত্রী শেখ হাসিনার সেবা করতে চাই। বঙ্গবন্ধুর আদর্শকে মানুষের কাছে পৌছে দিতে চাই। এ স্বপ্নই দেখি। এটাই আমার রাজনৈতিক ভবিষ্যত।\nসোনালীনিউজ: কোন সংগঠনই সমালোচনার উর্ধ্বে নয় । আপনার সংগঠন নিয়ে গঠনমূলক সমালোচনা করতে বলা হলে আপনি কোন বিষয়টিকে বলবেন?\nফকীর রাসেল আহমেদ: ছাত্রলীগ হচ্ছে ইতিহাসের সবচেয়ে বিখ্যাত সংগঠন। এই সংগঠনের ১৭০০০ নেতা-কর্মী জীবন দানের মাধ্যমে বাংলাদেশের স্বাধীনতা যুদ্ধে অবদান রেখেছে। এই সংগঠনের সমালোচনা আছে। গঠনমূলক সমালোচনা করলে বলা যায়, আমরা সবাই কিন্তু ছাত্র। আমরা কিন্তু আদু ভাই না। তবে, আমরা মাঝে মাঝে যৌবনের উদ্যমে ব্যক্তিগত পেশিশক্তি দলীয়ভাবে ব্যবহার করে দলকে অপরাজনীতির দিকে নিয়ে যাই।\nব্যক্তিগত মারামারির জন্য দলীয় ভাবে কলম সন্ত্রাসের শিকার হই অথবা মাঝে মাঝে দলকে পেশিশক্তির হাতিয়ার হিসেবে ব্যবহার করি। ছাত্রলীগের প্রত্যেকটি নেতা-কর্মীর প্রতি আমার আহ্বান থাকবে ছাত্রলীগকে ব্যক্তিগত কাজে ব্যবহার না করে, পেশীশক্তিতে ব্যবহার না করে জননেত্রী শেখ হাসিনার উন্নয়ন কাজের হাতিয়ার হিসেবে ব্যবহার করে।\nসোনালীনিউজ: আমাদের সময় দেয়ার জন্য আপনাকে অনেক ধন্যবাদ।\nফকীর রাসেল আহমেদ: আপনাকে অনেক ধন্যবাদ। সোনালীনিউজকেও ধন্যবাদ।


মৃত নারীর জরায়ু থেকে বিশ্বে প্রথম শিশুর জন্ম\nইনকিলাব ডেস্ক | প্রকাশের সময় : ৫ ডিসেম্বর, ২০১৮, ১১:১৫ পিএম\nমৃত নারীর শরীর থেকে সংগ্রহ করা জরায়ু প্রতিস্থাপনের পর বিশ্বে প্রথমবারের মতো সফলভাবে একটি শিশুর জন্ম হয়েছে। এর আগে জীবিত নারীদের দান করা জরায়ু প্রতিস্থাপনের পর শিশুর জন্ম হলেও, মৃত নারীর জরায়ু ব্যবহার করে শিশু জন্মের ঘটনা এই প্রথম। এই সফলতা বন্ধ্যা নারীদের সন্তান জন্ম দেয়ার সম্ভাবনা অনেক বাড়িয়ে দিয়েছে বলে ধারণা করছেন চিকিৎসকরা। খবর বিবিসি।\nএ পর্যন্ত জীবিত নারীদের শরীর থেকে ৩৯টি জরায়ু প্রতিস্থাপনের খবর পাওয়া গেছে। অনেক ক্ষেত্রে মা তাদের কন্যাকে জরায়ু দান করেছেন। এরকম প্রতিস্থাপনের পর ১১টি শিশুর জন্ম হয়েছে। তবে কোন মৃত নারীর শরীর থেকে নেয়া জরায়ুতে বাচ্চা জন্মের ঘটনা এবারই প্রথম। এর আগে যতবার চেষ্টা করা হয়েছে, সেটি ব্যর্থ অথবা গর্ভপাত হয়ে গেছে।\nপ্রতিস্থাপিত জরায়ুটি ছিল চল্লিশ বছর বয়স্ক এক নারীর, যিনি মস্তিষ্কে রক্তপাতে মারা যান। তার তিনটি সন্তান রয়েছে। জন্ম থেকেই জরায়ু না থাকা একজন নারীর শরীরে ব্রাজিলের সাও পাওলোতে টানা ১০ ঘণ্টার অপারেশনের পর ২০১৬ সালে মরণোত্তর দান করা ওই জরায়ুটি প্রতিস্থাপিত হয়। শারীরিক সমস্যার কারণে তার যৌনাঙ্গ এবং গর্ভাশয় কাজ করত না। তবে তার ডিম্বাশয় ঠিকঠাক ছিল। চিকিৎসকরা সেখান থেকে ডিম্বাণু নিয়ে সম্ভাব্য পিতার ভ্রূণের সঙ্গে নিষিক্ত করে এবং সেটি হিমায়িত করে রাখে। সেই নারীকে এমন ওষুধ দেয়া হয় যা তার শরীরের রোগ ক্ষমতাকে দুর্বল করে ফেলে, যাতে জরায়ু প্রতিস্থাপনে কোন বাধা তৈরি না হয়। এর দেড় মাস পর থেকে তার মাসিক হতে শুরু করে। প্রায় সাত মাস পর নিষিক্ত ডিম্বাণুটি তার জরায়ুতে স্থাপন করা হয়। সবমিলিয়ে স্বাভাবিক গর্ভধারণের পর সিজারিয়ান অপারেশনের মাধ্যমে তিনি আড়াই কেজি ওজনের একটি মেয়ে শিশুর মা হন।\nএ প্রসঙ্গে ড. ডানি ইযেনবার্গ বলছেন, ‘জীবিত নারীদের শরীর থেকে জরায়ু প্রতিস্থাপন ছিল চিকিৎসা বিজ্ঞানের জন্য একটি যুগান্তকারী ব্যাপার, যার ফলে অনেক নারী মা হওয়ার সুযোগ পেয়েছেন। কিন্তু এ ক্ষেত্রে সমস্যা হলো, এরকম দাতা দুর্লভ।’ একারণে মৃত শরীর থেকে জরায়ু সংগ্রহ করে প্রতিস্থাপন করতে পারাটা অত্যন্ত চমৎকার একটা ব্যাপার বলে মন্তব্য করেন ড. ইয়েনবার্গ। তিনি বলেন, ‘এই সফলতা আরো অনেক বেশি দাতা পাওয়ার সুযোগ সৃষ্টি করেছে, খরচ কমাবে এবং জীবিত দাতাদের ক্ষেত্রে অস্ত্রোপচারের ঝুঁকি হ্রাস করবে।’\nMd. Siddikur Rahman ৬ ডিসেম্বর, ২০১৮, ৯:৩৫ এএম says :00\nমৃত চিকিৎসকের জীবিত চিকিৎসা!\nমৃত শিশুর জন্মদানে দোষী সাব্যস্ত নারীকে মুক্তি\nমৃত শিশু কেঁদে উঠল\nভূমধ্যসাগর উপকূল থেকে পাঁচ হাজার শরণার্থী উদ্ধার : মৃত ২৪\n৪ জনের বিরুদ্ধে মামলা দায়ের পটিয়ায় মৃত ব্যক্তিকে জীবিত দেখিয়ে জাল দলিল তৈরির অভিযোগ\nবিশ্বময় ইসলামের জাগরণ বিস্মৃত ইতিহাসের আরেক অধ্যায় মহররম\nভারতের ভুবনেশ্বরে হাসপাতালে আগুন মৃত ২৪\nকুয়াকাটায় ভেসে উঠছে একের পর এক মৃত ডলফিন\nবারাণসীতে পদপিষ্ট হয়ে মৃত ২৪\nচট্টগ্রামে মৃত ঘোষণার ৩৪ ঘণ্টা পর মারা গেল সেই নবজাতক\nজীবিত নবজাতককে মৃত ঘোষণা করে প্যাকেট\nদাফনের আগে নড়ে উঠলো মৃত ঘোষিত নবজাতক\nকালের অমৃত পুত্র হুমায়ূন আহমেদ\nএকাধিক তদন্তের মুখে মার্কিন প্রেসিডেন্ট হিসেবে ডোনাল্ড ট্রাম্পের ভবিষ্যৎ নিয়ে জল্পনা-কল্পনা চলছে৷ প্রশ্ন উঠছে, তিনি\nপ্রতি বছর কয়েক হাজার ব্রিটিশ নাগরিক ইসলাম ধর্ম গ্রহণ করেন। তবে ঠিক কত জন ব্রিটিশ\nভারত নিয়ন্ত্রিত কাশ্মীরে পুলিশি হেফাজতে এক শিক্ষকের মৃত্যুর পর বিক্ষোভে উত্তাল হয়ে উঠেছে উপত্যকার বেশীরভাগ\nসংযুক্ত আরব আমিরাতে প্রথমবারের মতো দুই নারী বিচারক হিসেবে নিয়োগ পেলেন। দেশটির বাদশাহ শেখ খলিফা\nকাজাখস্তানের প্রেসিডেন্ট আকস্মিক পদত্যাগ\nএশিয়ার অন্যতম প্রজাতান্ত্রিক রাষ্ট্র কাজাখস্তানের প্রেসিডেন্ট নুরসুলতান নাজারবায়েভ আচমকা পদত্যাগের সিদ্ধান্ত নিয়েছেন। নব্বইয়ের দশকে সোভিয়েত\nপ্রায় ছয় মাস পরে মুখ খুলেই জোড়া বোমা ফাটাল আইএসের মুখপাত্র আবু হাসান আল-মুজাহির। মঙ্গলবার\nনিউজিল্যান্ডের ক্রাইস্টচার্চ হামলার রেশ কাটতে না কাটতেই এবার উত্তর ইউরোপের দেশ নরওয়ের রাজধানী অসলোর একটি\nসম্প্রচারিত হবে জুমার আজান, ক্রাইস্টচার্চে নিহতদের দাফন শুরু\nনিউজিল্যান্ডের ক্রাইস্টচার্চের পৃথক মসজিদে নৃশংসতম হত্যাকাণ্ডের এক সপ্তাহ পূরণ হবে আগামী শুক্রবার। ভয়াবহ এ সন্ত্রাসী


নজরুলচর্চা ও দু-একটি প্রসঙ্গ - কালি ও কলম\nবেঁচে থাকলে কাজী নজরুল ইসলামের বয়স হতো এখন ১১৫। অর্থাৎ এ-বছর আমরা বিদ্রোহীকবির ১১৬তম জন্মদিবস পালন করেছি। কবির জন্মশতবর্ষে বাংলাদেশে দীর্ঘকালীন প্রস্ত্ততিপর্বের ফলস্বরূপ আমরা কবিকে শ্রদ্ধাজ্ঞাপনের অজস্র কর্মসূচি পালনের সাফল্যও সংবাদ এ-পার বাংলায়ও বসে নানা সময়ে পেয়েছিলাম। তুলনায় পশ্চিমবাংলায় বা ভারতের অন্যত্র শতবর্ষে বা তারপরে কাজী নজরুলের সাহিত্য ও সৃষ্টি সংরক্ষণ বা শ্রদ্ধার্ঘ্য বিষয়ক বহুবিধ কর্মসূচি পালনের সংবাদ দেশের বাইরে অন্যত্র কমই পৌঁছেছে।\nবিদেশে তো প্রায় কোথাও সে-সব নজরে পড়েনি। ব্যতিক্রম বাংলাদেশ। সেখানকার খবরাখবর ইংল্যান্ড, জার্মানিসহ সর্বত্রই পাওয়া গিয়েছিল। কাজী নজরুল ইসলাম এখন বাংলাদেশের জাতীয় কবি হিসেবে সম্মানিত। ১৯৭৬ সালের জানুয়ারি মাসে চুরুলিয়ার ভূমিপুত্র এই কবিকে স্বাধীন গণপ্রজাতন্ত্রী বাংলাদেশের নাগরিকত্ব প্রদান করা হয়েছিল। পরের মাসেই কবি স্বাধীন বাংলাদেশের অন্যতম শ্রেষ্ঠ সম্মান ‘একুশে পদক’ স্বর্ণপদক প্রাপ্ত হন। বাংলাদেশে আসার পর ঢাকার পিজি হাসপাতালে ২৯ আগস্ট ১৯৭৬ রোববার সকাল ১০টা ১০ মিনিটে কবি ৭৭ বছর বয়সে শেষ নিশ্বাস ত্যাগ করেন। বাংলাদেশের সাবেক রাষ্ট্রপতি জিয়াউর রহমানের উপস্থিতিতে ঢাকা বিশ্ববিদ্যালয়ের মসজিদ-সংলগ্ন প্রাঙ্গণে কবিকে সমাহিত করা হয়। প্রয়াণের পরের বছরেই ১৯৭৭ সালে বাংলাদেশ সরকার প্রয়াত কবিকে জাতীয় কবির সম্মানের কথা প্রথম ঘোষণা করেন। ফলে আন্তর্জাতিক ক্ষেত্রে বাঙালির এই প্রিয় কবির সম্মান এরপর দ্রুত ছড়িয়ে পড়তে থাকে। কবির বিষয়ে সর্বত্র গভীর আগ্রহ এতে বৃদ্ধি পেতে থাকে।\nকবির জন্মস্থান পশ্চিমবাংলায়। বলতে গেলে সেখানেই তাঁর সৃষ্টিশীল সমগ্র জীবনটাই কেটেছিল। সেখানেই তাঁর সঙ্গীসাথিরা প্রয়াণের পরেও তখনো অনেকেই বেঁচে ছিলেন। তাঁদের অনেকেই তখনো সাহিত্য, শিল্প-সংগীতের ক্ষেত্রে যথেষ্ট সক্রিয় ও খ্যাতির শীর্ষে। ফলে কবির প্রয়াণকালে তাঁদের মানসিক প্রতিক্রিয়া সহজেই অনুধাবন করা গিয়েছিল। ২৯ আগস্ট ১৯৭৬। মনে আছে, সেদিন দুপুরে প্রথম আকাশবাণী দিল্লি থেকে সংবাদটি এখানে বিলম্বে প্রথম প্রচারিত হয়েছিল। নানা ভাষায় সংবাদটি বিশাল ভারতের নানা প্রান্তে ছড়িয়ে পড়ে। কলকাতায় আকাশবাণী কেন্দ্র থেকেও একের পর এক সংবাদ বুলেটিন প্রচারিত হতে থাকে। ভারতবর্ষের সর্বত্র শোকের ছায়া নেমে আসে। বিশেষ করে, পশ্চিমবঙ্গের নজরুলপ্রিয় বাঙালি সমাজ এ-খবর পেয়ে শোকাচ্ছন্ন হয়ে পড়ে। ছড়িয়ে পড়ে হৃদয়-উৎসারিত বেদনার হাহাকার। পশ্চিমবঙ্গের সর্বত্রই। সারাদিন সকলেই কবির দেহ চুরুলিয়ায় প্রত্যাগমনের আশায় পথ চেয়ে সেদিন অপেক্ষায় ছিলেন। কবির পুত্র সব্যসাচী তাঁর পিতার প্রয়াণ সংবাদ প্রথম অবশ্য জানতে পারেন বেলা প্রায় সাড়ে ১০টায়। বাংলাদেশ রেডিওতে খবরটা শুনে সব্যসাচীর বন্ধুরা তাঁকে টেলিফোনে এই দুঃসংবাদ জানায়। তিনি সঙ্গে সঙ্গেই ছুটে যান কলকাতাস্থ বাংলাদেশের উপ-রাষ্ট্রদূত অফিসে। সেখানেও মৃত্যু সম্পর্কে নাকি তখনো তেমনভাবে কিছু জানা যায়নি। কলকাতার আকাশবাণী থেকে খবর যায় সব্যসাচীর বাড়িতে এবং ছোট পুত্র অনিরুদ্ধের পাইকপাড়ার বাসায়। অনিরুদ্ধপত্নী কল্যাণী ও তাঁর পুত্র কাজী অরিন্দম তখনো বাড়িতে ছিলেন না। তাঁরা মিনার্ভা থিয়েটার হলে গিয়েছিলেন একটি অনুষ্ঠানে। সেখানে কিশোর পুত্র অরিন্দম পুরস্কার আনতে গিয়েছিল মায়ের সঙ্গে। ফলে অনিরুদ্ধ-জায়া কল্যাণী কাজীও খবর পান প্রথম বেলা প্রায় ১১টায়। বাংলাদেশ থেকে কেউ কবির অসুস্থতা বা প্রয়াণ সংবাদ সেদিন সরাসরি কবিপুত্রকে জানাননি। বাধ্য হয়েই সব্যসাচী প্রথমে মুখ্যমন্ত্রী সিদ্ধার্থশংকর রায়ের সঙ্গে যোগাযোগ করতে তাঁর ভবানীপুরের বেলতলা রোডের বাড়িতে যান। মুখ্যমন্ত্রী তখন ছিলেন বর্ধমান জেলার বার্নপুরে। চুরুলিয়া থেকে বার্নপুর প্রায় কুড়ি কিলোমিটার দূরে। সেখানে কবির চুরুলিয়ার ভ্রাতৃষ্পুত্ররা মুখ্যমন্ত্রীর সঙ্গে দেখা করেন বলে পরে জানা যায়। কিন্তু কবির মরদেহ কলকাতায় ফিরিয়ে আনার আবেদনে সেদিন মুখ্যমন্ত্রীর তরফে নাকি তেমন আন্তরিক উদ্যোগ দেখা যায়নি। কলকাতায় কবির ভক্তরা অবশ্য শেষ দর্শনের আশায় মধ্য কলকাতায় সব্যসাচীর ক্রিস্টোফার রোডের ফ্ল্যাটের সামনে দলে দলে গিয়ে ভিড় করতে থাকেন।\nবাধ্য হয়েই সব্যসাচী বাংলাদেশ দূতাবাসে গিয়ে এ-বিষয়ে সেদিন পুনরায় আবেদন জানান। তখন দেখা গেল, সব্যসাচীর পাসপোর্টটি নিষ্ক্রিয় হয়ে গেছে। তা সত্ত্বেও দূতাবাস কর্তৃপক্ষ শেষ পর্যন্ত কবিপুত্র সব্যসাচী ও কবির কনিষ্ঠ পুত্রবধূ কল্যাণী কাজীকে দুপুরের বিমানযোগে দমদম থেকে ঢাকায় পাঠানোর ব্যবস্থা করেন। সেদিন পশ্চিমবঙ্গের তথ্যবিভাগের তদানীন্তন রাষ্ট্রমন্ত্রী সুব্রত মুখোপাধ্যায় দিল্লিতে যোগাযোগ করে এ-বিষয়ে সক্রিয় হওয়ার চেষ্টা করেও সফল হননি। বস্ত্তত দিল্লি কর্তৃপক্ষের সেদিন এ-ব্যাপারে তেমন আগ্রহ বা সাড়া মেলেনি। সব্যসাচী ও কল্যাণী একই সঙ্গে এ-বিষয়ে অর্থাৎ চুরুলিয়ায় নিজ জন্মস্থানে কবিকে এনে কবর দেওয়ার আবেদন জানিয়ে চিফ সেক্রেটারির সঙ্গেও যোগাযোগ করেন।\nদুর্ভাগ্যবশত সেদিন দুপুরের বিমান কলকাতা থেকে ছাড়তেও বিলম্ব হয়। তাঁরা ঢাকা বিমানবন্দরে গিয়ে তাই বলতে গেলে প্রায় শেষ মুহূর্তেই পৌঁছান। সংবাদে প্রকাশিত, ‘কবির জ্যেষ্ঠপুত্র কাজী সব্যসাচী, কনিষ্ঠ পুত্র অনিরুদ্ধের স্ত্রী কল্যাণী কাজী প্রভৃতি আত্মীয়বর্গ আজ রাতে ঢাকায় পৌঁছেছেন বলে বাংলাদেশ থেকে জানানো হয়েছে।’ (যুগান্তর, কলকাতা, ৩০ আগস্ট ১৯৭৬)।\nকবিপুত্র কাজী সব্যসাচী পরদিন সোমবার সন্ধ্যায় কলকাতায় ফিরে আসেন। এসেই বিষণ্ণমুখে সংবাদদাতাদের জানিয়েছিলেন, ‘মা রইলেন চুরুলিয়ায় আর বাবা রইলেন ঢাকায়। এ আক্ষেপ সারাজীবন থাকবে।’ বারবার কবিপুত্র বলতে লাগলেন, ‘ওরা আর কিছুক্ষণ অপেক্ষা করলেই শেষ দেখা দেখতে পেতাম। আর ওদের এতো তাড়াহুড়ো করারই বা দরকার কী ছিল। ওদের জানানো হয়েছিল যে কবিপুত্র ঢাকা যাচ্ছেন দুপুরের প্লেনে। তবু কিসের এত তাড়াহুড়ো?…’\nপশ্চিমবাংলার নজরুল অনুরাগী সাধারণ মানুষের আক্ষেপ ছিল, আজ সম্ভবত বঙ্গবন্ধু থাকলে এমনটি হতো না। অবশ্য সেই রোববার বিকেলে ঢাকায় পৌঁছে সব্যসাচী বিমানবন্দর থেকে সোজা কল্যাণী কাজীসহ কবির কবরস্থানে গিয়ে দ্রুত হাজির হয়েছিলেন। তখন বাংলাদেশের সময় সোয়া ৬টা। তাঁর কথা অনুযায়ী, তার মিনিট কয়েক আগেই কবিকে মাটি দিয়ে সকলে চলে গেছেন। কবির একমাত্র জীবিত পুত্র সব্যসাচী কবরে একমুঠো মাটিও তাই দিতে পারলেন না। সকলের অজান্তে কবির কবরে কবিপুত্রের দুচোখের জল ঝরে পড়ল। মাটি কি অশ্রুজলের চেয়েও দামি!\nপরদিন কলকাতায় দৈনিক যুগান্তরের (সম্পাদক : সুকমলকান্তি ঘোষ) হেডলাইন ছিল – নজরুল নেই \_ প্রবাসে জীবনাবসান\nকবির স্মৃতির প্রতি শ্রদ্ধা জানানোর জন্য পশ্চিমবঙ্গ সরকার সমস্ত সরকারি অফিস এবং স্কুল-কলেজে পরদিন সোমবার ছুটি ঘোষণা করেছিল। পত্রিকার পাতা জুড়ে কবির বিয়োগ সংবাদ। এছাড়াও ছিল প্রবোধ সান্ন্যাল, অন্নদাশঙ্কর রায়, মনোজ বসু, প্রেমেন্দ্র মিত্র, শৈলজানন্দ মুখোপাধ্যায়, বিবেকানন্দ মুখোপাধ্যায়সহ অন্যান্য কবিবন্ধুর রচনা ও শ্রদ্ধাঞ্জলিতে পত্রিকার পৃষ্ঠা ভরা। সেদিন ভারতের প্রধানমন্ত্রী ইন্দিরা গান্ধী তাঁর শোকবার্তায় বলেছিলেন, ‘কাজী নজরুল ইসলাম আর নেই – এই সংবাদে আমি গভীর মর্মাহত। ভগ্নস্বাস্থ্যের জন্যে তিনি বহু বছর ধরে বাকশক্তিহীন। কিন্তু সক্রিয় জীবনে তিনি যা লিখেছেন তাতে বাংলা সাহিত্যে তিনি অমর। কবির জাতীয়তাবাদী কবিতা লক্ষ লক্ষ লোককে নিঃস্বার্থ ও দুঃসাহসী কাজে উদ্দীপ্ত ও অনুপ্রাণিত করেছে। তাঁর মৃত্যুতে ভারত ও বাংলাদেশ উভয়ের অপূরণীয় ক্ষতি হলো। কবির নিকট আত্মীয়বর্গ এবং বাংলা ভাষায় যাঁরা অনুরাগী তাঁদের প্রতি আমি আন্তরিক সমবেদনা জানাই।’\nমুখ্যমন্ত্রী সিদ্ধার্থশঙ্কর রায় তাঁর শোকবার্তায় জানান, ‘বাংলার বিদ্রোহী কবি আজ আর আমাদের মধ্যে নেই। একথা বিশ্বাস করা কষ্টসাধ্য। কবি নজরুল তাঁর কবিতায় ও গানে মানুষের শুধু প্রাণই ভরাননি, মানুষকে নতুন প্রেরণার জাতীয় চেতনায় উদ্দীপিত করেছিলেন। তাই তিনি বাঙালি-হৃদয়ে তথা ভারতবাসীর হৃদয়ে অমর হয়ে থাকবেন। তাঁর কবিতা ও গান চিরকাল আমাদের ঘরে ঘরে পল্লী প্রান্তরে অনুরণিত হবে। পশ্চিমবঙ্গের সমস্ত মানুষের সঙ্গে আমাদের জাতীয় কবি নজরুলের অমর আত্মার প্রতি শ্রদ্ধাঞ্জলি জ্ঞাপন করছি।’ কিন্তু মুখ্যমন্ত্রী কবির দেহ তাঁর জন্মভূমিতে ফিরিয়ে আনার ব্যাপারে দিল্লির অনুমতি আনার বিষয়ে কেন তেমন উদ্যোগী হলেন না? সেদিন কবির মৃত্যুতে শোকজ্ঞাপন করেন ভারতীয় জাতীয় কংগ্রেসের সভাপতি দেবকান্ত বড়ুয়া, সাংসদ মায়া রায় (মুখ্যমন্ত্রীর স্ত্রী), সাংসদ প্রিয়রঞ্জন দাশমুন্সী, পশ্চিমবঙ্গ প্রদেশ কংগ্রেস কর্মসমিতি, মার্কসবাদী কমিউনিস্ট পার্টি, প্রফুল্লচন্দ্র সেন, ড. প্রতাপচন্দ্র চন্দ্র, ফজলুর রহমান, প্রদেশ কংগ্রেস সভাপতি অরুণ কুমার মৈত্র, এসইউসি, ভারতীয় জনসঙ্ঘ, শিশির কুমার ইনস্টিটিউট, ডিওয়াইও, ডিএসও-সহ অসংখ্য ব্যক্তি ও প্রতিষ্ঠান। শোকসভার আয়োজন হয়েছিল চুরুলিয়া নজরুল অ্যাকাডেমি এবং আসানসোল প্রেস ক্লাবেও।\nকলকাতার দৈনিক সংবাদপত্রগুলোতে আকর্ষণীয় শিরোনাম ছাপা হয়েছিল। যেমন – চিরনিদ্রায় চিরবিদ্রোহী বীর, সহধর্মিণী একাকী শায়িত রইলেন, ইন্দিরা মর্মাহত, সব্যসাচীরা ঢাকা গেলেন, শোকাশ্রু, স্মৃতিভারে পড়ে আছেন (ইন্দুবালা, আঙ্গুরবালা) ইত্যাদি। প্রতিটি পত্রপত্রিকায় সম্পাদকীয় ছাড়াও একাধিক লেখা হয়েছিল তাঁকে নিয়ে সপ্তাহজুড়ে।\nপরের দিন কলকাতায় রবীন্দ্রসদনে এক স্মরণসভায় সোমবার পশ্চিমবঙ্গের নাগরিকবৃন্দ নজরুলের প্রতি শ্রদ্ধাজ্ঞাপন করেন। সেই সভায় উপস্থিত থাকার সময় দেখেছিলাম প্রেক্ষাগৃহ পরিপূর্ণ। দেখেছি অসংখ্য মানুষ রবীন্দ্রসদনের বাইরে সেদিন নিঃশব্দে দাঁড়িয়ে আছেন। হলের দরজা বাধ্য হয়েই খোলা রাখতে হয়েছিল। শোকসভার আহবায়ক ছিলেন কলকাতার শেরিফ রঘুনাথ দে। সভায় পৌরোহিত্য করেন মুখ্যমন্ত্রী সিদ্ধার্থশঙ্কর রায়। কবির বন্ধুরাও সেখানে প্রায় সকলেই উপস্থিত ছিলেন। লেখক সমাজের সকলেই সভায় এসে শ্রদ্ধাজ্ঞাপন করেন। শিল্পীরা শ্রদ্ধা জানান কবিকে গানের মাধ্যমে। ঢাকা থেকে সরাসরি রবীন্দ্রসদনে এসে উপস্থিত হন কবিপুত্র সব্যসাচী ও পুত্রবধূ কল্যাণী কাজীও। কল্যাণী মঞ্চে এসে কান্নায় ভেঙে পড়েছিলেন। তিনি কাঁদছিলেন আর বলছিলেন – ‘এত করে ছুটে গেলাম, বাবাকে শেষবারের মতো একটু দেখতেও পেলাম না।’ না, ওদের কেউ ডাকেনি। শোক-সমবেদনাও জানায়নি। শুধু সমরবাবু (ঢাকায় ভারতের রাষ্ট্রদূত) ছিলেন। ঢাকায় সব্যসাচী ও কল্যাণীকে তিনি সে-রাতে আতিথ্যদান করেছিলেন।\nসমাবেশে সকলেই আবেগে তখন বেশ বিচলিত। ড. রমা চৌধুরীর বুকে মাথা রেখে মঞ্চে তখন কেঁদেই চলেছেন কবির পুত্রবধূ। সান্ত্বনা দিচ্ছিলেন তাকে মুখ্যমন্ত্রী সিদ্ধার্থশঙ্কর রায়। মঞ্চে উপস্থিত বিচারপতি শঙ্করপ্রসাদ মিত্র, কেন্দ্রীয় মন্ত্রী দেবীপ্রসাদ চট্টোপাধ্যায়, অন্নদাশঙ্কর রায়, শিক্ষামন্ত্রী মৃত্যুঞ্জয় বন্দ্যোপাধ্যায়, মনোজ বসু, স্পিকার অপূর্বলাল মজুমদার, বিচারপতি মাসুদ, শেখ আনোয়ার আলি, তুষারকান্তি ঘোষ, প্রবোধকুমার সান্ন্যাল, উপাচার্য সতেন্দ্রনাথ সেন প্রমুখ বিদ্বজ্জন।\nকবিকে শ্রদ্ধা জানাতে গিয়ে সকলেই কবির মৃতদেহ তাঁর জন্মস্থানে পত্নীর কবরের পাশে না আনায় হতাশা ব্যক্ত করেন। লেখক মনোজ বসু ও শেখ আনোয়ার আলি নজরুলের মরদেহ এখানে আনা যায়নি বলে গভীর দুঃখ প্রকাশ করেন।\nস্মরণানুষ্ঠানে প্রবীণা নজরুলশিষ্য শিল্পী আঙ্গুরবালা চোখের জল মুছতে মুছতে গেয়ে শোনান – ‘ওগো পূজার থালায় আছে আমার ব্যথার শতদল’। শিল্পী বীরেন্দ্রচন্দ্রের গান – ‘ফুলের জলসায় নীরব কেন কবি’। সুপ্রভা সরকার গেয়েছিলেন – ‘অঞ্জলি লহ মোর সংগীতে’। সিদ্ধেশ্বর মুখোপাধ্যায় (ওরে নীল যমুনার জল), মানবেন্দ্র মুখোপাধ্যায় (কে গো আমার সাঁঝ গগনে), অঞ্জলি মুখোপাধ্যায় (দিতে এলে ফুল হে প্রিয় আজি সমাধিতে মোর), ধীরেন বসু (শূন্য এ বুকে পাখি মোর) সেদিন রবীন্দ্রসদনে গানে গানে প্রয়াত কবিকে শ্রদ্ধা জানিয়েছিলেন।\nমনে আছে, নজরুলের প্রয়াণের অনেক আগে ষাটের দশকে পূর্ববাংলায় নজরুলের অনুরাগী মহল ঢাকায় কবির প্রাণসখা কাজী মোতাহার হোসেনের বাসভবনে গড়ে তোলেন ‘ছায়ানট সংগীত বিদ্যায়তন’। অবশ্য তারও আগে পঞ্চাশের দশকেই ঢাকায় প্রথম গড়ে উঠেছিল বুলবুল ললিতকলা একাডেমী। সেখানেই দেশভাগের পর প্রথম প্রথাগত নজরুলসংগীত শিক্ষাদানের সূচনা। ব্যক্তিগতভাবে আরো আগে অনেকেই সেখানে নজরুলের গানের শিক্ষকতা করতেন। ১৯৬৮ সালে ২৪ মে কবির জন্মদিনে ঢাকার ইঞ্জিনিয়ার্স ইনস্টিটিউশনে আনুষ্ঠানিকভাবে নজরুল একাডেমীর প্রতিষ্ঠা হয়েছিল। সেখান থেকেই প্রকাশিত হতো নজরুল একাডেমী পত্রিকা নামে একটি মূল্যবান পত্রিকা। ১৯৭১ সাল পর্যন্ত এর মোট বারোটি সংখ্যা প্রকাশিত হয়। অবশ্য নজরুলচর্চার প্রথম সরকারি প্রতিষ্ঠান বলতে বোঝাত ১৯৬৪-৬৫ সালে কেন্দ্রীয় বাঙলা উন্নয়ন বোর্ড। এটি পরে বাংলা একাডেমীর (একাডেমি) সঙ্গে মিশে যায়। সেখান থেকেই ১৯৬৬ সালে প্রথম প্রকাশিত হয় আবদুল কাদিরের সম্পাদনায় প্রথম নজরুল রচনাবলী। মোট তিনটি খন্ডে – প্রথম খন্ড (১৯৬৬), দ্বিতীয় খন্ড (১৯৬৭) ও তৃতীয় খন্ড (১৯৭০) – তা প্রকাশিত হয়েছিল যা নিঃসন্দেহে উল্লেখযোগ্য একটি ঘটনা। বাংলাদেশ প্রতিষ্ঠার পরে এর আরো খন্ড প্রকাশ পায়।\nএকথা অনস্বীকার্য যে, নজরুলকে নিয়ে এরপর স্বাধীনতা-উত্তর বাংলাদেশেও গভীর আগ্রহ ও জিজ্ঞাসার অন্ত নেই। সরকারি পৃষ্ঠপোষকতায় ‘জাতীয় কবি’ বলে স্বীকৃত ও সম্মানিত কবি নানাভাবেই বাংলাদেশে চর্চিত। তুলনায় কবির কর্মক্ষেত্র ও জন্মস্থান পশ্চিমবাংলায় প্রাতিষ্ঠানিক স্বীকৃতি বা পৃষ্ঠপোষকতার অভাব অবশ্যই বহুকাল নজরে পড়েছিল। কিন্তু আজকাল বাংলাদেশে কেউ কেউ প্রায়শই প্রচার করে থাকেন যে, পশ্চিমবাংলায় নজরুলচর্চা হয় না। পশ্চিমবঙ্গে নাকি নজরুলচর্চা বর্তমানে বলতে গেলে এক প্রকার স্থবির। নজরুলচর্চার বৈশ্বিক চিত্র আলোচনাকালে নির্দ্বিধায় তাই কেউ লিখেন, নজরুলের জন্ম ভারতে হলেও নজরুলচর্চা বর্তমানে সেখানে বিশেষ নেই বললেই চলে। সেখানে নজরুলচর্চা স্বয়ংসম্পূর্ণ নয়, অনেকটা অসংগঠিত। তবে ব্যক্তিগত আয়োজন এবং সংগঠন পর্যায়ের উদ্যোগ ও চর্চায় নজরুল কলকাতার সমাজে নিষ্প্রভভাবে বেঁচে আছেন। সেখানকার বিশ্ববিদ্যালয়গুলোতে নজরুল গবেষণা ও প্রকাশনা একেবারে নেই বলা চলে।… কলকাতায় গড়ে ওঠেনি কোনো নজরুলচর্চা কেন্দ্র। তবে ১৯৯১ সালের ফেব্রুয়ারি মাসে সেখানে ‘নজরুল চর্চা ও গবেষণা কেন্দ্র, পশ্চিমবঙ্গ’ নামে একটি প্রতিষ্ঠানের পত্তন হয়।… ইত্যাদি…।\nএসব লেখক পশ্চিমবঙ্গে বিগত ছয় দশকের নজরুলচর্চার বিষয়ে সম্ভবত কোনো খোঁজখবরই রাখেননি। তাই অবলীলায় কোনো তথ্য ছাড়াই এমন অসতর্ক মন্তব্য করে চলেছেন। তাঁদের অবগতির জন্যে সবিনয়ে জানাতে হচ্ছে, কবির অসুস্থতার পর রাজনৈতিক টালমাটাল অবস্থার পরিপ্রেক্ষিতে প্রায় এক দশক শুধু পশ্চিমবঙ্গই নয়, সর্বত্রই কিছুটা অন্তরালে কবি আলোচিত ছিলেন। স্বাধীনতার পর চিকিৎসার জন্যে বিদেশে (১৯৫৩) গেলেও তাঁকে সাত মাস পরেই কলকাতায় ফিরিয়ে আনা হয়। সেই পর্বে কবি নিঃসন্দেহে এখানেও কিঞ্চিৎ আড়ালে ছিলেন।\n১৯৫৫ সালে কবির সঙ্গী ও স্নেহভাজন প্রাণতোষ চট্টোপাধ্যায় কর্তৃক প্রকাশিত হয় কাজী নজরুল (প্রথম খন্ড)। ১৯৫৪ সালে আজহারউদ্দীন খান লিখেছিলেন বাংলা সাহিত্যে নজরুল। মুজফ্ফর আহমদ এরপর লেখেন কাজী নজরুল ইসলাম স্মৃতি কথা (১৯৬৫)। পাশাপাশি অশোক গুহের অগ্নিবীণা বাজান যিনি (১৯৬৮) এবং অশোককুমার মিত্রের নজরুল প্রতিভা পরিচিতি (১৯৬৯)। পুনরায় এভাবে শুরু হয় ব্যাপক নজরুলচর্চা।\nএর আগেই ব্যক্তিগত উদ্যোগে ও অনুরাগে পূর্ববাংলা থেকে গোড়ায় প্রকাশিত হয়েছিল আবুল ফজলের গ্রন্থ, বিদ্রোহী কবি নজরুল (১৯৪৭)। আবদুল কাদিরের নজরুল জীবনী (১৯৪১) কলকাতা থেকে প্রথমে প্রকাশিত হলেও লেখকের নজরুলবিষয়ক দ্বিতীয় গ্রন্থ নজরুল জীবন ও সাহিত্য (১৯৪৮) দেশভাগের পর প্রকাশিত হয় ঢাকা থেকে। অসুস্থ হওয়ার পরই পূর্ববাংলায় নজরুলকে নিয়ে প্রথম গ্রন্থ প্রকাশনা শুরু।\nঅবশ্য পূর্ববাংলায় নজরুলের গান প্রথম থেকেই অনেক বাড়িতে গাওয়া হতো। কিন্তু আজ এ-কথা মানতেই হবে যে, নির্বাক নজরুলের জীবনে তাতে কিছুটা ভাটা পড়ে। কিন্তু এরপর মধ্য পঞ্চাশ থেকে পশ্চিমবাংলার সর্বত্র নজরুলের গানের পুনরুজ্জীবন ঘটে। নজরুলের ঘনিষ্ঠ নজরুল গানের প্রধান শিল্পীরা অধিকাংশই কলকাতায় থাকায় তাঁদের কণ্ঠের নজরুলসংগীত পুনরায় দুই বাংলার শ্রোতাদের কাছে সহজেই পৌঁছে যেতে সমর্থ হয়। কবির কাছে প্রশিক্ষণপ্রাপ্ত আঙ্গুরবালা, ইন্দুবালা, কমলা ঝরিয়া, রাধারানী দেবী, দীপালী তালুকদার, পদ্মরানী চট্টোপাধ্যায়, গীতা বসু, ইলা ঘোষ, সুপ্রভা সরকার, প্রতিভা বসু (সোম), হরিমতী, যুথিকা রায়, কানন দেবী, শৈল দেবী ও পারুল সেনসহ সকলেই পশ্চিম বাংলায়ই নিয়মিত নজরুলের গান তখন পরিবেশন করে গেছেন। পাশাপাশি সক্রিয় ছিলেন কমল দাশগুপ্ত, শচীন দেববর্মণ, মৃণালকান্তি ঘোষ, কে মল্লিক, সিদ্ধেশ্বর মুখোপাধ্যায়, চিত্তরঞ্জন রায়, গিরিন চক্রবর্তী, বরদা গুপ্ত, বীরেন্দ্রচন্দ্র মিত্র, জগন্ময় মিত্র, জগৎ ঘটক, নিতাই ঘটক, রত্নেশ্বর মুখোপাধ্যায়, সত্যেশ্বর মুখোপাধ্যায়সহ অসংখ্য শিল্পী। শিল্পী কমল দাশগুপ্ত, ফিরোজা বেগম ও আববাসউদ্দীন পরে ঢাকায় চলে গেলেও নজরুল-গানের প্রচারে ছিলেন বিরামহীন।\nএছাড়া নজরুলের গানে যাঁরা সুর দিয়েছিলেন কবির অনুমোদিত সেইসব সুরকারের মধ্যে নিতাই ঘটক, চিত্ত রায়, গিরিন চক্রবর্তী, ধীরেন দাস, কে মল্লিক, সিদ্ধেশ্বর মুখোপাধ্যায়, দুর্গা সেন, সুরেশ চক্রবর্তী, জগন্ময় মিত্র, বিজনবালা ঘোষ, তুলসী লাহিড়ী, ভীষ্মদেব চট্টোপাধ্যায়, জ্ঞান দত্ত, মৃণালকান্তি ঘোষ, রাইচাঁদ বড়াল, হিমাংশু দত্ত, অনিল বাগচী, গোপেন মল্লিক, সত্য চৌধুরী, কৃষ্ণচন্দ্র দে, পঙ্কজ মল্লিকসহ প্রায় সকলেই দেশভাগের পরে পশ্চিমবঙ্গেই নজরুল-গানের চর্চা ও প্রসারের কাজে শিক্ষক হিসেবে যুক্ত ছিলেন।\nপরে ষাটের দশকে সুশীল চট্টোপাধ্যায়, ধনঞ্জয় ভট্টাচার্য, মানবেন্দ্র মুখোপাধ্যায়, ধীরেন বসু, পূরবী দত্ত, সরোজ দত্ত, অঞ্জলি মুখোপাধ্যায়, অধীর বাগচী, নীতিশ দত্তরায়, অরুণ দত্ত, রামকুমার চট্টোপাধ্যায়, বিমান মুখোপাধ্যায়, অনুপকুমার ঘোষাল, সতীনাথ মুখোপাধ্যায়, সুকুমার মিত্র, শঙ্করলাল মুখোপাধ্যায়, হৈমন্তী শুক্লাসহ অন্তত অর্ধশতাধিক নবীন প্রতিভাধর শিল্পীর কণ্ঠে নজরুলের গান রেকর্ডে ও সিডিতে এবং অসংখ্য গানের অনুষ্ঠানে নিয়মিত পরিবেশিত হয়ে এসেছে। সেগুলো আজো জনপ্রিয়।\nকবির প্রয়াণের আগেই নজরুলের অসংখ্য গানের স্বরলিপিও তৈরি করেছেন পশ্চিমবঙ্গে কবির সহযোগী শিল্পীরা। এঁরা মূলত গ্রামোফোনে কবির সহযোগী ও আস্থাভাজন ছিলেন।\nকিন্তু ২০১৩ সালেও কেউ কেউ লিখেছেন – ১) বিশ্ববিদ্যালয়গুলোতে নজরুল গবেষণা ও প্রকাশনা একেবারে নেই বলা চলে। ২) কলকাতায় গড়ে ওঠেনি কোনো নজরুল চর্চা কেন্দ্র। ৩) নজরুল একাডেমী (চুরুলিয়া) ১৯৮০ সাল থেকে নজরুল পদক প্রবর্তন করেছে। সম্ভবত এ-বিষয়ে ভালো করে খোঁজখবর না নেওয়ার ফলে এই বিভ্রান্তিমূলক তথ্য তাঁদের প্রকাশিত রচনায় স্থান পেয়েছে। সামান্য সতর্ক হলেই এই বিভ্রান্তির দায় এড়ানো যেত।\nসকলের জ্ঞাতার্থে জানাই, শতবর্ষে পশ্চিমবঙ্গের একাধিক বিশ্ববিদ্যালয়ে নজরুল রচনা স্নাতকোত্তর স্তর পর্যন্ত পাঠ্যসূচিতে স্থান পেয়ে এসেছে।\nনজরুলের গান বিশ্ববিদ্যালয়ে সংগীত বিভাগে পৃথক বিষয় হিসেবে গৃহীত এবং বহু ছাত্রছাত্রী নজরুল প্রতিভার বিভিন্ন দিক নিয়ে অন্তত পাঁচটি বিশ্ববিদ্যালয়ে গবেষণা করে সর্বোচ্চ ডিগ্রি অর্জন করেছেন এবং আজো একাধিক গবেষক নানা স্থানে গবেষণারত। নজরুলের নামাঙ্কিত প্রেক্ষাগৃহও স্থাপিত হয়েছে বহু জায়গায়। এছাড়া সম্প্রতি পশ্চিমবাংলায় সরকারি উদ্যোগে গঠিত হয়েছে পশ্চিমবঙ্গ কাজী নজরুল আকাদেমি (২০১১)। কলকাতায় রাজারহাটে নির্মিত হচ্ছে সরকারি পৃষ্ঠপোষকতায় আকাদেমির নিজস্ব বিশাল ভবন ‘নজরুল তীর্থ’। প্রায় চার একর জমির ওপর ছয়টি লেনযুক্ত রাজপথের পাশে একদিকে গড়ে উঠেছে নজরুলের নামাঙ্কিত এই আকাদেমি, যেখানে তিনটি প্রেক্ষাগৃহসহ গবেষণাকক্ষ, অতিথিনিবাস, লাইব্রেরি, সংগ্রহশালা, বিশ্বের নানাপ্রান্ত থেকে আগত নজরুল গবেষক ও অনুরাগীদের সেখানে গেলে থাকার ব্যবস্থা। নিয়মিত সেখানে নজরুলবিষয়ক ওয়ার্কশপ, আলোচনা সভা, সংগীতের আসর, দেশ-বিদেশে নজরুল প্রতিষ্ঠানের সঙ্গে যোগাযোগ ও ভাববিনিময় ইত্যাদি ব্যবস্থা হওয়ার কথা। ২০১৫ সালে সেখানে নজরুল তীর্থ উন্মোচনের লক্ষ্যমাত্রা স্থির হয়েছে। সরকারি স্তরে আগেই পশ্চিমবঙ্গ বাংলা আকাদেমি কবির জন্মশতবর্ষ থেকেই নজরুল গবেষক ও নজরুলবিষয়ক অবদানের জন্যে নজরুল পুরস্কার প্রবর্তন করেছেন। এর আগে ১৯৮০ সাল থেকেই চুরুলিয়ার নজরুল অ্যাকাডেমি নিয়মিত ভারত ও বাংলাদেশের নজরুল গবেষক ও গায়ক বা শিল্পীদের নজরুল পুরস্কার (পদক নয়) প্রদান করে চলেছে। কবিপক্ষে গত চল্লিশ বছর ধরেই কবিতীর্থ চুরুলিয়ায় প্রমীলা মঞ্চে প্রতিবছর নজরুলের সাহিত্য, কবিতা ও গান নিয়ে সেমিনার, সংগীত ও নৃত্য, গীতিনাট্য, নাটক পরিবেশিত হয়ে থাকে। সেইসঙ্গে গ্রাম্য মেলা, কবিগান, লেটোগান সেখানে শোনার সৌভাগ্য হয়। আনা হচ্ছে নিয়মিত বাংলাদেশ থেকে আমন্ত্রিত বক্তা, গবেষক ও শিল্পীদেরও। পশ্চিমবঙ্গে নজরুলকে স্মরণে রেখে পঞ্চাশের দশকেই গঠিত হয় কবির জন্মভিটেয় চুরুলিয়ায় ১) নজরুল একাডেমী (১৯৫৮); ২) পশ্চিমবঙ্গ নজরুল জন্মজয়ন্তী কমিটি (১৯৬২) (সভাপতি : ব্রজকান্ত গুহ); ৩) পশ্চিমবঙ্গ নজরুল অ্যাকাডেমির (১৯৬৬) (উদ্বোধক মুজফ্ফর আহমদ); ৪) অগ্নিবীণা (সম্পাদক : কাজী সব্যসাচী); ৫) নজরুল ফাউন্ডেশন (রমলা চক্রবর্তী); ৬) নজরুল চর্চা ও গবেষণা কেন্দ্র বরদা গুপ্ত ৭) নব অগ্নিবীণা (সভাপতি : কল্পতরু সেনগুপ্ত); ৮) রূপমঞ্জরী (সভাপতি : ধীরেন বসু); ৯) নজরুল ফাউন্ডেশন (সম্পাদক : মজহারুল ইসলাম); ১০) নজরুল সংস্কৃতি পরিষদ (১৯৯৯) (সভাপতি : ড. অসিত বন্দ্যোপাধ্যায়)সহ একাধিক নজরুলচর্চা কেন্দ্র যা আজো সক্রিয়।\nপশ্চিমবঙ্গে এইসব কর্মকান্ড ও নজরুলচর্চার সুফল দুশো পঞ্চাশটি নজরুলবিষয়ক গ্রন্থের প্রকাশ। রয়েছে বিশ্ববিদ্যালয় স্তরে সকল নজরুলবিষয়ক গবেষণাকর্মের জন্য একাধিক পিএইচ.ডিপ্রাপ্ত গবেষকদল। রয়েছে অসংখ্য নজরুলগীতির শিক্ষা প্রতিষ্ঠান।\nনানা কারণে পশ্চিমবঙ্গ সরকারি অর্থানুকূল্য থেকে বঞ্চিত ছিল। ফলে শতবর্ষে বিলম্বে হলেও প্রকাশিত হয়েছে সাত খন্ডে কাজী নজরুল রচনাসমগ্র, যাকে বলা হয়ে থাকে সর্বাধুনিক রচনাসমগ্র। পশ্চিমবঙ্গে সরকারি পৃষ্ঠপোষকতার অভাবে ৯৫ শতাংশ গ্রন্থই প্রকাশিত হয়েছে বেসরকারি প্রকাশনার মাধ্যমে। বাংলাদেশ এক্ষেত্রে সৌভাগ্যবান। ফলে জাতীয় কবি কাজী নজরুলের চর্চা ও জিজ্ঞাসা সেখানে অন্তহীন। সেই গৌরব সেখানে নজরুল-অনুরাগী সামজের অবশ্যই প্রাপ্য।\nবিশ্বমানবতার কবি নজরুল এদেশে জন্মেছেন বলে যেমন এপার বাংলার নন, তেমনি সেখানে যে-ভূমিতে শেষ নিশ্বাস ত্যাগ করেছেন তিনি, শুধু সেখানকারও নন। তিনি সমগ্র মানবজাতির আত্মীয়, আপনজন। কোনো সংকীর্ণতার তিনি শিকার ছিলেন না। তাই তাঁর চর্চা ও অনুসন্ধান সর্বত্রই হওয়া উচিত। ভালোবাসার তালিকায় কম-বেশির হিসাব-নিকাশ নাইবা রইল! বরং চলুক নিরন্তর ভাববিনিময় আর কবির বিষয়ে নিত্যনব পারস্পরিক সাফল্য ও জিজ্ঞাসার অন্তহীন ভাবনাবিনিময়। অভিমান বা অভিযোগ সেই ভালোবাসার কাননে নেহায়েতই অনুপ্রবেশকারী মাত্র।\nপরিশেষে কবির গানের কথায় শুধু বলতে হয় –\nএকটি কথা কয়ে যেয়ো, একটি নমস্কার,\nসেই কথাটি গানের সুরে গাইব বারেবার\nহাত ধরে মোর বন্ধু ভুলো একটু মনের ভুল \_\n(গানের মালা, কাজী নজরুল ইসলাম, আশ্বিন ১৩৪১)


Upay Mobile Banking । Cash out charges and ways to open an account »\nUpay Mobile Banking । Cash out charges and ways to open an account\nby Admin June 7, 2021 June 9, 2021\nUpay Mobile Banking, উপায় মোবাইল বাংকিং কি ? উপায় মোবাইল বাংকিং সম্পর্কে জানুন। ২০২১ সালের ১৭ মার্চ বাংলাদেশে উপায় মোবাইল বাংকিং সেবা চালু হয়।\nSee More: Gp Internet Offer\nউপায় নতুন সব নিরাপত্তা যুক্ত করে উন্নত দেশগুলোর সাথে তাল মিলিয়ে বাংলাদেশে মোবাইল ব্যাংকিং সার্ভিস দিচ্ছে উপায়। আমরা আপানদেরকে উপায় একাউন্ট খোলার নিয়ম, উপায় অ্যাকাউন্ট এর ক্যাশ আউট চার্জ সম্পর্কেও জানতে পারবেন। হ্যালো বন্ধুরা বর্তমানে বাংলাদেশে মোবাইল ব্যাংকিং সেবার গুরুত্ব দিনে দিনে বেড়েই চলেছে। মোবাইল ব্যাংকিং গ্রাহকদের মধ্যে ক্যাশ আউট চার্জ নিয়ে অনেক চিন্তা রয়েছে।\nRead More: শাকিল নামের অর্থ কি ?\nরকেট, বিকাশ, ও নগদ পরবর্তীতে উপায় তাদের ব্যবসা উন্নত করার লক্ষ্যে নতুন ক্যাশ আউট চার্জ নিয়ে নতুন মোবাইল ব্যাংকিং সেবা চালু করেছে।\nমোবাইল ব্যাংকিং সেবাগুলি উন্নত দেশে চালু হয়েছে অনেক আগে, সেই দেশ গুলোতে অনলাইন পেমেন্ট গেটওয় গুলি ভালোভাবে কাজ না করার কারণে ততটা জনপ্রিয়তা পায়নি মোবাইল ব্যাংকিং সেবা।\nঅনুন্নত দেশগুলোতে মোবাইল ব্যাংকিং সেবার জনপ্রিয়তা বেশি তার মধ্যে বাংলাদেশ হলো একটি। বর্তমানে যে অবস্থা দেখতে পাচ্ছেন তাতে সামনের দিনগুলিতে মোবাইল ব্যাংকিং সেবার ব্যবহার আরো বৃদ্ধি পাবে বাংলাদেশে।\nAbout mobile banking upay-উপায় মোবাইল ব্যাংকিং সম্পর্কে\nবন্ধুরা (United Commercial Bank) ব্যাংক থেকে Upay নামে একটি মোবাইল ব্যাংকিং সেবা উদ্বোধন করা হয়েছিল বছর চারেক আগে। যদিও এই মোবাইল ব্যাংকিং সেবা টি খুব বেশি জনপ্রিয়তা পাইনি রকেট, নগদ ও বিকাসের মত।\nগ্রাহকদের জন্য (United Commercial Bank) ইউসিবি ব্যাংক থেকে নতুন করে গ্রাহক বান্ধব ও মার্কেট উপযোগী করে একটি মোবাইল ব্যাংকিং সার্ভিস Upay এর নতুন নাম উপায় নামেয সেবাটি চালু করা হয়েছে এখন।\nLet’s Go: Huzaifa Name Meaning\nবিকাশ, নগদ, রকেট ও অন্যান্য মোবাইল ব্যাংকিং সেবায় গ্রাহকের একাউন্ট থেকে টাকা চুরির তথ্য পওয়া যাচ্ছে।\nতাই গ্রাহকের টাকা কে আরো বেশি Security করতে ব্লক চেইন প্রযুক্তি ব্যবহার করেছে উপায় মোবাইল ব্যাংকিং সেবা।\nউপায় একাউন্ট খুলতে পারবেন আপনি ঘরে বসেই।উপায় একাউন্ট খোলার নিয়ম হচ্ছে আপনাকে উপায় স্মার্ট ফোনের মোবাইল অ্যাপ ব্যাবহার করতে হবে। উপায় একাউন্ট খুলতে প্রথমেই গুগল প্লে-স্টোর থেকে উপায় অ্যাপ ইন্সটল করবেন।\nআপনার মোবাইলে অফশনে উপায় অ্যাপ ওপেন করুন এরপর নতুন একাউন্ট খোলার জন্য আপনি অবশ্যই রেজিস্ট্রেশন বাটনে ক্লিক করুন।\nআপনার মোবাইল নাম্বার টাইপ করুন এবং আপনার মোবাইল অপারেটরের নাম সিলেক্ট করুন।\nএরপর আপনার ভেরিফাই মোবাইল নাম্বার অপশনে ক্লিক করুন, এই অপশনে ক্লিক করার পরে আপনার মোবাইল নাম্বারে একটি ওয়ান টাইম কোড (OTP code) আসবে।একটু অপেক্ষা করলে নিজে নিজেই ওটিপি ভেরিফাই হয়ে যাবে।\nএরপর আপনার national id card এর সামনের অংশের এবং পেছনের অংশের ছবি তুলতে হবে।\nতারপর আপনার একাউন্টটি ভেরিফাই করা হবে, আপনি চাইলে আপনার তথ্য গুলি এডিট করতে পারবেন।\nভেরিফাই শেষ হযে গেলে আপনার পেশা নির্বাচন করুন।\nতারপর জেন্ডার নির্বাচন করুন ( পরুস/ মহিলা)।\nতারপর আপনার যদি ইমেইল এড্রেস থাকলে দিতে পারেন, আর যদি না থাকে না দিলেও কোন সমস্যা নাই।\nঅতঃপর আপনি নেক্সট বাটনে ট্যাব করুন, আপনার এনআইডি কার্ডের তথ্য গুলিতে কোন ভুল আছে কি না তা এডিট করতে পারবেন।\nতারপর আপনি একটি পিন কোড সেট করুন। যেমনঃ ১১১১, ১১২২, ৯৯৯৯, ১২৩৪৫ এমন পিন সেট করবেন না। সব সময় আপনারা এলোমেলো সংখ্যার পিন কোড ব্যাবহার করুন।\nউপায় থেকে আপনাকে ওয়েলকাম ম্যাসেজ জানানো হবে। উপায় থেকে একটি এস এম এস পাবেন আপনি।\nLink: Airtel Bundle Offer\nUpay to do what can be done from mobile banking\nবাংলাদেশের চলমান মোবাইল ব্যাংকিং সেবা সমূহে আপনি যে সেবা পাচ্ছেন তা প্রায় সকল মোবাইল ব্যাংকিং সেবাই আপনি উপায় থেকে গ্রহণ করতে পারবেন।\nMany other on-line services including shopping payments.\nUpay Mobile Banking Cash Out Charge\nবাংলাদেশে সকল মোবাইল ব্যাংকিং ব্যবহারকারীরা বেশিরভাগ ইউ এস এস ডি কোড ডায়াল করে ক্যাশ আউট করে থাকেন।\nএর মূল কারণ হচ্ছে বেশিরভাগ উপায় গ্রাহকের কাছে ইন্টারনেট সেবা এবং স্মার্ট ফোন থাকে না।\nআমাদের দেশের নিন্ম আয়ের মানুষের কথা চিন্তা করে উপায় ইউ এস এস ডি কোড এবং উভয় ক্ষেত্রেই ক্যাশ আউট চার্জ সমান করেছে। তাই আমরা বলতে নিশ্চিন্তে বলতে পারি উপায় ক্যাশ আউট চার্জ হাজারে ১৪ টাকা।\nআপনি শুনে আরও আনন্দিত হবেন যে উপায়ে United Commercial Bank এর এটি এম বুথ থেকে টাকা বের করতে পারবেন হাজারে মাত্র ৮ টাকা খরচে।\nউপায় cash out মাধ্যম উপায় Others\nউপায় cash out of the agent App 14 Taka 11.49 to 18.50\nCashout charge Form উপায় USSD Code 14 Taka 11.49 to 18.50\nআরও জানুনঃ টেলিফোন কে আবিস্কার করেছেন\nUpay cashout charge Form ATM\nUpay Cash Out ATM উপায় Others\nইউ এস এস ডি কোড ডায়াল করে ৮ টাকা ৯ টাকা থেকে ২০ টাকা পর্যন্ত\nUpay অ্যাপ থেকে ৮ টাকা ৯ টাকা থেকে ২০ টাকা পর্যন্ত\nবাংলাদেশের অনেক মোবাইল ব্যাংকিং ব্যবহারকারীরা জানেন না যে এটি এম থেকেও মোবাইল ব্যাংকিং এর টাকা ক্যাশ আউট করতে পারেন।\nএই সুবিধা অনেক আগে থেকেই চলে আসছে তবে চার্জ বেশি হওয়ার কারণে অনেক গ্রাহক এটি এম থেকে কখনো টাকা তোলার জন্য আগ্রহী নন।\nএখন উপায় মোবাইল ব্যাংকিং গ্রাহকদের দিচ্ছে দেশের সর্বনিন্ম এটি এম ক্যাশ আউট চার্জ এটি এম বুথ ব্যবহারে।\nউপায়ে এখন প্রতি হাজারে মাত্র ৮ টাকা খরচে আপনি United Commercial Bank এর এটি এম বুথ গুলি থেকে টাকা উত্তোলন করতে পারবেন।\nসেক্ষেত্রে আপনি উপায় ইউ এস এস ডি কোড অথবা এটিএম থেকে ক্যাশ আউট করতে আপনার প্রতি হাজারে খরচ হবে মাএ ৮ টাকা।\nUpay account check code\nহ্যাঁ বন্ধুরা যে কোন মোবাইল ব্যাংকিং সেবা ব্যাবহার করতে একটি ইউ এস এস ডি কোড বাবহাররে প্রয়োজন হয়। উপায় মোবাইল ব্যাংকিং সেবার ও একটি ইউ এস এস ডি কোড বা উপায় একাউন্ট চেক কোড আছে সেটি হলো *২৬৮#\nআপনি আপনার উপায় Account এর ব্যালেন্স জানতে *২৬৮# ডায়াল করুন।\nআশা করি Upay Mobile Banking সেবা উপায় এর ক্যাশ আউট চার্জ এবং উপায় একাউন্ট খোলার নিয়ম সম্পর্কে বুযাতে পেরেছি। এই সম্পকে আপনাদের আরও কিছু জানার থাকলে আমাদেরকে কমেন্ট করুন। যয়েন করুন আমাদের ফেসবুক পেইজে।\nজিয়াউর নামের অর্থ কি । Ziauw Name Meaning in Bengali\nbkash cash out charge । বিকাশ ক্যাশ আউট চার্জ\n2 thoughts on “Upay Mobile Banking । Cash out charges and ways to open an account”


রোহিত শর্মা: রঙিন পোশাকের পর্দার আড়ালের রাজা\nএখন পর্যন্ত টেস্ট ক্রিকেটের ইতিহাসে সবচেয়ে বেশি বল মোকাবেলা করা ব্যাটসম্যান ভারতের রাহুল দ্রাবিড়। তবুও তিনি তার সময়ে দলের সেরা টেস্ট ব্যাটসম্যান ছিলেন না। সেরা হিসেবে একজনকে বেছে নিতে বললে বেশিরভাগ মানুষ শচীন টেন্ডুলকারকেই বাছাই করতো।\nঠিক তেমনি বর্তমানে ওয়ানডেতে ভারত ও বিশ্বের সেরা ব্যাটসম্যান বিরাট কোহলি, এতে কোনো সন্দেহ নেই। কিন্তু বিরাট কোহলি যদি অতিমানবীয় ফর্মে না থাকতেন, তাহলে বিশ্বসেরা ওয়ানডে ব্যাটসম্যান হিসেবে রোহিত শর্মার নামই উচ্চারিত হতো। এই দুই ঘটনার মধ্যে মিল হলো, একজনের অতিমানবীয় নৈপুণ্যের কারণে আরেকজন ছায়া হয়ে ছিলেন।\nবিরাট কোহলি এবং রোহিত শর্মা, আধুনিক দুই ব্যাটিং কিংবদন্তি; Image Source: BCCI\n২০১৩ সালে নিয়মিত ওপেনার হিসেবে যখন রোহিত শর্মার আবির্ভাব ঘটে, তখন থেকেই অসাধারণ ব্যাট করে আসছেন তিনি। তার বড় ইনিংস খেলার ক্ষমতা এবং ধারাবাহিকতা তাকে অন্যান্য ওপেনারদের থেকে বড় ব্যবধানে এগিয়ে রেখেছে। টেস্ট ক্রিকেটে নিজেকে সেভাবে মেলে ধরতে না পারলেও গত পাঁচ বছরে তার ওয়ানডে পরিসংখ্যান বলে, তিনি সর্বকালের সেরা ওয়ানডে ব্যাটসম্যানদের মধ্যে একজন। আধুনিক ওয়ানডে ক্রিকেটের সংজ্ঞা বদলে দেওয়া এই গ্রেট ওপেনারের উল্লেখযোগ্য দিকগুলো সম্পর্কে জেনে আসা যাক।\nওয়ানডে ক্যারিয়ারের গুরুত্বপূর্ণ রদবদল\n২০০৭ সালে মাত্র ২০বছর বয়সে ভারতের হয়ে ওয়ানডে ক্রিকেটে অভিষেক ঘটেছিল রোহিত শর্মার। ক্যারিয়ারের প্রথম ছয় বছর মিডল অর্ডারে ব্যাটিং করেছিলেন তিনি। এরপর মহেন্দ্র সিং ধোনির পরামর্শে ২০১৩ সালে ওপেনিং করেন। ওপেনার হিসেবে ব্যাট করার পর থেকে অন্য এক রোহিত শর্মাকে দেখে ক্রিকেট বিশ্ব।\nওয়ানডে ক্যারিয়ারের প্রথম ১০০ ম্যাচে মাত্র ৩১.৭৯ ব্যাটিং গড়ে ২,৪৮০ রান সংগ্রহ করেছিলেন রোহিত। শতক হাঁকিয়েছিলেন মাত্র দুটি। এরপর থেকে তিনি কতটা দুর্দান্ত ব্যাটিং করছেন সেটা ভারতের কিংবদন্তী ব্যাটসম্যান শচীন টেন্ডুলকারের সাথে তুলনা করলেই বোঝা যাবে।শচীন তার প্রথম ১০০টি ওয়ানডে ম্যাচে চার শতকের সাহায্যে ৩৬.৫৮ ব্যাটিং গড়ে ৩,১৪৬ রান করেছিলেন।\nনিজের প্রথম ১০০ ম্যাচে মিডল-অর্ডারে ব্যাটিংয়ে খুব একটা সুবিধা করতে পারেননি রোহিত শর্মা; Image Source: Associated Press\nরোহিত শর্মা বর্তমানে ১৯৩ ম্যাচে ২১টি শতকের সাহায্যে ৭,৪৫৪ রান করেছেন। ক্যারিয়ারের প্রথম ১০০ ম্যাচে তার ব্যাটিং গড় যেখানে ছিলো মাত্র ৩১.৭৯, তা বেড়ে এখন ৪৭.৭৮ এ দাঁড়িয়েছে। টেন্ডুলকার ১৯৩ ম্যাচ শেষে ৪০.৭৩ ব্যাটিং গড়ে ৪,৯২৫ রান সংগ্রহ করেছিলেন, শতক হাঁকিয়েছিলেন ১৬টি।\nরোহিত ১০০তম ওয়ানডে ম্যাচের পর এখন পর্যন্ত ৯৩ ম্যাচ খেলেছেন। এই ৯৩ ম্যাচে তিনি ৬৩.৭৬ ব্যাটিং গড় এবং ৯৬.৮৮ স্ট্রাইক রেটে ৪,৯৭৪ রান সংগ্রহ করেছেন; শতক হাঁকিয়েছেন ১৯টি ও অর্ধশতক ২০টি। এ সময়ে তার চেয়ে বেশি রান করেছেন শুধুমাত্র বিরাট কোহলি। রোহিতের চেয়ে ১৩ ম্যাচ বেশি খেলে তিনি ৭২.৪৬ ব্যাটিং গড় ও ৯৮.৩০ স্ট্রাইক রেটে ৫,৭২৫ রান সংগ্রহ করেছেন। ২৫টি অর্ধশতকের বিপরীতে ২৩টি শতক হাঁকিয়েছেন।\nরোহিত শর্মা ১৮৭ ইনিংসে ব্যাটিং করে ২১টি শতক হাঁকিয়েছেন। ওয়ানডে ক্রিকেটে ক্যারিয়ারের প্রথম ১৮৭ ইনিংসের মধ্যে তার চেয়ে বেশি শতক হাঁকিয়েছেন শুধুমাত্র তিনজন- হাশিম আমলা, বিরাট কোহলি এবং এবিডি ভিলিয়ার্স। হাশিম আমলা ১৫৪ ইনিংসে ২৬টি এবং কোহলি ও ভিলিয়ার্স নিজেদের প্রথম ১৮৭ ইনিংসে যথাক্রমে ৩০টি ও ২২টি করে শতক হাঁকিয়েছেন।\nগত পাঁচ বছরে ১৯টি শতক হাঁকিয়েছেন রোহিত শর্মা; Image Source: AFP\nএই সময়ের মধ্যে বিশ্বের বিভিন্ন প্রান্তে নিজের ব্যাটিং প্রতিভার স্বাক্ষর রেখেছেন রোহিত শর্মা। চাপের মুখে এবং প্রতিকূল অবস্থায়ও তিনি দুর্দান্ত ব্যাটিং করেছেন। ভারত বড় লক্ষ্য তাড়া করতে নামলে তিনিই উদ্বোধনী উইকেটে উড়ন্ত সূচনা এনে দেন, যাতে করে অন্যান্য ব্যাটসম্যানদের জন্য কাজটা সহজ হয়ে পড়ে। এই সময়ে তার ১৯টি শতকের মধ্যে ভারত পনেরটিতেই জয়লাভ করে। বর্তমানে ভারতের সাফল্যে কোহলির পাশাপাশি রোহিতের অবদানও অনস্বীকার্য।\nটু গুড টু বি সেকেন্ড\nরোহিত শর্মার ওয়ানডে ক্যারিয়ারের টার্নিং পয়েন্ট হলো ২০১৩ সালে যখন তাকে ইনিংস উদ্বোধন করার জন্য পাঠানো হয়। এরপর থেকে তিনি অপ্রতিরোধ্য হয়ে ওঠেন। এই সময়ে ৯২ ম্যাচে ইনিংস উদ্বোধন করে ৬৩.৫৩ ব্যাটিং গড়ে ৪,৯৫৬ রান করেন তিনি। ওপেনার হিসেবে সবচেয়ে বেশি রান তুলেছেন তিনি। ওপেনার হিসেবে দ্বিতীয় সর্বোচ্চ রান সংগ্রহ করেছেন তার স্বদেশী শিখর ধাওয়ান। তিনি ৪৬.০৩ ব্যাটিং গড়ে ৪,২৩৫ রান করেছেন। এছাড়া হাশিম আমলা ৪৬.১৯ ব্যাটিং গড়ে ৪,১১১ রান করেছেন।\nশতক হাঁকানোর দিক থেকেও তিনি অন্য ওপেনারদের চেয়ে বড় ব্যবধানে এগিয়ে আছেন। ২০১৩ সাল থেকে এখন পর্যন্ত তিনি ১৯টি শতক হাঁকিয়েছেন। এই সময়ে ওপেনারদের মধ্যে দ্বিতীয় সর্বোচ্চ ১৪টি করে শতক হাঁকিয়েছেন ধাওয়ান এবং আমলা।\n২০১৭ এবং ২০১৮ সালে ওয়ানডেতে রোহিত শর্মার ব্যাটিং গড় সত্তরের উপরে; Image Source: AFP\nরোহিত শর্মা গত তিন পঞ্জিকাবর্ষের প্রতি বছরে ষাটের উপর ব্যাটিং গড়ে রান তুলেছেন। ২০১৭ এবং ২০১৮ সালে তিনি সত্তরোর্ধ্ব ব্যাটিং গড়ে রান করেছেন, স্ট্রাইক রেটও একশো ছুঁইছুঁই। ২০১৭ সালে ১,৩০০ বলে ১,২৯৩ রান এবং ২০১৮ সালে এখন পর্যন্ত ১,০২৯ বলে ১,০৩০ রান সংগ্রহ করেছেন।\n২০১৭ এবং ২০১৮ সালে তিনি মাত্র ৪০ ম্যাচে ১১টি শতক হাঁকিয়েছেন। এই সময়ে তার চেয়ে বেশি শতক হাঁকিয়েছেন শুধুমাত্র কোহলি। তিনি ১২টি শতক হাঁকান। রোহিত ৪০ ম্যাচে ৭২.৫৯ ব্যাটিং গড়ে এবং ৯৯.৭৪ স্ট্রাইক রেটে ২,৩২৩ রান সংগ্রহ করেছেন। ১১টি শতকের পাশাপাশি আটটি অর্ধশত রানের ইনিংসও খেলেছেন। এই সময়ে দক্ষিণ আফ্রিকা ছাড়া সব কন্ডিশনেই দুর্দান্ত ব্যাটিং করেছেন তিনি। প্রোটিয়াদের বিপক্ষে একটি শতক হাঁকালেও সবমিলিয়ে ছন্দে ছিলেন না রোহিত।\nকোহলির যুগ বাদ দিয়ে ওয়ানডে ক্রিকেটের যেকোনো যুগে জন্মালে রোহির সেসময়কার বিশ্বসেরা ওয়ানডে ব্যাটসম্যানের খেতাব পেতেন। কিন্তু ভারতীয় অধিনায়ক দুর্দান্ত পারফর্ম করে রোহিতকে দ্বিতীয় সেরা ব্যাটসম্যানে পরিণত করেছেন। এতে করে অবশ্য রোহিতের দুঃখ থাকার কথা না। কারণ কোহলি যেভাবে রান করছেন, তাতে অকল্পনীয় কিছু না করলে তাকে ছোঁয়া সম্ভব নয়।\nবিরাট কোহলির অসাধারণ নৈপুণ্যে দ্বিতীয় হয়েই সন্তুষ্ট থাকতে হচ্ছে রোহিতকে; Image Source: Associated Press\nপ্রায় সবকিছুতে কোহলির চেয়ে পিছিয়ে থাকলেও ছয়ের দিক দিয়ে তার দ্বিগুণ বেশি ছয় হাঁকিয়েছেন রোহিত। ২০১৩ সাল থেকে এখন পর্যন্ত রোহিত ১৭৪টি ছয় মেরেছেন। এই সময়ে তার চেয়ে বেশি ছয় কেউ হাঁকাতে পারেননি। দ্বিতীয় সর্বোচ্চ ১১০টি ছয় হাঁকানো ভিলিয়ার্সের চেয়ে তার ছয়ের সংখ্যা ৬৪টি বেশি। কোহলি ছয় মেরেছেন ৮২টি, যা রোহিতের চেয়ে ৯২টি কম। এদিক দিয়েই রোহিত এগিয়ে আছেন।\nবড় ইনিংস খেলার পারদর্শিতা\nওয়ানডেতে রোহিত শর্মার সফলতা পাওয়ার অন্যতম কারণ হলো, তিনি পরিস্থিতি বিচার করে খেলেন। ইনিংসের শুরুতে উইকেটের আচরণ বিচার করে ব্যাট করেন। টপ-অর্ডারে তার ভূমিকা হলো, প্রথম ১০-১৫ ওভার দেখে-শুনে খেলা। এরপর ক্রিজে থিতু হয়ে গেলে তিনি নিজের মতো করে বোলারদের উপর রাজত্ব চালান। শুরুতে ধীরগতিতে ব্যাট করলেও দলকে চাপে ফেলেন না তিনি। তার অসাধারণ বল-স্ট্রাইকিং ক্ষমতা দ্বারা তিনি দ্রুত রান তুলতে পারেন।\nক্রিকেট বিশ্বে ফিনিশার হিসেবে অনেক হার্ড-হিটার ব্যাটসম্যানের নাম উল্লেখ করা হয়। ধোনি, ডি ভিলিয়ার্স, আন্দ্রে রাসেল, পান্ডিয়ার মতো ব্যাটসম্যানকে ডেথ ওভার স্পেশালিষ্ট বলা হয়। কিন্তু পরিসংখ্যান বলছে ভিন্ন কথা। গত পাঁচ বছরে ওয়ানডেতে ডেথ ওভারে কমপক্ষে ৩০ বল মোকাবেলা করা ব্যাটসম্যানদের মাঝে সবচেয়ে বেশি স্ট্রাইক রেট (২০৯.৩) রোহিতের।\nবড় ইনিংস খেলার ক্ষেত্রেও অতুলনীয় তিনি। এখন পর্যন্ত ওয়ানডেতে তিনটি দ্বি-শতক সহ মোট সাতবার দেড়শো রানের অধিক ইনিংস খেলেছেন তিনি। ওয়ানডেতে সবচেয়ে বেশিবার দেড়শো রানের ইনিংস খেলার রেকর্ডটি তার দখলে। এর পরের স্থানে থাকা ডেভিড ওয়ার্নার এবং শচীন টেন্ডুলকার পাঁচবার করে দেড়শো রানের ইনিংস খেলেছেন। গত পাঁচ বছরের প্রত্যেকটিতে ভারতীয় ব্যাটসম্যানদের মধ্যে ব্যক্তিগত সর্বোচ্চ রানের ইনিংস খেলার রেকর্ড তার দখলে।\nবর্তমানে ভারতের ওয়ানডে ব্যাটিং লাইনআপের শীর্ষ পাঁচ ব্যাটসম্যানের ব্যাটিং গড় পঞ্চাশের আশেপাশে। এর মধ্যে রোহিত এবং কোহলি দুর্দান্ত ফর্মে রয়েছেন। এছাড়া শিখর ধাওয়ান, আম্বাতি রাইডু এবং মহেন্দ্র সিং ধোনিরও গর্ব করার মতো পরিসংখ্যান রয়েছে। রোহিত আশা করতেই পারেন, তার দুর্দান্ত এই ব্যাটিং ফর্ম আসন্ন বিশ্বকাপ পর্যন্ত থাকবে এবং সাদা পোশাকেও এর প্রভাব পড়বে।\nThis article is in Bangla language. It is about rohit sharma's odi performance in recent years. Please click on the hyperlinks to look for references.


প্রতিমন্ত্রী কেন রাষ্ট্রধর্ম ইসলাম মানি না বলে বক্তব্য দিয়েছেন?’ – ২৪ সময় নিউজ\nপ্রতিমন্ত্রী কেন রাষ্ট্রধর্ম ইসলাম মানি না বলে বক্তব্য দিয়েছেন?’\nপরিকল্পিতভাবে দেশের সাম্প্রদায়িক সম্প্রীতি বিনষ্ট করতে ষড়যন্ত্র শুরু হয়েছে। সরকারি সহায়তা এবং আইনশৃঙ্খলা রক্ষাকারী বাহিনীর পাহারার মধ্যে কেমন করে পূজামণ্ডপে কোরআন রাখা হলো- তা তদন্ত করতে হবে। কেন আইনশৃঙ্খলা রক্ষাকারী বাহিনী ব্যর্থ হলো, এটা বের করতে হবে।একই সময়ে এক প্রতিমন্ত্রী (তথ্য প্রতিমন্ত্রী মুরাদ হাসান) রাষ্ট্রধর্ম ইসলাম মানি না বলে যে উসকানিমূলক বক্তব্য ভাইরাল করেছেন, তার সঙ্গে এই ষড়যন্ত্রের যোগসূত্র আছে কি না- তাও খতিয়ে দেখতে হবে সরকারকে।’\nরোববার দুপুরে জাতীয় পার্টি চেয়ারম্যানের বনানী কার্যালয় মিলনায়তনে এক অনুষ্ঠানে এসব কথা বলেছেন জাতীয় পার্টির চেয়ারম্যান ও বিরোধীদলীয় উপনেতা জিএম কাদের।\nতিনি বলেন, একজন অর্বাচিন ব্যক্তির মতো ওই প্রতিমন্ত্রী জননন্দিত প্রয়াত রাষ্ট্রপতি পল্লীবন্ধু হুসেইন মুহম্মদ এরশাদকে কটূক্তি করেছেন, কটাক্ষ করেছেন দেশপ্রেমিক সেনাবাহিনীকে। আবার সংবিধান পরিপন্থী কথা বলে, শপথ ভঙ্গ করেছেন। পাশাপাশি আওয়ামী লীগের নেতৃত্বাধীন মহাজোটের পঞ্চাদশ সংশোধনীর বিরুদ্ধে কথা বলে দলীয় শৃঙ্খলা ভঙ্গ করেছেন। তার বিরুদ্ধে তদন্ত করে ব্যবস্থা নেওয়া জরুরি। খতিয়ে দেখতে হবে, অস্বাভাবিক পরিস্থিতিতে প্রতিমন্ত্রী কেন উসকানিমূলক বক্তব্য দিয়েছেন।\nজিএম কাদের বলেন, দেশে অস্বাভাবিক পরিবেশ বিরাজ করছে। হিন্দু সম্প্রদায় কখনোই তাদের উৎসবমুখর পূজা বানচাল করতে কোরআনকে অবমাননা করবে না। সামান্যতম ঈমান থাকলে কোনো মুসলিম কোরআনকে অবমাননা করতে ষড়যন্ত্র করতে পারে না। আবার কোরআন অবমাননার খবর সারা দেশে ছড়িয়ে দিয়ে দাঙ্গা-হাঙ্গামা ছড়িয়ে দিতে অপচেষ্টা করেছে একটি চক্র।\nতিনি বলেন, হাজার বছরের সাম্প্রদায়িক সম্প্রীতির দেশে কোনোভাবেই সম্প্রীতি বিনষ্ট করতে দেব না। এদেশে একই চত্বরে মসজিদ ও মন্দিরে উপাসনা চলছে শত শত বছর ধরে। আমাদের পূর্ব পুরুষরাও একইসঙ্গে ধর্মীয় আচার-আচরণ পালন করেছে। কখনো কোনো সমস্যা হয়নি। এখন কেন হচ্ছে- তা খতিয়ে দেখতে হবে। সাম্প্রদায়িক বিশৃঙ্খলা সৃষ্টির উদ্দেশ্যে যে কোনো ষড়যন্ত্রই ক্ষমার অযোগ্য অপরাধ।\nআজ জাতীয় পার্টি খুলনা বিভাগীয় প্রতিনিধি সভা ও নবনিযুক্ত মহাসচিব মুজিবুল হক চুন্নুকে ফুলেল শুভেচ্ছা জানানোর অনুষ্ঠানে প্রধান অতিথির বক্তব্যে পার্টির চেয়ারম্যান আরও বলেন, প্রয়াত রাষ্ট্রপতি ও জাতীয় পার্টির প্রতিষ্ঠাতা চেয়ারম্যান পল্লীবন্ধু হুসেইন মুহম্মদ এরশাদ ছিলেন গণমানুষের ভালোবাসার প্রতীক। হুসেইন মুহম্মদ এরশাদ সব ধর্ম পালনে শ্রদ্ধাশীল ছিলেন। তিনি দেশের ৯২ ভাগ মানুষের অন্তরের ভাষা বুঝেই ইসলামকে রাষ্ট্রধর্ম করেছিলেন। পাশাপাশি সব ধর্ম পালনে সমান অধিকার নিশ্চিত করেছিলেন। পল্লীবন্ধু গরীবের হজ জুমার নামাজ আদায় করার কথা বিবেচনায় রেখে শুক্রবারকে সরকারি ছুটি ঘোষণা করেছিলেন।\nতিনি বলেন, দাঙ্গাজনিত কারণে প্রায় ৫০ বছর রাজধানীতে জন্মাষ্টমীর শোভাযাত্রা বের হয়নি। পল্লীবন্ধু হুসেইন মুহম্মদ এরশাদের দেশ পরিচালনার সময় ১৯৮৯ সালে আবারও জন্মাষ্টমীর আনন্দ শোভাযাত্রা বের হয়। পল্লীবন্ধু হুসেইন মুহম্মদ এরশাদ জন্মাষ্ঠমীর শুভ দিনটিকে সরকারি ছুটি ঘোষণা করেন। পল্লীবন্ধু গঠন করেছিলেন হিন্দু কল্যাণ ট্রাস্ট। মন্দির নির্মাণ ও সংস্কারে পল্লীবন্ধুর আন্তরিক সহায়তা ছিল সর্বজনবিদিত। মসজিদ-মন্দিরসহ সব উপাসনালয়ের বিদ্যুৎ ও পানির বিল মওকুফ করেছিলেন পল্লীবন্ধু হুসেইন মুহম্মদ এরশাদ।\nজাতীয় পার্টির প্রেসিডিয়াম সদস্য ও অতিরিক্ত মহাসচিব (খুলনা বিভাগ) সাহিদুর রহমান টেপার সভাপতিত্বে অনুষ্ঠানে বক্তব্য দেন- জাতীয় পার্টির মহাসচিব মুজিবুল হক চুন্নু, প্রেসিডিয়াম সদস্য লে. জে. (অব.) মাসুদ উদ্দিন চৌধুরী এমপি, অ্যাডভোকেট মো. রেজাউল ইসলাম ভূঁইয়া, সৈয়দ দিদার বখত, উপদেষ্টামণ্ডলীর সদস্য নাজনীন সুলতানা, মো. জহিরুল হক জহির, লে. কর্নেল (অব.) সাব্বির আহমেদ, ভাইস চেয়ারম্যান শফিকুল ইসলাম মধু, শেখ মো. আলমগীর হোসেন, শরিফুল ইসলাম সরু চৌধুরী, যুগ্ম মহাসচিব মো. বেলাল হোসেন, সাংগঠনিক সম্পাদক এবিএম লিয়াকত হোসেন চাকলাদার, সুমন আশরাফ, যুব সংহতির সাধারণ সম্পাদক আহাদ চৌধুরী শাহীন, এসএম আল জুবায়ের, নড়াইল জেলা আহ্বায়ক অ্যাডভোকেট খন্দকার ফায়েকুজ্জামান ফিরোজ, ঝিনাইদহ জেলা সভাপতি রাশেদ মাজমাদার, কুষ্টিয়া জেলা সভাপতি নাফিজ আহমেদ খান টিটু, চুয়াডাঙ্গা জেলা আহ্বায়ক অ্যাডভোকেট মো. সোহরাব হোসেন, বাগেরহাট জেলা সাধারণ সম্পাদক হাজারা শফিকুল ইসলাম বাবুল, সাতক্ষীরা জেলা সহসভাপতি মো. নজরুল ইসলাম, যশোর জেলা সিনিয়র যুগ্ম আহ্বায়ক মুফতি হাকিম ফিরোজ শাহ, মাগুরা জেলা আহ্বায়ক মোছা. সেলিনা খাতুন, এসএম মুশফিকুর রহমান, তরুণ পার্টির সাধারণ সম্পাদক মোড়ল জিয়াউর রহমান, ছাত্রনেতা অর্ণব চৌধুরী।\nউপস্থিত ছিলেন- জাতীয় পার্টির যুগ্ম মহাসচিব মো. জসীম উদ্দিন ভূঁইয়া, মঞ্জুর হোসেন মঞ্জু, সম্পাদকমণ্ডলীর সদস্য মাখন সরকার, এমএ রাজ্জাক খান, তিতাস মোস্তফা, মাহমুদ আলম, সমরেশ মন্ডল মানিক, হাফিজ ক্বারী ইসাহারুল্লাহ আসিফ, কেন্দ্রীয় নেতা জাকির হোসেন, শাহরিয়ার জামিল জুয়েল, মাওলানা মো. খলিলুর রহমান সিদ্দিকী, জাফর আহমেদ রাজু, মো. হাবিবুর রহমান, হুমায়ুন কবীর শাওন প্রমুখ।\nই-কমার্স: অর্থ ফেরতে দুটি আইনি নোটিশ


আমাকে ধর্ষণ ও হত্যার চেষ্টা করা হয়েছে : পরীমণি | Channel 23\nHome বিনোদন আমাকে ধর্ষণ ও হত্যার চেষ্টা করা হয়েছে : পরীমণি\nঢাকাই সিনেমার জনপ্রিয় অভিনেত্রী পরীমণিকে ধর্ষণ ও হত্যা চেষ্টা করা হয়েছে বলে অভিযোগ পাওয়া গেছে। আজ রবিবার রাতে নিজের ভেরিফায়েড ফেসবুক পেইজে তিনি নিজেই এমনটা জানিয়েছেন।\nতিনি ফেসবুকে লিখেছেন, ‘মাননীয় প্রধানমন্ত্রী শেখ হাসিনা। আমি পরীমণি। এই দেশের একজন বাধ্যগত নাগরিক। আমার পেশা চলচ্চিত্র। আমি শারীরিক নির্যাতনের শিকার হয়েছি। আমাকে রেপ এবং হত্যা করার চেষ্টা করা হয়েছে। আমি এর বিচার চাই।\nপরী আরও লিখেছেন, ‘আমি মেয়ে, আমি নায়িকা, তার আগে আমি মানুষ। আমি চুপ করে থাকতে পারি না। আজ আমার সাথে যা হয়েছে তা যদি আমি কেবল মেয়ে বলে, লোকে কী বলবে এই গিলানো বাক্য মেনে নিয়ে চুপ হয়ে যাই, তাহলে অনেকের মতো (যাদের অনেক নাম এক্ষুণি মনে পড়ে গেল) তাদের মতো আমিও কেবল তাদের দল ভারী করতে চলেছি হয়তো। আফসোস ছাড়া কারোর কি করবার থাকবে তখন! আমি তাদের মতো চুপ কি করে থাকতে পারি মা?\n‘আমি তো আপনাকে দেখিনি চুপ থেকে কোন অন্যায় মেনে নিতে! আমার মা যখন মারা যান তখন আমার বয়স আড়াই বছর। এতদিনে কখনো আমার এক মুহুর্ত মাকে খুব দরকার এখন, মনে হয়নি এটা। আজ মনে হচ্ছে , ভীষণ রকম মনে হচ্ছে মাকে দরকার ,একটু শক্ত করে জড়িয়ে ধরার জন্য দরকার। আমার আপনাকে দরকার মা। আমার এখন বেঁচে থাকার জন্য আপনাকে দরকার মা। মা আমি বাচঁতে চাই। আমাকে বাঁচিয়ে নাও মা।\nসারা বাংলা (২,০১৪)


শতবর্ষে কাজী নজরুলের "বিদ্রোহী" - রূপালী বার্তা (Rupali Barta Newspaper) শতবর্ষে কাজী নজরুলের "বিদ্রোহী" - রূপালী বার্তা (Rupali Barta Newspaper)\nআমাদের জাতি সত্ত্বার কবি, প্রাণের কবি কাজী নজরুল ইসলামের এক অমর স্মৃষ্টি। ১৯২১ সালের ডিসেম্বর, শেষ দিকে ক্রিসমাসের রাতেই কলকাতার ৩/৪সি, তালতলা লেনের একটি বাড়িতে বসে কাঠ পেন্সিলের মাধ্যমে কাজী নজরুল ইসলাম সৃষ্টি করেছিলেন এই কালজয়ী কবিতা। প্রথম বিশ্বযুদ্ধ থেকে ফিরে এসে ২২ বছেরের যু্বক রচনা করেছেন এই অমর কবিতা। এ কবিতাটি রচনার মাধ্যমে কবি নজরুল ইসলাম তৎকালীন কলকাতা যথা বাংলা-ভারতে আলোড়ন সৃষ্টি করেছিলেন। বিদ্রোহী কবিতা রচনার মাধ্যমে কবি নজরুল পরিচিত হয়েছিন ‘বিদ্রোহী কবি’ হিসাবে।\nসাহিত্য বিষারদ আর বিশ্লেষকরা মনে করেন বিশ্ব কবি রবীন্দ্রনাথের সময়ে তার ধারা বাইরে এসে কাজী নজরুল ইসলামের বিদ্রোহী কবিতা এই সৃষ্টি সাহিত্যে নতুন ধারার সুচনা করেছে।\nবৃটিশ শাসকদের প্রায় দু’শ বছরের অত্যাচার, নির্যাতন, নিপীড়নে জর্জরিত জাতিকে শোষণের বিরুদ্ধে দাড়ানোর উৎসাহ যুগিয়ে স্বাধীনতার জন্য প্রাণ যুগিয়েছিলেন আমার প্রাণের কবি কাজী নজরুল ইসলাম। বিদ্রোহী কবিতাটি রচনার মাধ্যমে কাজী নজরুল ইসলাম পরাধিন ভারতের রাজনৈতিক পরিস্থিতিতে ব্রিটিশ সরকারের দমন-পীড়নের বিরুদ্ধে কঠোর জবাব দিয়েছিলেন। সাথে নিজেও ব্রিটিশবিরোধী স্বাধীনতা আন্দোলনে সক্রিয়ভাবে জড়িত হয়ে পড়েন।\nবৃটিশ বিরোধী পরাধীনতার শৃংখল ভেঙ্গে ভারতের তরুণ সমাজকে স্বাধীনতা আন্দোলনে জড়িয়ে পড়তে উৎসাহ যুগিয়েছিল বিদ্রোহী কবিতা। জীর্ণশীর্ণ ও দু’শ বছরের একটি পরাধীন জাতিকে একটি স্বাধীন ও শোষণমুক্ত সমাজ গঠনে বিদ্রোহী কবিতার ভূমিকা অত্যান্ত গূরুত্বপূর্ণ।\nকবি নজরুল ১৯২০ সালের মার্চ-এপ্রিল মাসে পাকিস্থানের করাচি থেকে কলকাতায় ফিরে আসেন। কলকাতায় এসেই সর্বপ্রথম কাজী নজরুল ইসলামের পরিচয় হয় কমরেড মুজাফফর আহমেদের সাথে। পরিচয়ের পর গভীর বন্ধুত্ব গড়ে উঠে তাদের মাঝে।\n২০২১ সালেই কাজী নজরুল ইসলামের অমর সৃষ্টি বিদ্রোহী কবিতার শত বছর পূর্ণ হচ্ছে। এই শত বছরেও বিদ্রোহী কবিতার আবেদন ফুলিয়ে যায়নি। এই কবিতার আবেদন রয়ে গেছে আগের মতই। মনে হয় কবিতা সৃষ্টি হয়েছে সকল সময়ের জন্য, অন্যায়ের বিরুদ্ধে, অত্যাচারের বিরুদ্ধে গনমানুষের মুক্তির কথা নিয়ে।\nবিদ্রোহী কবিতা প্রসঙ্গে ঢাকা বিশ্ববিদ্যালয়ের বাংলা বিভাগের অধ্যাপক বেগম আকতার কামাল মন্তব্য করেছেন, “ঔপনিবেশিক ভারতের সেই সময় যখন নজরুল আবির্ভূত হলেন, তখন তিনি স্বতঃস্ফূর্তভাবে ঔপনিবেশিক বিরোধিতা বড় করে তুলছেন। বল বীর, চির উন্নত মম শির, এই বীর তিনি বলছেন সমস্ত বাঙ্গালিকে, যে বীরের মতো তোমরা উঠে দাঁড়াও। ভীরু বাঙ্গালিকে উদ্দীপ্ত করে তুলতে চেয়েছেন, তাদের জাগ্রত করতে অসংখ্য শব্দের ঝংকারে কবিতাটি যেন পাগলের মতো ছোটাছুটি করছে।”\nডিসেম্বরের সেই রাতে বিদ্রোহী কবিতা রচনার পর পরদিন কবি কাজী নজরুল ইসলাম পরের দিন সকালে কবিতাটি প্রথম পড়ে শুনিয়েছিলেন তার সঙ্গে থাকা বন্ধু কমরেড মুজফফর আহমেদকে।\nএ প্রসঙ্গে কমরেড মুজফফর আহমদ তাঁর “কাজী নজরুল ইসলাম: স্মৃতিকথা” বইয়ে বলেছেন, ”বিদ্রোহী কবিতা রচিত হয়েছিল ১৯২১ সালের ডিসেম্বর মাসের শেষ সপ্তাহে। (যদিও তিনি এর আগে একটি বইয়ে দুর্গাপূজার সময় এই কবিতাটি লেখা হয়েছিল বলে উল্লেখ করেছেন, তবে এই বইয়ে সেটার সংশোধনী দিয়েছেন।) বিদ্রোহী কবিতাটি প্রথম ছাপা হয়েছিল ‘বিজলী’ নামের একটি সাপ্তাহিক পত্রিকায়।\nসেখানে কমরেড মুজফফর আহমদ আরো লিখেছেন, ”তখন নজরুল আর আমি নীচের তলার পূব দিকের, অর্থাৎ বাড়ীর নিচেকার দক্ষিণ-পূর্ব কোনের ঘরটি নিয়ে থাকি। এই ঘরেই কাজী নজরুল ইসলাম তার ”বিদ্রোহী” কবিতাটি লিখেছিল। সে কবিতাটি লিখেছিল রাত্রিতে। রাত্রির কোন সময়ে তা আমি জানিনে। রাত দশটার পরে আমি ঘুমিয়ে পড়েছিলুম। সকালে ঘুম থেকে উঠে মুখ ধুয়ে এসে আমি বসেছি এমন সময় নজরুল বলল, সে একটি কবিতা লিখেছে।” ”পুরো কবিতাটি সে তখন আমায় পড়ে শোনাল। ”বিদ্রোহী” কবিতার আমিই প্রথম শ্রোতা।”\nএ প্রসঙ্গে ‘কাজী নজরুল ইসলাম: স্মৃতিকথা’ বইয়ে মুজফফর আহমদ এরপর আরো লিখেছেন, ”আমার মনে হয়, নজরুল শেষ রাত্রে কবিতাটি লিখেছিল, তা না হলে এত সকালে সে আমায় কবিতা পড়ে শোনাতে পারত না। ….এখন থেকে চুয়াল্লিশ বছর আগে নজরুলের কিংবা আমার ফাউন্টেন পেন ছিল না। দোয়াতে বারে বারে কলম ডোবাতে গিয়ে তার মাথার সঙ্গে তাল রাখতে পারবে না, এই ভেবেই সম্ভবত সে কবিতাটি প্রথমে পেন্সিলে লিখেছিল।”\nসেইদিনই বেলা হওয়ার পর ‘মোসলেম ভারত’ পত্রিকার আফজালুল হক সেই বাড়িতে আসেন। তাকেও কবিতাটি পড়ে শোনান কাজী নজরুল ইসলাম। তিনি সেটা শুনে একটি কপি সাথে করে নিয়ে যান।\nকমরেড মুজফফর আহমদ লিখেছেন, ”আমিও বাইরে চলে যাই। তারপরে বাড়িতে ফিরে আসি বারোটার কিছু আগে। আসা মাত্রই নজরুল আমায় জানাল যে, ‘অবিনাশদা (বারীন ঘোষেদের বোমার মামলার সহবন্দী শ্রীঅবিনাশচন্দ্র ভট্টাচার্য) এসেছিলেন। তিনি কবিতাটি শুনে বললেন, তুমি পাগল হয়েছ নজরুল, আফজালের কাগজ কখন বার হবে তার স্থিরতা নেই, কপি করে দাও, বিজলীতে ছেপে দেই আগে। তাকেও নজরুল সেই পেন্সিলের লেখা হতেই কবিতাটি কপি করে দিয়েছিল।”\n১৯২২ সালের ৬ই জানুয়ারি শুক্রবার সাপ্তাহিক বিজলী পত্রিকায় প্রথম ‘বিদ্রোহী’ কবিতাটি প্রকাশিত হয়। বৃষ্টি হওয়ার পরেও কাগজের চাহিদা এতো হয়েছিল যে, সেই সপ্তাহে ওই কাগজটি দুইবার মুদ্রণ করতে বাধ্য হয়েছিলেন প্রকাশক।\nকমরেড মুজফফর আহমদ এ প্রসঙ্গে তার বইয়ে আরো লিখেছেন, ”বিদ্রোহী ছাপা হওয়ার পরে রবীন্দ্রনাথের সঙ্গে নজরুলের সাক্ষাৎকারের কথাও শ্রী অবিনাশচন্দ্র ভট্টাচার্য লিখেছেন এবং নজরুলের মুখে শুনেই লিখেছেন। তাতে আছে, কবিতাটি রবীন্দ্রনাথকে পড়ে শোনানোর পরে তিনি নজরুলকে বুকে চেপে ধরেছিলেন।”\nবিদ্রোহী কবিতাকে ব্যাঙ্গ করে সজনীকান্ত দাস ‘ব্যাঙ’ নামে একটি কবিতাও লিখেছিলে, যা শনিবারের চিঠি পত্রিকায় ছাপা হয়েছিল। সেখানে তিনি প্যারোডি করে লিখেছিলেন, ‘আমি ব্যাঙ/ লম্বা আমার ঠ্যাং/ আমি ব্যাঙ/ আমি সাপ, আমি ব্যাঙেরে গিলিয়া খাই/ আমি বুক দিয়ে হাঁটি ইঁদুর ছুঁচোর গর্তে ঢুকিয়া যাই।”\nনজরুল গবেষক জাতীয় অধ্যাপক রফিকুল ইসলাম এ প্রসঙ্গে বলেছেন, ”বাংলা কবিতায় একটা রেওয়াজ হয়ে গিয়েছিল, রবীন্দ্রনাথের মতো কবিতা লেখা। সত্যেন্দ্রনাথ দত্ত, মোহিতলাল মজুমদার, যতীন্দ্রনাথ সেনগুপ্তের মতো কেউ কেউ সেই বলয়ের বাইরে যাওয়ার চেষ্টা করেছিলেন, কিন্তু পুরোপুরি বাইরে যেতে পারেননি। প্রমথ চৌধুরী চলতি ভাষা চালু করলেন।”\nবুদ্ধদেব বসু বলেছিলেন, “বাংলা সাহিত্য বিশ শতকে রবীন্দ্র প্রভাব এতো সর্বগ্রাসী হয়েছিল, মনে হচ্ছিল, এর বাইরে যাওয়া যাবে না, যতক্ষণ না বিদ্রোহী কবিতার নিশান উড়িয়ে হইহই করে নজরুল এসে হাজির হলেন।”\nবিদ্রোহী কবিতাটি বাংলার সমাজ জীবনে, রাজনৈতিক জীবনে, বিভিন্ন আন্দোলনে অত্যন্ত প্রভাব বিস্তার করেছে। এই কবিতা সেই সময় নিষিদ্ধ করা হবে কিনা, সেটা নিয়ে ব্রিটিশ গোয়েন্দাদের মধ্যে অনেক দ্বিধাদ্বন্দ্ব ছিল। তবে, বৃটিশ সরকার আনুষ্ঠানিকভাবে নিষিদ্ধ ঘোষণা না করলেও যেখানেই এসব পত্রিকা পেতো, সেগুলো জব্দ করতো। আনুষ্ঠানিকভাবে না হলেও অনানুষ্ঠানিকভাবে একপ্রকার নিষিদ্ধ ছিল। বাংলা সাহিত্যে “বিদ্রোহী” কবিতা ছাড়া আর কোন কবিতা এত বেশী আলোড়ন সৃষ্টি করতে পেরেছিল বলে আমার জানা নাই। বিদ্রোহী কবিতা রচনার শত বছর পরেও সেই আবেদন এতটুকুও হ্রাস পায় নাই।\nবিদ্রোহী কবিতাটিতে ১৪টি ছোট-বড় স্তবক, ১৪১টি লাইন বা পংক্তি এবং ১৪৫ বার ‘আমি’ শব্দটি তিনি ব্যবহার করেছিলেন। ‘আমি’ দ্বারা তিনি হয়তো বুঝাতে চেয়েছেন-ভারত বর্ষের স্বাধীনতাকামী প্রতিটি মানুষের প্রতিনিধি। তিনি কবিতার ভাষায় বলতে চেয়েছেন কারো অধীন হয়ে নয়-বরং আত্মসম্মান নিয়ে বেঁচে থাকাই মানুষের সার্থকতা। ভাব-ভাষা ও উপমা-ছন্দে বিদ্রোহী কবিতাটি রচিত এক অনবদ্য রচনা।\nবিদ্রোহী কবিতাটি যখন কাজী নজরুল ইসলাম রচনা করেন – তখন ভারতবর্ষে বৃটিশ বিরোধী গান্ধীজির নেতৃত্বে অসহযোগ আন্দোলন চলছিল এবং এক উত্তাল হাওয়া বিদ্যমান ছিল। গোটা ভারতবর্ষে রাজনৈতিক অস্থিরতার মধ্যে ছিল। তার এই পরিস্থিতির মধ্যে কাজী নজরুল ইসলামের কালজয়ী রচনা‘বিদ্রোহী’ স্বাধীনতা প্রিয় মানুষের মনে সৃষ্টি করেছিল স্বাধীনতা ঢেউ।\n‘বিদ্রোহী’ কবিতার এ পুন: পুন: প্রকাশনা তখনকার সময়ে পাঠক ও প্রকাশকের মধ্যে এর তুমুল জনপ্রিয়তার প্রমাণ বহন করে। একই বছর এটি মাসিক ‘প্রবাসী’এবং মাসিক‘বসুমতী’ এবং পরের বছর ১৩২৯ বঙ্গাব্দে মাসিক ‘সাধনা’য় পুন:প্রকাশিত হয়।\nকবি যে বাড়ীতে বসে এই কবিতাটি রচনা করেছেন অর্থাৎ কলকাতা ৩/৪ সি, তালতলা লেন, কলকাতা-১৪ বাড়িটি ছিল তখন‘রাজেন্দ্র কুঠির’ নামে। পরে মালিকানা পরিবর্তন হয়ে হয় সীমা সাহার বাড়ি’। বর্তমানে‘নজরুল স্মৃতি কক্ষ’ হিসেবে পরিচিত সেই কক্ষটি।\n১৯২৯ সালে ১৫ই ডিসেম্বর কলকাতার অ্যালবার্ট হলে বিদ্রোহী কবি বা জাতীয় কবি হিসেবে সংবর্ধনা প্রদান করা হয়েছির। সেই ঐতিহাসিক অনুষ্ঠানে প্রধান অতিথি ছিলেন সুভাষচন্দ্র বসু এবং সভাপতি ছিলেন ভারতের তৎকালীন বিজ্ঞানী প্রফুল্ল চন্দ্র রায়। সভায় মানপত্রটি দান করেন মি. এস. ওয়াজেদ আলি। প্রসঙ্গত: এটা স্বীকার করতেই হয় যে, বিদ্রোহী কবিতার জন্ম বাংলা সাহিত্য ও বাঙালির সংগ্রামের ইতিহাসে এই উজ্জর মাইল ফলক।\nঅভিনন্দনের উত্তরে কবি নিম্নলিখিত প্রতিভাষন দান করেন। নজরুলের অনন্য প্রতিভাষন সকলকে মুগ্ধ করে। নজরুল এখানে তাঁর সম্পর্কে ব্যবহৃত ‘বিদ্রোহী’ বিশেষণটি সম্পর্কে নিজস্ব অনুভূতি ব্যক্ত করেনঃ “আমাকে বিদ্রোহী বলে খামকা লোকের মনে ভয় ধরিয়ে দিয়েছেন কেউ-কেউ। এ নিরীহ জাতটাকে আঁচড়ে কামড়ে তেড়ে নিয়ে বেড়াবার ইচ্ছা আমার কেনদিনই নেই। তাড়া যারা খেয়েছে, অনেক আগে থেকেই মরণ তাদের তাড়া করে নিয়ে ফিরছে। আমি তাতে এক-আধটু সাহায্য করেছি মাত্র।”\nকাজী নজরুল বলেছেন, “বিদ্রোহী-র জয়-তিলক আমার ললাটে অক্ষয় হয়ে গেল আমার তরুণ বন্ধুদের ভালোবাসায়। একে অনেকেই কলঙ্ক-তিলক বলে ভুল করেছে, কিন্তু আমি করিনি। বেদনা-সুন্দরের গান গেয়েছি বলেই কি আমি সত্য-সুন্দরের বিরুদ্ধে বিদ্রোহ করেছি? আমি বিদ্রোহ করেছি — বিদ্রোহের গান গেয়েছি অন্যায়ের বিরুদ্ধে, অত্যাচারের বিরুদ্ধে যা মিথ্যা, কলুষিত, পুরাতন-পচা সেই মিথ্যা সনাতনের বিরুদ্ধে, ধর্মের নামে ভণ্ডামি ও কুসংস্কারের বিরুদ্ধে। হয়তো আমি সব কথা মোলায়েম করে বলতে পারিনি, তলোয়ার লুকিয়ে তার রূপার খাপের ঝকমকানিটাকেই দেখাইনি-এই তো আমার অপরাধ। এরই জন্য তো আমি ‘বিদ্রোহী’। আমি এই অন্যায়ের বিরুদ্ধে বিদ্রোহ করেছি, সমাজের সকল কিছু কুসংস্কারের বিধি-নিষেধের বেড়া অকুতোভয়ে ডিঙিয়ে গেছি, এর দরকার ছিল মনে করেই।”\nপরাধীনতার শৃঙ্খলে বন্দি থাকা, ব্রিটিশরাজের অনুগ্রহ ও করুনা প্রত্যাশী বাঙালি জাতিকে কাজী নজরুল ইসলাম বিদ্রোহী কবিতার মাধ্যমে ভীষণভাবে আন্দোলিত করেতে পেরেছিলেন। বিশেষ করে স্বাধীনতা ও মুক্তিকামী বাঙালি তরুণ সমাজের কাছে বিদ্রোহী কবিতাটি ছিল রক্তে উন্মাদনা সৃষ্টিকারী, হৃদয়ে অগ্নি-প্রজ্বলনকারী এক বজ্রকঠিন ধ্বনি।\nবিদ্রোহী কবিতায় কাজী নজরুল ইসলাম হিন্দু-মুসলমান দুই সম্প্রদায়েরই পুরাণ প্রসঙ্গ ঢুকিয়েছিলেন যে, ব্রিটিশ সরকার সরাসরি একে রাজদ্রোহ বা রাষ্ট্রদ্রোহি বলে চিহ্নিত করতে পারে নাই।\nঅচিন্ত্য কুমার সেনগুপ্ত তার জৈষ্ঠ্যের ঝড় রচনায় বলেছেন, “কাজী নজরুল ইসলাম তার বিদ্রোহী কবিতায় কখনো ঈশান-বিষানের হুঙ্কার বাজছে, কখনো বা ইস্রাফিলের শিঙ্গা থেকে উঠছে ঝঙ্কার। কখনো বা হাতে নিয়েছে মহাদেবের ডমরু-ত্রিশূল, কখনো বা আর্ফিয়াসের বাঁশি। কখনো বাসুকীর ফণা জাপটে ধরেছে। কখনো বা জিব্রাইলের আগুনের পাখা, কখনো চড়েছে তাজি বোরাক (পক্ষীরাজ ঘোড়া)-কে কখনো বা উচ্চৈঃ শ্রবায়। একে রাজদ্রোহ বলতে গেলে ধর্মের উপরে হাত দেওয়া হবে।”\nপরিমল গোস্বামী তার আমি যাঁদের দেখেছি রচনায় বলেছে, “অত্যাচারীর বিরুদ্ধে এমন ভাষায় আর কোন বাঙালি কবি চ্যালেঞ্জ জানাননি। সমাজের উৎপীড়নে এমন শপথ আর কারো মুখে তা শুনিনি। Must fight to the finish মন্ত্রে দীক্ষিত আর কোন বাঙালি কবি শত্রুপক্ষকে এমন আহ্বান জানাননি।”\nপরিমল গোস্বামী আরো বলেন, ” ‘বিদ্রোহী’ কবিতা কবির প্রথম আত্মোপলব্ধিজাত কবিতা। এ কবিতা তাঁর মনে প্রবেশের প্রথম দরজা। কবি কোন্ বাণী নিয়ে নিজেকে প্রকাশ করলেন তার পরিচয় আছে এ কবিতায়। তাঁকে এখন আর কোন বন্ধনে বাঁধতে পারবেনা, সকল প্রথা ও অত্যাচারের ঊর্ধ্বে তিনি, যোদ্ধা তিনি, বিরাট শক্তিধর তিনি, আত্ম উপলোব্ধি-আত্মসম্মানবোধে মহীয়ান তিনি-তাই তিনি সদা উন্নত শির ঋজু দন্ডী। তাই তিনি বলতে পারেন ‘আমি আপনারে ছাড়া করিনা কাহারে কুর্নিশ।’ আজ যাঁকে বেশী প্রয়োজন ছিল।”\nপ্রেমেন্দ্র মিত্র তার নজরুল স্মৃতি রচনায় বলেন, ” পূর্বের কিছু কিছু রচনায় রসিকজনের দৃষ্টি আকর্ষণ করলেও ‘বিদ্রোহী’ কবিতাতেই নজরুল ইসলাম সমস্ত সাহিত্য জগতের কাছে সচকিত স্বীকৃতি যেন সবলে আদায় করে নেন। –\nপবিত্র গঙ্গোপাধ্যায় বলেছেন, ” ‘বিদ্রোহী’ কবিতাটি একসঙ্গে ‘মোসলেম ভারত’ ও ‘বিজলী’-তে প্রকাশের সঙ্গে সঙ্গেই নজরুলের খ্যাতিতে বাঙালি সমাজ একেবারে টগবগ করে উঠলো। তরুণ সমাজ তো বিদ্রোহীর ভাষায় বাক্যালাপ শুরু করে দিলো। সকলের মধ্যে সেই মনোভাব — ‘আপনারে ছাড়া কাহারে করি না কুর্নিশ’। –\n‘রবীন্দ্রনাথ ও উত্তর সাধকঃ সাহিত্যচর্চা’ বুদ্ধদেব বসু বলেন, ” কৈশোরকালে আমিও জেনেছি রবীন্দ্রনাথের সম্মোহন, যা থেকে বেরোবার ইচ্ছেটাকেও অন্যায় মনে হত-যেন রাজদ্রোহের সামিল; আর সত্যেন্দ্রনাথের তন্দ্রাভরা নেশা, তার বেলোয়ারি আওয়াজের জাদু-তাও আমি জেনেছি। আর এই নিয়েই বছরের পর বছর কেটে গেল বাংলা কবিতার; আর অন্য কিছু চাইলোনা কেউ, অন্য কিছু সম্ভব বলেও ভাবতে পারলনা-যতদিন না বিদ্রোহী কবিতার নিশান উড়িয়ে হৈ-হৈ করে নজরুল ইসলাম এসে পৌঁছলেন। সেই প্রথম রবীন্দ্রনাথের মায়াজাল ভাঙলো।”\nবিদ্রোহী’ দেখবামাত্র নজরুলের ভেতরে আমি হুইটম্যান আর রবীন্দ্রনাথ দুজনকেই একসঙ্গে পাকড়াও করেছিলাম। তবুও বুঝেছিলাম লেখক বাপকা-বেটা বটে। বিংশ শতাব্দীর প্রথম কুরুক্ষেত্রের পরবর্তী অন্যতম যুগ-প্রবর্তক বাঙ্গালীর বাচ্চা নজরুল।’ (সাক্ষাতকার: বিনয় সরকার, ৬ জুন ১৯৪৩, বিনয় সরকারের বৈঠকে, প্রথম ভাগ, কলকাতা, ২০০৩, পৃ-৩৯৯)\n২০২১ সালের ডিসেম্বর মাসের শেষ সপ্তাহ হবে বিদ্রোহী কবি কাজী নজরুল ইসলামের কালজয়ী রচনা ‘বিদ্রোহী’ কবিতার শতবর্ষ পূর্তি।\nস্বাধীনতা খুঁজে পাই\nকবি এ কে সরকার শাওনের “বিজয় উল্লাস”


bhuvneshwar kumar injury: গুরুতর চোট, IPL থেকে ছিটকে গেলেন ভুবনেশ্বর কুমার! - SRH Pacer Bhuvneshwar Kumar Ruled Out Of Ipl 2020 Due To Hip Injury | Eisamay - Eisamay\nsrh pacer bhuvneshwar kumar ruled out of ipl 2020 due to hip injury\nগুরুতর চোট, IPL থেকে ছিটকে গেলেন ভুবনেশ্বর কুমার!\nSayantan Mukherjee | TNN & Agencies | Updated: Oct 5, 2020, 6:19 PM\nশুক্রবার চেন্নাই সুপার কিংসের বিরুদ্ধে ১৯তম ওভারে চোট পান ভুবি। আর তারপরই মাঠ ছেড়ে প্যাভিলিয়নের দিকে চলে যেতে দেখা যায় তাঁকে।\nব্যথায় কাহিল ভুবি ছিটকে গেলেন আইপিএল থেকে!\nরবিবার মুম্বই ইন্ডিয়ান্সের কাছে হারতে হয় সানরাইজার্স হায়দরাবাদকে।\nটসের আগেই ওয়ার্নার জানিয়েছিলেন যে, ম্যাচে ভুবিকে পাওয়া যাবে না।\nপাশাপাশিই তিনি আরও জানিয়েছিলেন যে, ভুবনেশ্বর কুমারকে পরবর্তী বেশ কয়েকটি ম্যাচে পাওয়া যাবে না।\nএই সময় ডিজিটাল ডেস্ক: চোট পেয়ে চলতি মরশুমের আইপিএল থেকে ছিটকে গেলেন সানরাইজার্স হায়দরাবাদের পেসার ভুবনেশ্বর কুমার\n। শুক্রবার চেন্নাই সুপার কিংসের বিরুদ্ধে খেলার সময়েই নিতম্বে চোট পেয়েছিলেন তিনি। সেই কারণেই ব্যথায় কাহিল ভুবনেশ্বর কুমারকে IPL 2020-তে আর পাওয়া যাবে না।\nসংবাদমাধ্যম এএনআই-এর কাছে খবরটি জানিয়েছে সানরাইজার্স হায়দরাবাদের একটি বিশেষ সূত্র। আর সেই সূত্র মারফতই দাবি করা হয়েছে যে, চোটের কারণে আইপিএলে এখন থেকে আর একটিও ম্যাচ খেলতে পারবেন না ভুবনেশ্বর কুমার।\nবিশেষ সেই সূত্র বলছে, 'টুর্নামেন্টে আর কোনও ম্যাচে খেলতে পারবেন না ভুবি। নিতম্বে গুরুতর চোট পেয়েছেন তিনি। সানরাইজার্স হায়দরাবাদের কাছে এটি একটি বড় সমস্যা হয়ে দাঁড়িয়েছে। কারণ ভুবনেশ্বর কুমার দলের অন্যতম সেরা পেস বোলার। ওঁর অনুপস্থিতিতে চাপের মুখে সানরাইজার্স হায়দরাবাদের পেস বোলিং অ্যাটাক।'\nশুক্রবার চেন্নাই সুপার কিংসের বিরুদ্ধে ১৯তম ওভারে চোট পান ভুবি। আর তারপরই মাঠ ছেড়ে প্যাভিলিয়নের দিকে চলে যেতে দেখা যায় তাঁকে। ভুবনেশ্বর নিজেও চেয়েছিলেন সেই ওভারটা বল করতে। কিন্তু ব্যথায় ছটফট করতে থাকার কারণে শেষমেশ ফিজিও সিদ্ধান্ত নেন যে, ভুবিকে আর খেলতে দেওয়া যাবে না।\nআরও পড়ুন: পঞ্জাব বধের আগেই টুইটারে ওয়াটসনের চ্যালেঞ্জ! ভাইরাল সেই পোস্ট\nসে দিন চেন্নাই সুপার কিংসের সঙ্গে ম্যাচের পরই সানরাইজার্স হায়দরাবাদের অধিনায়ক ডেভিড ওয়ার্নার বলেছিলেন, 'ওঁর চোট সম্পর্কে আমি বিশেষ কিছু জানি না। আমাকে ফিজিওর সঙ্গে কথা বলতে হবে। ভুবি পরের ম্যাচে আদৌ খেলতে পারবে কী না, তা সবকিছু জানার পরই আমি মন্তব্য করতে পারব।'\nএদিকে রবিবার মুম্বই ইন্ডিয়ান্সের কাছে হারতে হয় সানরাইজার্স হায়দরাবাদকে। টসের আগেই ওয়ার্নার জানিয়েছিলেন যে, ম্যাচে ভুবিকে পাওয়া যাবে না। পাশাপাশিই তিনি আরও জানিয়েছিলেন যে, ভুবনেশ্বর কুমারকে পরবর্তী বেশ কয়েকটি ম্যাচে পাওয়া যাবে না।\nআরও পড়ুন: ভাজ্জির ১ কোটির টুইটে তোপে ধোনি\nতবে এহেন ভুবনেশ্বর কুমার শুধুই সানরাইজার্স হায়দরাবাদ নয়। ভারতীয় দলেরও মূল অঙ্গ। আইপিএল\nশেষ হলেই অস্ট্রেলিয়ার সঙ্গে খেলবে ভারত। চোট কাটিয়ে ভারত-অস্ট্রেলিয়ার সেই গুরুত্বপূর্ণ সিরিজে ভুবিকে দেখা যাবে কী না, তা সময়ই বলবে!\nআরও ফিট হতে হবে ভারতীয় ক্রিকেটারদের? কী মনে করছেন আপনারা? আমাদের জানান নীচের কমেন্ট বক্সে। মন্তব্য করুন ইংরেজি বা বাংলায়।\nবিরাটবাহিনীকে বধ করলেন কাগিসো রাবাডা! ৫৯ রানে RCB-কে হারাল DC পরের খবর\nভুবনেশ্বর কুমার Sunrisers Hyderabad ipl 2020 Bhuvneshwar Kumar news bhuvneshwar kumar injury bhuvneshwar kumar injured Bhuvneshwar Kumar\nWeb Title : srh pacer bhuvneshwar kumar ruled out of ipl 2020 due to hip injury


ঢাবিতে ড.মনিরুজ্জামান স্মারক বক্তৃতা তহবিল গঠিত\nComments Off on ঢাবিতে ড.মনিরুজ্জামান স্মারক বক্তৃতা তহবিল গঠিত\nঢাকা বিশ্ববিদ্যালয় বাংলা বিভাগে ‘কবি-অধ্যাপক ড. মোহাম্মদ মনিরুজ্জামান স্মারক বক্তৃতা তহবিল’ গঠিত হয়েছে। এই তহবিল গঠনের লক্ষ্যে মরহুম অধ্যাপক মোহাম্মদ মনিরুজ্জামানের স্ত্রী মিসেস রাশিদা জামান ৭ লাখ টাকার একটি চেক আজ ৮ ডিসেম্বর ২০১৩ রবিবার ঢাকা বিশ্ববিদ্যালয়ের কোষাধ্যক্ষ অধ্যাপক ড. মো: কামাল উদ্দীনের কাছে হস্তান্তর করেন।\nউপাচার্য দফতরে আয়োজিত এই চেক হস্তান্তর অনুষ্ঠানে ঢাকা বিশ্ববিদ্যালয়ের উপাচার্য অধ্যাপক ড. আ আ ম স আরেফিন সিদ্দিক, বাংলা বিভাগের চেয়ারপার্সন অধ্যাপক সিদ্দিকা মাহমুদা, বিশ্ববিদ্যালয়ের ভারপ্রাপ্ত রেজিস্ট্রার সৈয়দ রেজাউর রহমান প্রমুখ উপস্থিত ছিলেন।\nএই তহবিলের আয় থেকে প্রতি বছর ঢাকা বিশ্ববিদ্যালয় বাংলা বিভাগের উদ্যোগে অধ্যাপক মোহাম্মদ মনিরুজ্জামান স্মারক বক্তৃতার আয়োজন করা হবে।\nউলেখ্য, ঢাকা বিশ্ববিদ্যালয় বাংলা বিভাগের প্রাক্তন অধ্যাপক, বিশিষ্ট কবি ও গীতিকার ড. মোহাম্মদ মনিরুজ্জামান ১৯৪৩ সালে জন্মগ্রহণ করেন এবং ২০০৮ সালে মৃত্যুবরণ করেন।\nউপাচার্য এই তহবিল গঠনের জন্য অধ্যাপক মোহাম্মদ মনিরুজ্জামানের স্ত্রী ও পরিবারবর্গকে ধন্যবাদ জানান। তিনি বলেন, দেশের শিক্ষা, গবেষণা ও সাংস্কৃতিক ক্ষেত্রে তিনি যে অবদান রেখে গেছেন তা চিরস্মরণীয় হয়ে থাকবে।


জেনে নিন, হলুদ কেন খাবেন? – GBnews24.com\nপ্রতিদিনের রান্নায়ও তো ব্যবহার করেন হলুদ। সবজিতে বা মাছে হলুদ না দিলে রং হয় না ঠিকই, কিন্তু, হলুদের আরো গুণাগুণ আছে। সেটা জানেন?\nব্যথা থেকে রক্ষা করতে পারে হলুদ। অর্থাৎ, প্রতিদিন নিয়ম করে যদি হলুদ খেতে পারেন, তাহলে বিভিন্ন ধরনের ব্যথা থেকে মিলবে মুক্তি। অর্থাৎ, গাঁটের ব্যথা থেকে মুক্তি পেতে হলুদের সাহায্য নিতেই পারেন আপনি।\nমস্তিষ্ককে সচল রাখতে সাহায্য করে হলুদ। মস্তিষ্কের যেকোনো ধরনের রোগ থেকেও মুক্তি দিতে পারে হলুদ।\nখাবারে হলুদ ব্যবহার করলে হজম শক্তি বাড়ানোর ক্ষেত্রেও পেতে পারেন উপকার।\nঅর্থাৎ, যেকোনো ধরনের খাবারের পর হজম শক্তি বৃদ্ধি করতে সাহায্য করে হলুদ। গ্যাস, অম্বল এবং অ্যাসিডিটি থেকেও মুক্তি দেয় হলুদ। খাবারে বিষক্রিয়ার প্রাথমিক চিকিত্সাও হলুদ দিয়ে করতে পারেন।\nএ সবের পাশাপাশি ব্যাকটেরিয়া প্রতিরোধে, যেকোনো ধরনের ফাঙ্গাল ইনফেকশন থেকে রক্ষা পেতে, অ্যালার্জির হাত থেকে রেহাই পেতে এবং যেকোনো ধরনের ত্বকের সমস্যা সমাধানে হলুদের জুড়ি মেলা ভার। তাই এবার থেকে রান্না ঘরের মশলা হিসেবে ব্যবহারের পাশাপাশি হলুদকে ব্যবহার করে ফেলুন বিভিন্ন কাজে। আর দেখুন ম্যাজিক।\nঅতিরিক্ত চায়ের নেশা ডেকে আনতে পারে এই বিপদগুলো!


পাঁচ দাবিতে জাতীয় প্রেসক্লাবে বিড়ি শ্রমিক সমাবেশ - Current News\nHome খবর সারা বাংলা পাঁচ দাবিতে জাতীয় প্রেসক্লাবে বিড়ি শ্রমিক সমাবেশ\nপাঁচ দাবিতে জাতীয় প্রেসক্লাবে বিড়ি শ্রমিক সমাবেশ\nআগামী বাজেটে বিড়ির উপর বিদ্যমান শুল্ক কমানো, বিড়ির উপর অর্পিত অগ্রিম ১০ শতাংশ আয়কর প্রত্যাহার, সরেজমিনে পরিদর্শন ব্যতিরেকে বিড়ি কারখানার লাইসেন্স প্রদান বন্ধ করা, কাস্টমস কর্তৃপক্ষকে নকলবাজদের আইনানুক ব্যবস্থা গ্রহন করা এবং বিড়ি শিল্পে নিয়োজিত শ্রমিকদের সুরক্ষা আইন প্রণয়ন করার দাবি\nজানিয়েছেন বিড়ি শ্রমিকরা। বৃহস্পতিবার (২৬ মে) বেলা ১১ টায় ঢাকা জাতীয় প্রেসক্লাবে বাংলাদেশ বিড়ি শ্রমিক ফেডারেশনের আয়োজনে বিড়ি শ্রমিক সমাবেশ থেকে এসব দাবি জানানো হয়। সমাবেশ শেষে মাননীয় প্রধানমন্ত্রী বরাবর স্মারকলিপি প্রদান করেন শ্রমিক নেতারা।\nবাংলাদেশ বিড়ি শ্রমিক ফেডারেশনের যুগ্ম সম্পাদক হারিক হোসেনের সঞ্চালনায় সমাবেশে সভাপতিত্ব করেন ফেডারেশনের সভাপতি এম. কে. বাঙ্গালী। প্রধান অতিথি হিসেবে উপস্থিত ছিলেন বাংলাদেশ বিড়ি শ্রমিক ফেডারেশনের সাধারণ সম্পাদক আব্দুর রহমান। বিশেষ অতিথি হিসেবে উপস্থিত ছিলেন কার্যকরী সভাপতি আমিন\nউদ্দিন(বিএসসি), সহ-সভাপতি নাজিম উদ্দিন, সহ-সভাপতি লোকমান হাকিম, সাংগঠনিক সম্পাদক আব্দুল গফুর, সহ সাংগঠনিক সম্পাদক আবুল হাসনাত লাভলু, প্রচার সম্পাদক শামীম ইসলাম প্রমূখ।\nসমাবেশে বক্তারা অভিযোগ করেন, “বিগত কয়েক দশক ধরে দেশের প্রাচীন শ্রমঘন বিড়ি শিল্প ধ্বংসের চক্রান্ত করা হচ্ছে। অথচ দেশের লক্ষ লক্ষ হতদরিদ্র, স্বামী পরিত্যক্তা, নদী ভাঙ্গন কবলিত জনগণ, শারীরিক বিকলাঙ্গসহ সুবিধা বঞ্চিত শ্রমিকদের অন্নসংস্থানের একমাত্র মাধ্যম এই বিড়ি শিল্প। বিড়ি শিল্প ধ্বংসে ব্রিটিশ\nআমেরিকান টোব্যাকো কোম্পানি (বিএটিবি) ও জাতীয় রাজস্ব বোর্ডের (এনবিআর) কতিপয় অসাধু কর্মকর্তা বিড়ির উপর ষড়যন্ত্রমূলকভাবে মাত্রাতিরিক্ত করের বোঝা চাপিয়ে দিচ্ছে।\nবিড়ি মালিকরা এই মাত্রাতিরিক্ত করের বোঝা সহ্য করতে না পেরে কারখানা বন্ধ করতে বাধ্য হচ্ছে। ফলে বিড়ি কারখানায় নিয়োজিত শ্রমিকরা কর্ম হারিয়ে পরিবার নিয়ে অনাহারে, অর্ধাহারে দিনাতিপাত করছে। শ্রমিকদের কর্মরক্ষার্থে সরকারের কাছে আমরা বিড়ি উপর বিদ্যমান শুল্ক কমানোর জোর দাবি জানাচ্ছি।”\nবক্তারা আরো বলেন, “বিড়ি শিল্প দেশীয় শ্রমিকবান্ধব শিল্প। বিড়ি শতভাগ দেশীয় প্রযুক্তি নির্ভর শিল্প। অন্যদিকে সিগারেটের সবকিছু বিদেশ থেকে আমদাদিকৃত ও প্রযুক্তি\nনির্ভর। বিদেশী বহুজাতিক কোম্পানী এদেশের মানুষের ফুসফুস পুড়িয়ে হাজার হাজার কোটি টাকা পাচার করছে। ব্রিটিশ বেনিয়াদের দোসর ও নব্য মীরজাফর আত্মা এবং প্রজ্ঞা বিড়ি শিল্প ও শ্রমিক ধ্বংস করতে বিভিন্ন অপপ্রয়াস চালিয়ে যাচ্ছে। এছাড়া সিগারেটে অগ্রীম আয়কর ৩ শতাংশ আর সেখানে বিড়িতে অগ্রিম আয়কর ১০ শতাংশ।\nবৈষম্যমূলক অগ্রিম আয়কর প্রত্যাহারসহ দেশীয় বিড়ি শিল্প নিয়ে সব ধরনের ষড়যন্ত্র বন্ধ করা না হলে আমরা তীব্র আন্দোলন সংগ্রামে যেতে বাধ্য হবো। একই সাথে পার্শ^বর্তী দেশ ভারতের মতো বিড়ি শ্রমিকদের কল্যাণে সামাজিক সুরক্ষা প্রকল্প চালু করার জোর দাবি জানান শ্রমিকরা।”\nPrevious articleমেহেরপুরে কম বৃষ্টিপাতে আমের ফলন বিপর্যয়\nNext articleবোয়ালমারীতে খাদ্য পরিদর্শকের বাড়িতে ৩০ বস্তা চাল মজুদ!


আর নয় অতিরিক্ত চার্জ ! সঠিক সময়ে ফোনের যত্ন নিন। ফোনের ব্যাটারিতে আর অতিরিক্ত চার্জ হবেনা।(বিস্তারিত পোষ্টে) - Trickbd.com\nআর নয় অতিরিক্ত চার্জ ! সঠিক সময়ে ফোনের যত্ন নিন। ফোনের ব্যাটারিতে আর অতিরিক্ত চার্জ হবেনা।(বিস্তারিত পোষ্টে)\nআমরা কমবেশি সবাই এন্ড্রয়েড ফোন ব্যবহার করি। এমনিতেও এখনকার ফোনগুলো স্মার্ট, কিন্তু তবুও ভেবে দেখুন তো ফোনের ব্যাটারিতে অতিরিক্ত চার্জ হলে ব্যাটারির ওপর কিরুপ প্রভাব পড়বে ?\nআবার মনে করুন আপনি ফোনটাকে চার্জে লাগিয়ে কোনো কাজে ব্যস্ত হয়ে গেলেন, আর এদিকে আপনার ফোনে অতিরিক্ত চার্জ হয়ে যাচ্ছে, কখন ফোনে ১০০% চার্জ হয়ে গেছে সেটা আপনি অন্য কোনো ব্যস্ততার কারণে বুঝতে পারলেন না।\nআবার আমার মতো অনেকেই আছেন যারা রাতে ফোন চার্জে লাগিয়ে ঘুমিয়ে পড়েন। এদিকে ফোনে চার্জ হয়ে গেলে অটোমেটিক ফোন চার্জ নেয়া বন্ধ করে দেয়। কিন্তু ব্যাকগ্ৰাউন্ড চলা অ্যাপের কারণে ১% চার্জ কমে ৯৯% হলেই ফোন আবার চার্জ নেয়া শুরু করে, এবং এটা প্রতিবারই হবে।\nএতে অবশ্যই আপনার ফোন এবং ব্যাটারির ক্ষতি করে। কিন্তু যদি আপনি আপনার ফোনে ১০০% চার্জ হয়ে গেলেই ফোন আপনাকে বলে দেয় তখন নিশ্চয়ই আপনি আপনার ফোন চার্জ থেকে বের করবেন। হ্যাঁ ফোনে পুরো চার্জ হয়ে গেছে ফোন নিজে আপনাকে জানাবে।\nতো এইজন্য আপনাকে শুধুমাত্র ১ এমবির একটা অ্যাপ ডাউনলোড করতে হবে। এই অ্যাপের নাম হলো : Battery Alarm\nএই অ্যাপ সম্পর্কে বিস্তারিত\n১০০% চার্জ এবং লো ব্যাটারি সতর্কতা, ভয়েস ব্যাটারি সতর্কতা সহ। কোনো অ্যাডস নেই ! 💚\n★ব্যাটারি অ্যালার্ম অ্যাপ হলো একটি সাধারণ অ্যাপ যা ব্যাটারি লো বা চার্জ হলে আপনাকে সতর্ক করে। কোনো বিরক্তির অ্যাডস ছাড়া!!!★\nব্যাটারি অ্যালার্ম অ্যাপ্লিকেশনটি ব্যাটারির কার্যক্ষমতা বাড়ানোর জন্য এবং ব্যাটারি চার্জ বা একটি নির্দিষ্ট পারসেন্ট পর্যন্ত ডিসচার্জ হলে আপনাকে সতর্ক করতে ব্যবহৃত হয়।\nসেটিংস সহজ এবং অ্যাপ্লিকেশন ইনস্টলেশনের পরে অবিলম্বে কাজ করার জন্য ব্যবহার উপযোগী।\nব্যাটারি অ্যালার্ম সম্পূর্ণ বিনামূল্যে এবং বিজ্ঞাপন ছাড়া।\n★ বিশেষ কোনো অনুমতির প্রয়োজন হয় না।\n★ আপনার ফোন থেকে তথ্য চুরি করে না।\n★ ইন্টারনেট, জিপিএস, জিএসএম ব্যবহার করে না।\nআপনি আপনার ফোনে সতর্কতা ভলিউম নিয়ন্ত্রণ করতে পারবেন। (অ্যাপটি ফোন সেটিংস অ্যাক্সেস করে না) গুরুত্বপূর্ণ!!!\nঅ্যান্ড্রয়েড ভার্সন 8.0 এবং নতুন ভার্সনের ফোনের জন্য\nকিছু ফোন সেট আপ করতে হবে (Xiaomi, Huawei, Oppo, Poco, Oneplus, Vivo)\nসবচেয়ে গুরুত্বপূর্ণ হল\n1. সম্প্রতি ব্যবহৃত অ্যাপগুলিতে অ্যাপ লক করুন।\n2. ব্যাটারি অ্যালার্ম অ্যাপ্লিকেশনের জন্য ব্যাটারি অপ্টিমাইজেশান বন্ধ করুন৷\n3. নিজে থেকেই শুরু করার অনুমতি দিন।\nভালো লাগলে অ্যাপটা ডাউনলোড করুন।\nজানি পোস্ট ছোট হয়েছে কিন্তু এই অ্যাপ সম্পর্কে আমি যতটুকু জানি এবং আমার অভিজ্ঞতা অনুযায়ী যা পেরেছি আপনাদের বললাম। আজকে এই পর্যন্তই সবাই ভালো থাকবেন, ট্রিকবিডি নিয়মিত ভিজিট করুন ধন্যবাদ।\n8 thoughts on "আর নয় অতিরিক্ত চার্জ ! সঠিক সময়ে ফোনের যত্ন নিন। ফোনের ব্যাটারিতে আর অতিরিক্ত চার্জ হবেনা।(বিস্তারিত পোষ্টে)"\nOld post but nice\nধন্যবাদ ভাই 💚


বাংলাদেশের পাট ও পাট শিল্পে সোনালি দিনের হাতছানি বাংলাদেশের পাট ও পাট শিল্পে সোনালি দিনের হাতছানি\nবাংলাদেশের পাট ও পাট শিল্পে সোনালি দিনের হাতছানি\nপ্রকাশিত : ১৩ জুলাই , ২০২০ ৮:৪১ পূর্বাহ্ন সর্বশেষ আপডেট : প্রকাশিত : ১৩ জুলাই , ২০২০ ৮:৪১ পূর্বাহ্ন\nমোঃ নাসির উদ্দিন আহমেদ\nপাট ও পাট শিল্প এদেশে ঐতিহাসিক এবং সাংস্কৃতিক দিক থেকে গুরুত্বপূর্ণ। পাট ৮০ দশক পর্যন্ত বাংলাদেশের প্রধান রফতানি পণ্য ছিল। পাটের বিকল্প হিসেবে প্লাস্টিক পণ্যের আগমনে পাটের উৎপাদন রফতানি এবং মূল্যহ্রাস পায়। তাছাড়া ৬০ বছরের পুরাতন মিল, ব্যবস্থাপনার সীমাবদ্ধতা এবং প্রতিযোগিতামূলক মূল্য নিশ্চিত করতে না পারায় ক্রমেই সরকারী মিলগুলো লোকসান গুনছিল। ২০১০ থেকে ২০১৯ সাল পর্যন্ত পাটকল কর্পোরেশনকে সরকার ৭.৫০ বিলিয়ন টাকা দিয়েছে কিন্তু সরকারী মিলগুলো মুনাফা করতে সক্ষম হয়নি। অপরদিকে বিশ্বজলবায়ু পরিবর্তন সম্পর্কে বিশ্ববাসীর উদ্বিগ্নতা প্রাকৃতিক তন্তু (Natural Fiber) এবং পরিবেশবান্ধব পণ্যগুলোতে বিশ্ববাসীকে আগ্রহী করে তুলেছে। ফলে বাংলাদেশের জন্য খুলে দিয়েছে সম্ভাবনার নতুন দুয়ার। পাট বায়োডিগ্রেডেবল (Biodegradable) এবং টেকসই প্রাকৃতিক উপাদান (Fabrics) হওয়ায় এর ব্যবহার ও চাহিদা ক্রমেই বেড়ে চলেছে। ফলে বাংলাদেশে ইতোমধ্যে পাটের চাষ, উৎপাদন, এবং রফতানিও বেড়েছে বহুগুণ। পাট ও পাটজাত পণ্যের চাহিদা এবং বহুমুখী ব্যবহারের ফলে এদেশের বেসরকারী উদ্যোক্তারাও এগিয়ে এসেছে। বিশ্বের গাড়ি উৎপাদনকারী প্রতিষ্ঠানগুলো (ইগড, গবৎপবফবং ইত্যাদি নামী-দামী কোম্পানিও) গাড়ির অভ্যন্তরীণ উপাদান হিসেবে হাল্কা ও টেকসই বিবেচনায় পাটের আঁশ ব্যবহার করছে। গবেষণায় দেখা গেছে ২০২২ সাল নাগাদ শুধুমাত্র পাটের ব্যাগের বিশ্ববাজার ২.৬ বিলিয়ন ডলারে পৌঁছাবে। বাংলাদেশ বর্তমান বিশ্বে শতকরা ৩৩ ভাগ পাট উৎপাদন করছে এবং উৎপাদিত কাঁচা পাটের শতকরা ৭০ ভাগ রফতানি করছে। বর্তমানে পাট ও পাটজাত পণ্য উৎপাদনের সঙ্গে প্রত্যক্ষ ও পরোক্ষভাবে এদেশের ৫ মিলিয়ন লোক সংযুক্ত রয়েছে। এখাতে বর্তমান প্রবৃদ্ধি (Growth) ১৩% এর অধিক। পাট পণ্যের বৈচিত্র্য, আধুনিক প্রযুক্তির ব্যবহার, দক্ষ জনশক্তি তৈরি, সরকারের সঠিক নীতি ও কাঠামো প্রস্তুতে প্রয়োজন ব্যাপক গবেষণার। বিশেষজ্ঞ কমিটির রিপোর্টে উঠে এসেছে এখাত থেকে বাংলাদেশের বছরে ৭ মিলিয়ন ডলার আয়ের সম্ভাবনা রয়েছে। স্বর্ণতন্তু বা সোনালি আঁশ আমাদের শুধু অতীত গৌরব নয়, হতে পারে আমাদের সোনালি ভবিষ্যত।\nঐতিহাসিকভাবে বাংলায় উৎপাদিত পাট স্থানীয় হ্যান্ডলুম (তাঁত) ব্যবহার করে দড়ি ও কাপড় তৈরি করা হতো। নেপোলিয়ন যুদ্ধের সময় (১৮০৩-১৮১৫) ইউরোপে স্কটল্যান্ডের ডান্তির মিলগুলোতে রাশিয়ান ফ্লাস্ক (Flax) লিলেন সরবরাহ করা হতো। যুদ্ধের তীব্রতা বৃদ্ধি পেলে ব্রিটিশরা রাশিয়ান লিলেনের বিকল্প হিসেবে পাট ব্যবহার করে। ক্রিমিয়াম যুদ্ধের পর (১৮৫৩-১৮৫৬) পাটের চাহিদা আরও বাড়ে। আমেরিকান গৃহযুদ্ধের সময় (১৮৬১-১৮৬৫) বিকল্প উৎস হিসেবে তুলনামূলক সস্তা ও সহজপ্রাপ্য পাটের চাহিদা আরও বেড়ে যায়। ১৮৭৩ সালে H. C. কেরের নেতৃত্বে বাংলায় পাট চাষ ও পাট শিল্পের বিষয়ে ব্রিটিশ রাজ একটি কমিশন গঠন করে। এ প্রতিবেদনের সুপারিশের প্রেক্ষিতে ১৮৮০ এর দশকে বাংলা অঞ্চলে বড় ধরনের পাট চাষ শুরু হয়েছিল। জর্জ অকল্যান্ড এবং বাঙালী অংশীদার শ্যামসুন্দর সেন হুগলী নদীর তীরে রিশবায় অঞ্চলে ১৮৫৫ সালে প্রথম পাটকল স্থাপন করেন। এরপর কলকাতার আশপাশে ১৯ শতকের দিকে গড়ে উঠে পাট শিল্প (পাটকল)। ১৮৮২ সালে যেখানে পাট কল ছিল মাত্র ১৮টি সেখানে ১৯ শতকের দিকে প্রথমদিকে মিলের সংখ্যা দাঁড়ায় ৫১টি এবং ১০ হাজার শ্রমিক কাজ পায়। পাট পূর্ববঙ্গে উৎপাদিত হলেও কলকাতা ছিল পাট শিল্পের কেন্দ্রবিন্দু এবং বেশিরভাগ শিল্পমালিক ছিল বিদেশী। ভারত বিভাগের পূর্বপর্যন্ত অবিভক্ত বাংলায় ১০৪টি মিল ছিল। যার বেশিরভাগই পশ্চিমবঙ্গে অবস্থিত ছিল। পাট শিল্প প্রথম দিকে ইউরোপীয়দের একচেটিয়া দখলে ছিল এবং পরবর্তীতে এতে যুক্ত হয় মারোয়াড়ি ব্যবসায়ীরা। প্রথম ও দ্বিতীয় মহাযুদ্ধের সময় সৈন্যদের পণ্য পরিবহন ও সুরক্ষার কাজে (বালির বস্তায় ব্যবহার) পাটের চাহিদা ব্যাপকভাবে বেড়ে যায়। ১৯৪৭ সালে ভারত ও পাকিস্তান দুটি আলাদা রাষ্ট্রে পরিণত হওয়ার পর ১৯৫১ সালে পূর্ববঙ্গে (East-Pakistan) বাওয়া জুট মিলস লিঃ, আদমজী জুট মিলস এবং ভিক্টোরি পাটপণ্য লিমিটেড নামক ৩টি মিল প্রতিষ্ঠিত হয়। ১৯৭০ সালের পূর্ব পর্যন্ত পূর্বপাকিস্তানে ৭৭টি পাটকল ছিল এবং পাটকলগুলোতে ১ লাখ ৭০ হাজার শ্রমিক কাজ করত। পূর্ব পাকিস্তান থেকে পাট রফতানি করে পাকিস্তান সে সময়ে ৭৭.৭৭ মিলিয়ন রুপী আয় করেছে এবং বিশ্বে পাট রফতানিকারক দেশ হিসেবে পরিণত হয়েছে। আধিপাত্যবাদের কারণে বেশিরভাগ মিলের মালিক ছিল পশ্চিম পাকিস্তানীরা। ১৯৭১ সালে স্বাধীনতার পর পশ্চিম পাকিস্তানীদের মিলগুলো পরিত্যক্ত হলে বাংলাদেশ সরকার মিলগুলোকে পরিচালনার জন্য পাটবোর্ড গঠন করে। ১৯৭২ সালে পাটকলসহ সকল শিল্পকে জাতীয়করণ করা হয়। এরপর জাতীয় পাটকলগুলো পরিচালনার জন্য বাংলাদেশ পাটকল কর্পোরেশন গঠন করা হয়। পরবর্তীতে তৎকালীন সরকার একটি কমিটির সুপারিশক্রমে ১৯৮০ সালে ৩টি এবং ১৯৮২ সালে ৩৫টি মিল ব্যক্তিগত মালিকদের কাছে ফেরত দেয়। ৮০’এর দশকে পাটের বিকল্প প্লাস্টিকের আগমন ঘটে। বিশ্বে পাটের চাহিদা কমতে থাকায় রফতানি কমে যায় এবং পুরনো প্রযুক্তিতে প্রতিষ্ঠিত পাটকলগুলো অদক্ষতা, অস্বচ্ছতা ও বিভিন্ন কারণে ক্রমাগত লোকসান দিতে থাকে। ২০০২ সালে বিশ্বের বৃহত্তম পাটকল আদমজী বন্ধ করে দেয়া হয়। তা সত্ত্বেও বাকি মিলগুলো সরকারের জন্য উদ্বেগের কারণ হয়ে দাঁড়ায়। এ পরিপ্রেক্ষিতে গত এক বছর যাবত মিলগুলো নিয়ে আলোচনার পর সরকার সিদ্ধান্ত নিয়েছে ২২টি সরকারী পাটকল বন্ধের এবং ২৪ হাজার ৮৮৬ জন অর্থাৎ প্রায় ২৫ হাজার কর্মীকে তাদের পাওনা পরিশোধের জন্য ৫ হাজার কোটি টাকা বরাদ্দ দিয়েছে। পাটকল শ্রমিকরা বঙ্গবন্ধুর সঙ্গে সংগ্রাম করেছেন। প্রধানমন্ত্রী পরম মমতায় তাদের কথা বিবেচনায় নিয়ে সকল পাওনা পরিশোধের নির্দেশ দিয়েছেন। এ প্রসঙ্গে পাট ও বস্ত্রমন্ত্রী গাজী গোলাম দস্তগীর বলেছেন, ‘আমাদের চেয়ে শ্রমিকদের প্রতি প্রধানমন্ত্রীর সমবেদনা অনেক বেশি। পাটকল বন্ধের ঘোষণা এবং শ্রমিকদের কথা শুনে মনে হলো তিনি কেঁদেছেন। শ্রমিকদের গোল্ডেন হ্যান্ডশেকের টাকা যাতে যথাযথভাবে শ্রমিক পায় তা নিশ্চিত করতেও নির্দেশ দিয়েছেন।’ অর্থনীতি চাঙ্গা করতে নতুন টেকনোলোজি এবং দক্ষ জনবল প্রস্তুত করে সঠিক পরিকল্পনার মাধ্যমে এ মিলগুলোকে নতুনভাবে গড়ে তোলা হবে এবং সেক্ষেত্রে পুরাতন দক্ষ শ্রমিকরা অগ্রাধিকার পাবে।\nবাংলাদেশ বর্তমানে পৃথিবীর শতকরা ৩৩ ভাগ পাট উৎপাদন করে এবং এর শতকরা ৭০ ভাগ পাট রফতানি করে। পরিবেশ এবং প্রাকৃতিক ভারসাম্য রক্ষার্থে পৃথিবীতে ক্রমেই বেড়ে চলেছে পাট ও পাট পণ্যের চাহিদা। বাংলাদেশের সোনালি আঁশখ্যাত পাট অন্যতম সস্তা এবং শক্তিশালী প্রাকৃতিক আঁশ হওয়ায় ভবিষ্যতের টেকসই ফাইবার হিসেবে ব্যবহৃত হবে। প্রস্তুতকারী প্রতিষ্ঠানগুলো গাড়ির অভ্যন্তর প্রস্তুত করতে ফাইবার গ্লাস ব্যবহার করত কিন্তু ফাইবার গ্লাস পুনঃব্যবহারযোগ্য বা বায়োডিগ্রেডেবল (Biodegradable) নয় বিধায় সবুজ বিকল্পের সন্ধান শুরু হয় ’৯০ দশকের মাঝামাঝি সময়ে। এ সময়ে পাট এক নতুন সম্ভাবনা হিসেবে আবিষ্কৃত হয়। বিশ্বব্যাপী বর্তমানে গাড়ি শিল্পে ৮০ হাজার থেকে ১ লাখ টন প্রাকৃতিক তন্তু বা পাটের আঁশ প্রয়োজন যার মধ্যে একমাত্র বাংলাদেশই ১০ থেকে ১২ হাজার টন সরবরাহ করে। বিশ্বব্যাপী গাড়ি, জাহাজ এবং নির্মাণ শিল্পে পাটের বিশাল সম্ভাবনা রয়েছে।\nপাট এবং পাটজাত পণ্য নিয়ে এদেশে অল্প বিস্তর হলেও গবেষণা হয়েছে এবং চলছে। ২০১০ সালে একটি গবেষক দল অধ্যাপক মাকসুদ আলমের নেতৃত্বে পাটের জিনোমকে ডিকোর্ড করে অর্থাৎ পাটের জিন রহস্য আবিষ্কার করে। দেশে ইতোমধ্যেই পাটের নতুন নতুন জাত আবিষ্কার হয়েছে। বৃদ্ধি পেয়েছে পাটের চাষাবাদের পরিমাণ এবং পাট উৎপাদন। সরকার ইতোমধ্যে আইন করে ১৮টি পণ্যের প্যাকিং ও পরিবহনের জন্য পাটের বস্তা ব্যবহার বাধ্যতামূলক করেছে। বায়োডিগ্রেডেবল এবং টেকসই প্রাকৃতিক ফাইবারের চাহিদা বাড়ার সঙ্গে বাংলাদেশের বেসরকারী খাতে পাটের প্রতি নতুনভাবে আগ্রহী হয়ে উঠেছে। গোল্ডেন ফাইবারস ট্রেড সেন্টারসহ বড় বড় প্রতিষ্ঠান বিপুল পরিমাণ পাট ও পাটজাত পণ্য বিদেশে রফতানি করছে। পাটখাত বর্তমানে ২৪০ ধরনের পণ্য উৎপাদন করছে। ২০১৮ সালে বাংলাদেশের পাটকল কর্পোরেশনের প্রধান বৈজ্ঞানিক কর্মকর্তা ড. মোবারক আহামদ খান পাট ব্যবহার করে একটি পলিমার তৈরি করেছেন যা সোনালি ব্যাগ নামে বায়োডিগ্রেড প্লাস্টিকের ব্যগ তৈরিতে ব্যবহার করা হচ্ছে। বেসরকারী খাতে বর্তমানে ৮০টির অধিক পাটকল রয়েছে যার প্রায় প্রত্যেকটি লাভজনক বা উৎপাদিত পণ্যের অগ্রীম চাহিদাপ্রাপ্ত। তারা চাহিদা অনুযায়ী সরবরাহ করতে পারছে না।\nআরও পড়ুন: বিএনপির পেছনে আগের খুঁটি আর আছে কি?\nগার্মেন্টস শিল্প বর্তমানে বাংলাদেশের অর্থনীতিতে সবচেয়ে বড় অবদান রাখলেও এ খাত ক্রমাগত প্রতিযোগিতার সম্মুখীন হচ্ছে। তাই এদেশের অর্থনৈতিক প্রবৃদ্ধি ধরে রাখতে হলে অপার সম্ভাবনার পাট ও পাটজাত শিল্পের দিকে সরকারকে নজর দিতে হবে। বিশ্বের পরিবেশ রক্ষায় পাটের হালকা টেকসই বায়োডিগ্রেডেবল প্রকৃতি হতে পারে বাংলাদেশের জন্য এক নতুন সম্ভাবনা। পৃথিবীতে বাণিজ্যিকভাবে সংগ্রহ করা কাঠের শতকরা ৪০ ভাগ কাঠ কাগজ উৎপাদনে ব্যবহার করা হয়। যার জন্য বছরে ৩০ মিলিয়ন একর বন ধ্বংস হচ্ছে। পাট থেকে বাংলাদেশ উন্নতমানের কাগজ উৎপাদন করতে পারে। পাট পেপার আইন এখন সময়ের দাবি। সরকারী খাতের পাটকলগুলোর ক্রমাগত লোকসানের বোঝা বইতে না পেরে এবং নতুন প্রযুক্তি ব্যবহার করে একে প্রতিযোগিতায় ফিরিয়ে আনার জন্য সরকার অনেক কষ্ট নিয়ে বাধ্য হয়ে কলগুলো বন্ধ করে শ্রমিকদের গোল্ডেন হ্যান্ডশেক দিয়েছে। তাই সামগ্রিক প্রেক্ষিতে বাংলাদেশের পাট ও পাটজাত শিল্পের অপার সম্ভাবনা কাজে লাগাতে হলে-\nক) পাটের বহুমুখী ব্যবহার নিশ্চিত করতে হবে।\nখ) পাটের আরও উন্নতজাত আবিষ্কার এবং উৎপাদিত পাটের নায্যমূল্য নিশ্চিত করতে হবে।\nগ) পাট শিল্পে আধুনিক প্রযুক্তির ব্যবহার করে উৎপাদন ব্যয় ও মান নিশ্চিত করতে হবে।\nঘ) পাটখাতে দক্ষ শ্রমিক সৃষ্টির লক্ষ্যে টেক্সটাইল ইনস্টিটিউট (Textile Institute) ও কলেজের আধুনিকায়ন করতে হবে।\nঙ) পাট শিল্পের বৈচিত্র্য আনায়নে ব্যাপক গবেষণা চালাতে হবে।\nচ) বন্ধ হওয়া পাটকলগুলোর স্থানে অবিলম্বে সরকারী উদ্যোগে উন্নত প্রযুক্তিনির্ভর পাটকল স্থাপন করতে হবে।\nছ) বিশ্বে পাটের চাহিদা মূল্যায়ন, নতুন চাহিদা সৃষ্টি এবং পাটের বহুমুখী ব্যবহারের জন্য একটি শক্তিশালী টাস্কফোর্স গঠন করতে হবে।\nজ) বিজেএমসিসহ সকল সংশ্লিষ্ট প্রতিষ্ঠানে বিশেষজ্ঞদের পলিসি পদে পদায়ন করতে হবে।\nঝ) পাটের উৎপাদন এবং পাট শিল্পকে অগ্রাধিকার শিল্প হিসেবে ঘোষণা করে গার্মেন্টস সেক্টরের মতো বিশেষ প্রণোদনা দিতে হবে।\nসারা বিশ্ব আজ পরিবেশ রক্ষায় সচেষ্ট। তাই আমরা এ সুযোগকে কাজে লাগিয়ে কৃষি এবং শিল্পের তথা বাংলাদেশ অর্থনীতির চাকাকে ঘুরাতে সচেষ্ট হলে পাট ও পাট শিল্প আবার এদেশের সোনালি দিনের সুবাস বইয়ে দিবে। সরকারী খাতের সঙ্গে বেসরকারী খাত এ সম্ভাবনাকে বহুগুণ এগিয়ে নেবে এবং ব্যাপক গবেষণার মাধ্যমে বাংলাদেশ উৎপাদিত বহুমুখী পাটজাত পণ্য রফতানি করে বছরে বিলিয়ন বিলিয়ন ডলার আয় করতে পারবে। বিশ্বের গাড়ি উৎপাদন শিল্প, নির্মাণ শিল্প, ব্যাগ, জুতা, কাপড়সহ বহুমুখী প্রতিষ্ঠানে পাট ও পাটজাত পণ্যের রফতানি বৃদ্ধির মাধ্যমে বাংলাদেশ অর্থনৈতিক প্রবৃদ্ধি অর্জনে এগিয়ে যাবে প্রধানমন্ত্রীর দূরদৃষ্টিসম্পন্ন পরিকল্পনা ও নির্দেশনায়, এটাই দেশবাসীর প্রত্যাশা।\nলেখক : সাবেক তথ্য সচিব\nমাঝনদীতে জন্ম নিয়েই সুখবর পেল শিশু\nপ্রকাশিত : ৪ অক্টোবর , ২০২০ ১:২৬ অপরাহ্ন


শেয়ার বাজারে বিনিয়োগ কি ঝুঁকিপূর্ণ হয়ে উঠছে? - হাসান হামিদ\nশেয়ার বাজারে বিনিয়োগ কি ঝুঁকিপূর্ণ হয়ে উঠছে?\nমিশ্র ধারায় ইদানীং শেয়ারবাজারে লেনদেন চললেও গত কয়েক সপ্তাহ টানা দর পতন হয়েছিল। এ ঘটনায় কেউ কেউ ভাবছেন, ক্রমশ ঝুঁকি বাড়ছে এই বাজারে। মোটা দাগে বলতে গেলে যখন দেখা গেল মাস দুয়েক আগেও লাগামহীনভাবে যেসব কোম্পানির শেয়ারের দাম বেড়েছে, এখন সেসবের দর কেবল কমছে। আর বাড়ছে না। বিশেষ করে স্বল্প মূলধনের কোম্পানিগুলোর শেয়ার। আর এসব কোম্পানিতে যারা বিনিয়োগ করেছিলেন, তারা এখন ক্ষতির মুখে পড়েছেন। এ কারণে অনেকে টানা দর পতনের শেয়ার বাজারকে ঝুঁকিপূর্ণ মনে করছেন।\nবিশ্লেষকরা বলছেন, শেয়ারবাজারে বিনিয়োগকারীরা এক সময় লোভে পড়ে ডান-বাম না ভেবে অনবরত স্টক কিনতে থাকে আর বাজার ওপরের দিকে উঠতে থাকে। এটি যখন বাস্তবতার সীমারেখা ছাড়িয়ে যায়, তখন বাজার হয় অতি মূল্যায়িত। অতি মূল্যায়িত বাজার অবধারিতভাবে সামান্য অজুহাতে আপন প্রক্রিয়ায় তাকে সংশোধন করে নেয়, ইংরেজিতে যাকে বলে মার্কেট কারেকশন। এটি যতদিন চলতে থাকে, ততদিন নির্দয়ভাবে শেয়ারবাজারে দর পড়তে থাকে।\nজানা কথা, শেয়ার মার্কেট হলো এমন একটি বাজার যেখানে ব্যবসায়ীরা ব্রোকার হাউজের মাধ্যমে বিভিন্ন দামের ও মানের শেয়ার ক্রয় বিক্রয় করেন। এসব শেয়ার নিবন্ধিত থাকে কোনো একটি স্টক এক্সচেঞ্জে। বাংলাদেশে স্টক এক্সচেঞ্জ দুইটি। একটি ঢাকা স্টক এক্সচেঞ্জ এবং অপরটি চট্টগ্রাম স্টক এক্সচেঞ্জ। এই দুই স্টক এক্সচেঞ্জই কম্পিউটার নিয়ন্ত্রিত স্বয়ংক্রিয় ট্রেডিং সিস্টেমে পরিচালিত হয়। শেয়ারবাজারে এ মাসের প্রথম সপ্তাহেও পতন হয়েছে। এই সময়ে শেয়ারবাজারের সবগুলো সূচক নেমেছে নিচের দিকে। পাশাপাশি কমেছে বেশিরভাগ প্রতিষ্ঠানের শেয়ার ও লেনদেন। আর পতনের কারণে সপ্তাহটিতে বাজার মূলধন কমে যায় প্রায় ১২ হাজার কোটি টাকা। তথ্য বলছে, উল্লেখিত সপ্তাহের প্রথম কার্যদিবস লেনদেন শুরুর আগে ডিএসইতে বাজার মূলধন ছিল ৫ লাখ ৬৩ হাজার ৪৯৮ কোটি ৬০ লাখ ৪২ হাজার ৬৭৫ টাকায়। আর ওই সপ্তাহের শেষ কার্যদিবস লেনদেন শেষে বাজার মূলধন দাঁড়ায় ৫ লাখ ৫১ হাজার ৫৫৮ কোটি ১২ লাখ ৩৬ হাজার ১৮৩ টাকায়। অর্থাৎ উল্লেখিত সপ্তাহের ব্যবধানে বিনিয়োগকারীরা মূলধন হারিয়েছে ১১ হাজার ৯৪০ কোটি ৪৮ লাখ ৬ হাজার ৪৯২ টাকা।\nজানা গেছে, এ মাসের প্রথম সপ্তাহে ঢাকা স্টক এক্সচেঞ্জে লেনদেন হয়েছে ৬ হাজার ৪৩০ কোটি ৪০ লাখ ৯২ হাজার ৮৫৭ টাকার। আর এর আগের সপ্তাহে লেনদেন হয়েছিল ৭ হাজার ৫৫০ কোটি ১৩ লাখ ২৫ হাজার ৬৫৩ টাকার। অর্থাৎ সপ্তাহের ব্যবধানে ডিএসইতে লেনদেন ১ হাজার ১১৯ কোটি ৭২ লাখ ৩২ হাজার ৭৯৬ টাকা কমেছে। উল্লেখিত সপ্তাহে ডিএসইতে লেনদেনে অংশ নিয়েছে মোট ৩৭৮টি প্রতিষ্ঠানের শেয়ার ও ইউনিট। প্রতিষ্ঠানগুলোর মধ্যে দর বেড়েছে ৯০টির, কমেছে ২৭০টির এবং অপরিবর্তিত রয়েছে ১৮টির শেয়ার ও ইউনিট দর। এক সপ্তাহের ব্যবধানে ডিএসইর প্রধান সূচক ডিএসইএক্স ১৫৫.৬৪ পয়েন্ট কমে দাঁড়িয়েছে ৬ হাজার ৯০৬.৭২ পয়েন্টে। অপর সূচকগুলোর মধ্যে শরিয়াহ সূচক ১৭.২১ পয়েন্ট এবং ডিএসই-৩০ সূচক ৩৭.৬৩ পয়েন্ট কমে দাঁড়িয়েছে যথাক্রমে ১ হাজার ৪৬২.১৮ পয়েন্টে এবং ২ হাজার ৬০১.২৮ পয়েন্টে।\nআবার চট্টগ্রাম স্টক এক্সচেঞ্জে চলতি মাসের প্রথম সপ্তাহে লেনদেন হয়েছে ২০৮ কোটি ৬১ লাখ ৯৪ হাজার ৮৪৬ টাকার। আর এর আগের সপ্তাহে লেনদেন হয়েছিল ২৫৮ কোটি ৯৭ লাখ ৮৪ হাজার ৮২২ টাকার। অর্থাৎ এক সপ্তাহের ব্যবধানে সিএসইতে লেনদেন ৫০ কোটি ৩৫ লাখ ৮৫ হাজার ৯৭৬ টাকা কমেছে। এই সময়ে সিএসইর সার্বিক সূচক সিএএসপিআই ৪৩০.৯২ পয়েন্ট কমে দাঁড়িয়েছে ২০ হাজার ১৯৭.৯৮ পয়েন্টে। উল্লেখিত সপ্তাহজুড়ে সিএসইতে লেনদেনে অংশ নিয়েছে ৩৪০টি প্রতিষ্ঠানের শেয়ার ও ইউনিট। প্রতিষ্ঠানগুলোর মধ্যে ৮৭টির দর বেড়েছে, ২৪০টির কমেছে এবং ১৩টির দর অপরিবর্তিত রয়েছে। সিএসইর অপর সূচকগুলোর মধ্যে সিএসসিএক্স ২৫৯.৮৯ পয়েন্ট, সিএসই-৩০ সূচক ৪৪৭.৭৬ পয়েন্ট, সিএসই-৫০ সূচক ১৯.১৮ পয়েন্ট এবং সিএসআই ১২.৯৯ পয়েন্ট কমে দাঁড়িয়েছে যথাক্রমে ১২ হাজার ১৩২.৫৭ পয়েন্টে, ১৪ হাজার ৩৮.০৪ পয়েন্টে, ১ হাজার ৫০৫.৭২ পয়েন্টে এবং ১ হাজার ২৬২.৪৬ পয়েন্টে।\nবাজার বিশ্লেষণ করে বলা যায়, চলতি মাসের প্রথম সপ্তাহে ঢাকা স্টক এক্সচেঞ্জে বাজার মূলধন হারিয়েছে ১২ হাজার কোটি টাকা। এর আগের তিন সপ্তাহে ডিএসই’র বাজার মূলধন কমেছিল আরও ১৮ হাজার কোটি টাকা। অর্থাৎ টানা চার সপ্তাহের দরপতনে ডিএসই মূলধন হারিয়েছে প্রায় ৩০ হাজার কোটি টাকা। প্রশ্ন হল, কেন এমনটি ঘটছে? জানা গেছে, গত আগস্ট মাসে বাংলাদেশ ব্যাংকের একটি নির্দেশনাকে কেন্দ্র করে বাংলাদেশ সিকিউরিটিজ অ্যান্ড এক্সচেঞ্জ কমিশনের সাথে বাংলাদেশ ব্যাংকের বিরোধ দেখা দেয়। বাংলাদেশ ব্যাংক শেয়ার বাজারে ব্যাংকের বিনিয়োগ নিয়ে প্রতিদিনের প্রতিবেদন চেয়ে চিঠি দেয়। সেই সঙ্গে শেয়ার বাজারে ব্যাংকের বিনিয়োগ খতিয়ে দেখতে ব্যাংক ও ব্রোকারেজ হাউস পরিদর্শন শুরু করে। এভাবে বিএসইসি’র সঙ্গে বাংলাদেশ ব্যাংকের দূরত্ব তৈরি হয়।\nবাংলাদেশ ব্যাংক বলছে, ব্যাংক কোম্পানি আইন অনুযায়ী, অদাবিকৃত লভ্যাংশের অর্থ শেয়ার বাজারে স্থিতিশীলতায় গঠিত তহবিলে যাওয়ার কোনও সুযোগ নেই। যেসব ব্যাংক ও আর্থিক প্রতিষ্ঠান এরই মধ্যে এ ধরনের অর্থ তহবিলে জমা দিয়েছে, তা-ও ফেরত আনতে হবে। অপরদিকে বিএসইসি বলছে, এ টাকা বিনিয়োগকারীর। শেয়ার বাজারের তহবিলেই এ অর্থ স্থানান্তর হবে। এভাবে দুই নিয়ন্ত্রক সংস্থার বিরোধের কারণে বিনিয়োগকারীদের মধ্যে সন্দেহ বাড়ছে। এর ফলস্বরূপ দরপতন হচ্ছে শেয়ার বাজারে।\nএই অবস্থার মধ্যে বাংলাদেশ সিকিউরিটিজ অ্যান্ড এক্সচেঞ্জ কমিশনের (বিএসইসি) চেয়ারম্যান অধ্যাপক শিবলী রুবাইয়াত-উল-ইসলাম বলেছেন আশার কথা। তিনি বলেছেন, যদি বিশ্বের অন্যান্য দেশের সাথে তুলনা করা হয় সেক্ষেত্রে বাংলাদেশের শেয়ারবাজারে বেশি মুনাফা প্রদানের নিশ্চয়তা রয়েছে। গত ৪ নভেম্বর যুক্তরাজ্যে স্থানীয় সময়ে সকাল ১০টায় বিএসইসি কর্তৃক অনুষ্ঠিত ‘বিএসইসি রোড শো: দা রাইজ অব বেঙ্গল টাইগার্স’ এর উদ্ধোধনী অনুষ্ঠানে স্বাগত বক্তব্যে এসব কথা বলেন তিনি। তিনি আরও বলেন, আমাদের শেয়ারবাজার একটি ক্রমবর্ধমান এবং আমরা এর উপর অনেক জোর দিচ্ছি। বাংলাদেশকে এগিয়ে নিয়ে যাওয়ার ক্ষেত্রে শেয়ারবাজার বড় ভূমিকা রাখছে। এখন আমরা শেয়ারবাজারে নতুন পণ্য যোগ করছি যাতে আগামী দিনে চালিকা শক্তি হিসেবে আরো ভূমিকা রাখতে পারে। বিএসইসি চেয়ারম্যান বলেন, আমরা গত এক বছর তিন মাসের মধ্যে বাজার মূলধন ৪০ বিলিয়ন থেকে ৬৭ বিলিয়নে নিয়েছি। আর এই কারণেই আমরা এখনও শীর্ষদের শীর্ষে আছি। আমরা খুব শীঘ্রই উদীয়মান শেয়ারবাজারে চলে যাচ্ছি।\nএসবই আসলে আশার কথা। আশাবাদী আমরা যারা, তারা অপেক্ষা করছি কী ঘটছে তা দেখার।\nপ্রকাশিত পত্রিকা- দৈনিক মানবকণ্ঠ, ২৬ নভেম্বর, ২০২১\nNo Comments on শেয়ার বাজারে বিনিয়োগ কি ঝুঁকিপূর্ণ হয়ে উঠছে?Posted in ARTICLES By Hasan HamidPosted on December 29, 2021 December 29, 2021 Tagged শেয়ার বাজারে বিনিয়োগ


প্রকাশিত: ১৮:০৫ ১ অক্টোবর ২০২০\nবাংলাদেশে পেঁয়াজ রফতানি করতে আগ্রহ প্রকাশ করেছে ইরান। বাংলাদেশে নিযুক্ত দেশটির রাষ্ট্রদূত মোহাম্মদ রেজা নফর এ আগ্রহের কথা জানান।\nবৃহস্পতিবার সচিবালয়ে কৃষিমন্ত্রী ড. মো. আব্দুর রাজ্জাকের সঙ্গে সাক্ষাৎ করে রাষ্ট্রদূত এ আগ্রহ প্রকাশ করেন। সাক্ষাৎকালে কৃষি বিজ্ঞান ও প্রযুক্তি, বায়োটেকনোলজি, অ্যাগ্রো ফুড প্রসেসিং ও প্যাকেজিং, জলবায়ু অভিঘাতসহনশীল বিভিন্ন জাত উদ্ভাবন ও গবেষণা, বাণিজ্য নিয়ে দু’দেশের দ্বিপাক্ষিক সম্পর্ক ও সহযোগিতার বিষয়েও আলোচনা হয়।\nকৃষিক্ষেত্রে বাংলাদেশের সাফল্যের প্রশংসা করে ইরানের রাষ্ট্রদূত মোহাম্মদ রেজা নফর বলেন, বাংলাদেশ সরকারের যুগোপযোগী ও বাস্তবমুখী পদক্ষেপের ফলে করোনাভাইরাস পরিস্থিতিতেও বাংলাদেশ খাদ্য উৎপাদনের ধারা অব্যাহত রেখেছে। যা খুবই প্রশংসনীয়।\nরাষ্ট্রদূত বলেন, বাংলাদেশ ও ইরানের কৃষিক্ষেত্রসহ অনেক বিষয়ে একসঙ্গে কাজ করার সুযোগ রয়েছে। এছাড়া দু’দেশের বেসরকারি খাতের ব্যবসায়ী ও উদ্যোক্তাদেরও পারস্পরিক সহযোগিতা ও বাণিজ্যখাত চিহ্নিত করে দ্বিপাক্ষিক সম্পর্ক আরো জোরদারে উদ্যোগ নেয়া যেতে পারে।\nএসময় ইরানের রাষ্ট্রদূত বাংলাদেশ থেকে চা, পাট, আম, মসলাসহ বিভিন্ন ফুড আইটেম ও শাকসবজি নেয়ার আগ্রহ প্রকাশ করেন। বাংলাদেশে খেজুর, গম, পেঁয়াজ, কিসমিস প্রভৃতি রফতানির আগ্রহ দেখান ইরানের রাষ্ট্রদূত।\nএ সময় কৃষিমন্ত্রী বলেন, প্রধানমন্ত্রীর নেতৃত্বে বর্তমান সরকারের নানাবিধ উদ্যোগ এবং কৃষিখাতে প্রণোদনার ফলে কৃষিতে অভাবনীয় সাফল্য এসেছে। বাংলাদেশ দানাদার খাদ্যে স্বয়ংসম্পূর্ণ হয়েছে। এখন মূল লক্ষ্য হলো কৃষিকে বাণিজ্যিকীকরণ ও আধুনিকীকরণ করা। সেজন্য কৃষিপণ্যের প্রক্রিয়াজাতকরণ ও বাজারজাতে বাংলাদেশ সরকার গুরুত্বারোপ করছে। এসময় কৃষিমন্ত্রী বাংলাদেশ থেকে ইরানে আম, আনারসসহ বিভিন্ন ফলমূল ও শাকসবজি রফতানির এবং ইরান থেকে গম ও পেঁয়াজ আনার আগ্রহ ব্যক্ত করেন।


(ছবি) আন্তর্জাতিক এনএসজি ও এমটিসিআর-এ যোগ দেওয়ার ক্ষেত্রে শেষ বাধাও পেরল ভারত, সমর্থন পেল আমেরিকার | India clears final hurdle to join missile control group, say diplomats - Bengali Oneindia\n(ছবি) আন্তর্জাতিক এনএসজি ও এমটিসিআর-এ যোগ দেওয়ার ক্ষেত্রে শেষ বাধাও পেরল ভারত, সমর্থন পেল আমেরিকার\n| Updated: Wed, Jun 8, 2016, 9:50 [IST]\nওয়াশিংটন, ৮ জুন : চারবার আমেরিকা সফর এবং একাধিকবার মার্কিন প্রেসিডেন্ট বারাক ওবামার সঙ্গে প্রধানমন্ত্রী নরেন্দ্র মোদীর সাক্ষাতের সুফল পেল ভারত। পরমাণু সরবরাহকারী গোষ্ঠী এনএসজি-তে ভারতের অন্তর্ভুক্তি সমর্থন করার কথা জানাল আমেরিকা। মঙ্গলবার ওয়াশিংটনে ওবামা-মোদীর বৈঠকের পরই এই সিদ্ধান্তের কথা আমেরিকার তরফে জানানো হয়েছে।\nবিদেশ মন্ত্রক সূত্রে জানানো হয়েছে, এমটিসিআর (মিসাইল টেকনোলজি কন্ট্রোল রেজিম) এ ভারতের অন্তর্ভুক্তি নিয়ে আপত্তি করার শেষ তারিখ ছিল ৬ জুন। কিন্তু সদস্যদেশগুলি উল্লেখযোগ্যভাবে কোনও বিরোধিতা না করায় তা ভারতের পক্ষেই গিয়েছে। [মোদী-ওবামা মৈত্রী : ২০০টি চুরি যাওয়া প্রাচীন মূর্তি ভারতকে ফেরত দিল মার্কিন যুক্তরাষ্ট্র]\nমার্কিন রাষ্ট্রের এই সহযোগিতা ভারতের পক্ষে সঙ্গত কারণেই অর্থবহ। এনএসজি-তে সদস্য হলে ভারত চালকহীন ড্রোন বিমানের মতো অস্ত্র কিনতে পারবে। পাশাপাশি উচ্চপ্রযুক্তির অস্ত্র রফতানিও করতে পারবে অন্যান্য দেশে। তবে এই গোষ্ঠীর সদস্য হওয়ায় কোনও অবস্থাতেই ৩০০ কিলোমিটারের বেশি দূরে ক্ষেপণাস্ত্র ছুঁড়তে পারবে না ভারত।\nআমেরিকার থেকে ইতিবাচক সমর্থন পাওয়ার পর ধন্যবাদজ্ঞাপন করে নরেন্দ্র মোদী বলেন, "এনএসজি এবং এমটিসিআর-এ ভারতের সদস্যপদের ক্ষেত্রে যেভাবে আমার বন্ধু বারাক ওবামার সমর্থন পেয়েছে তার জন্য ধন্যবাদ জানাই। ভারত ও মার্কিন যুক্তরাষ্ট্র কাঁধে কাঁধ মিলিয়ে কাজ করবে। আশা রাখি জি-২০ রাষ্ট্রগোষ্ঠীর বৈঠকে ফের জলবায়ু পরিবর্তন চুক্তিও পরিণতি পাবে।"\nএছাড়াও এদিন ওবামার সঙ্গে যে বিষয়গুলি নিয়ে মোদীর আলোচনা হয়েছে তা হল, অসামরিক পরমাণু চুক্তির দ্রুত বাস্তবায়ন, পরিবেশ সংক্রান্ত চুক্তি প্রভৃতি। এ ছাড়াওজলবায়ু পরিবর্তন, সন্ত্রাস দমনের মতো বিভিন্ন ক্ষেত্রে দুই দেশের হাত মিলিয়ে চলার কথা বলা হয়েছে যৌথ বিবৃতিতে।\nইমরান খানের প্রতিরক্ষামন্ত্রী কি 'ড. স্ট্রেঞ্জলাভ'! চিন্তায় ভারত-সহ গোটা বিশ্ব\nnuclear nsg usa barack obama narendra modi india support terrorism মার্কিন যুক্তরাষ্ট্র বারাক ওবামা নরেন্দ্র মোদী ভারত এনএসজি ক্ষেপণাস্ত্র পরমাণু সমর্থন সন্ত্রাসবাদ